text:
29-3-2015 (星期日)
唔經唔覺同乖孫洋洋喺台中玩咗三日,今日就要番香港喇,不過我地唔係喺台中机場番,而係選擇喺高雄番,目的係想乘搭吓台灣嘅高鉄,由台中去高雄嘅左營站,再轉乘地鈇往高雄机場.
朝早起身,喺酒店食過早餐.
番房執好D行理準備退房,洋洋話呢個港女碌殺唔殺食喎!
見仲有D時間,先將行理放喺大堂,再出去當地一間出名嘅餅店,聽講話佢D三文治天下無敵,咁我地就要試吓喇!
試過又唔錯喎,不過就冇傳說中講得咁誇張!
再行過去呢間太陽餅博物館買手信.
番酒店攞埋D行理就坐車往高鉄站.
見仲有D時間就喺站內餐廳食過午餐.
夠鐘就上車往高雄喇.
好快就到咗高雄左營站,再轉乘地鉄往机場.
到咗机場,辦理好登机手續;洋洋百厭嘅一面.
趁未夠鐘上机,週圍逛吓先.
一上机,乖孫洋洋以經攰到進入夢鄉喇~
喺飛机上,乖孫洋洋全程瞓覺,一路瞓到番香港.
28-3-2015 (星期六)
今日八時起床,梳洗好就過去餐廳食早餐.
一早要起身,洋洋有D唔習慣!
個樣都好似未瞓醒咁.
我都係求其食D野.
食咗早餐就喺大堂等黎接我地去清境農場睇表演嘅車.
乖孫洋洋唔知喺度攪乜!
婆婆話今日好猛太陽,要洋洋戴番頂帽.
洋洋發現有隻貓貓,即刻話比我知.
黎接我地架車到咗,上車出發,好快就到咗目的地.
經過呢度有好多地道食檔.
出入場係無限次,只係要喺手背級番個印証明就得喇!
行去表演嘅場地都有一二百米.
遲到少少添,表演啱啱開始.
牧羊狗表演趕羊技巧.
居高臨下,睇哂全場,不過距離遠咗D.
同洋洋影幅靚相先.
由山崗上行番落去近距離接觸.
洋洋話:「婆婆,果邊有羊羊睇喎」!
洋洋好驚呢D大形動物.
睇哂表演就番酒店,執好行理回台中.
咁舒服嘅環境,真係有D唔捨得走.
又喺大堂等上車.
車程都要兩個幾鐘架!
呢間酒店個名用國語讀都幾「了能」.
早到咗,酒店未比到房,咁就先放低D行理,出去食午餐.
喺度食,睇係米「口味一流」先.
牛肉麵.
豬扒米線.
雲吞拉麵.
D野味道唔錯.
再加幾碟小食飽飽.
食飽飽去公園逛吓先.
洋洋玩到唔肯走.
番酒店攞好房間,休息一陣.
買咗D下午茶點心,嘆番個下午茶先.
到晚上出去夜市逛逛順便食晚餐.
行咗一陣就入咗呢間度食晚餐.
洋洋食緊電子奶咀!
喺台灣食西餐!
食咗晚餐就可以慢慢行喇~
行到口喝,買杯野飲吓.
大人話熱氣,買咗三杯涼瓜鳳梨汁,另外一杯香蕉牛奶比洋洋飲.
逛多一陣就番酒店休息喇!
我地喺清境就係住呢間民宿喇
(C)金典樓中樓四人房.


c: text/html

text:
只好一個盡興
23.7.08
回憶在夜空的紅
一場兄弟.
果晚阿恆生日,明知會死都要到一到.
我覺得,唔可以再講「到倒就到」之類既說話.
其實只係到左一陣,就飲左三杯Hoogarden,好耐未試過咁短既時間飲咁多.雖然只係啤酒,不過都足以wing死依家既我.
但係,好死痛快.
然後,一個人番公司繼續做野.
零晨12點既星期日,即係星期一既開始.
都係煲煙.
因為煲零晨煙,同左幾個看更叔叔熟左.雖然大家都唔知大家叫咩名,但係有時佢地見我出去,都會一齊.
呢排見得最多就係佢地.
可能其實我心裡面好想做看更,出左黎做野之後,無啦啦都會同d看更熟起上黎.我仲好懷念會識用dslr既阿黃,由鄉下拎左番薯比我送飯既高公子,同埋一見面就會握手,口含紅萬既Simon兄.
果晚個天好紅.
而且有少少風.
我聽住ipod堡煙,播緊既係克勤既一場兄弟.
一個看更走出黎,問我信唔信好快就會落雨.
我話,一定啦,個天咁紅.
原來唔一定.
看更大叔話要有埋少少風,先多數落得成雨.
點解既?我問.
晚晚望住個天,望左十幾年,點會唔知.
聽到佢咁答,我突然唔知講咩好.
我諗起我阿婆.
佢在生既時候,每次番風落雨前一兩日,都會風濕痛得好勁.但係佢會好自豪咁講,痛左廿幾年,點會唔準,準過天文台.
紅色既夜空,正確黎講,係暗啞既橙紅色.
幾滴雨水,開始滴落無人既馬路上面.
係勁喎.
因為密雲先會反映出街上面既街燈同樓既燈,我地先會睇到紅色.而有風代表氣壓比較低,所以多數落得成啦.
真係架?我問.
我估下既姐.看更笑住答.
不過我信.
你望左十幾年,我邊有得唔信.
看更番左入去巡樓.
我想,食多一支.
繼續,一場兄弟.
日落從沒有褪色 公園夕陽瀉地
年輕相約 玩耍總有你
瀾漫時日已結束 朋友為名利變
漸行漸遠 太多公事 聚太少
人各有不同利益 一句義氣險如薄冰
今天相見要很高興 怕何時變得絕情
朋友似不曾認識 欺騙過我的曾經真誠
落泊裡一起酒醉 互相打氣
步向光榮 只好 一個盡興
只好一個盡興
發佈者: IDM 於 7:01:00 下午 2 則留言:
標籤: 無題
訂閱: 文章 (Atom)

robotstxt: allowed

filter: keep


text:
> Munich > B&B Hotel München Nord(Munich)
Nurnberg : Kaiserburg皇帝堡
III(亨利三世,這位很威的皇帝多次廢立教皇,掌控德意志境內的主教任免權)入住了城堡,這是Nürnberger Burg最早記載的文獻證明;Konrad III(康拉德三世,霍亨史陶芬王朝的第一位神聖羅馬帝國皇帝)於1140年建造了Kaiserburg,成為日後神聖羅馬帝國皇帝在Nürnberg的住所.
今日間酒店係包個早餐嘅,其實都唔可以講係包,只不過係訂房個時要埋早餐咁啫! 不過呢到個早餐又幾好食喎.有好多Ham可以揀來食,鍾意食Ham嘅人就會覺得無得頂啦.重有就係佢哋D蛋,好好食,係溫泉蛋來架!但係有團友食咗幾次都唔係溫泉蛋來嘅~~哈哈!!食完早餐各人就返去自己間房到辦下大事~~~攪下呢樣攪下個樣都要成九點鐘先可以出發.呢間酒店其實都幾正,有免費Wifi又有得免費泊車,真係幾好~~
我哋嘅第一站就係皇帝堡啦,尋日探過下路都知道大約位置.不過今日天氣就唔係幾好啦,天陰陰重有幾滴雨添.我哋其中一個團友話驚路面濕滑同埋要行斜路就唔去,座係車都等啦.
呢個
皇帝堡係其中一個可以用14 Days Pass 嘅地方,咁我哋當然係要買啦.但係如果係唔入去睇個博物館同埋個城堡呢,係可以唔洗買飛架.我哋未入去之後就係出面影下相先,不過落緊微微雨影相都幾麻煩.之後就入去個堡入面參觀下,首先我哋就參觀下D兵器先,話時話,入面都幾多兵器係到,D size 重要係唔細件個喎.咁究竟當時D人係咪都係咁大身形嘅呢?如果係都真係幾高大喎,因為D兵器真係好大件架 ! 睇完出來咁啱見到個
城堡有導賞團,我哋當然係睇埋啦.不過呢個團只係有德文嘅啫,入咗去重要係俾人鎖住出唔到來架.呢個
城堡入面係無傢俱嘅,因為應該俾人搬走咗囉.之後每一個位置個導賞員都好細心咁講解,重要好細聲個喎,不過重點係我哋唔知佢講咩,睇多咗一兩個位置,我哋都係走人先,不過就攪到佢哋要特登開門俾我哋囉.之後就去咗廁所方便下先,係呢個城堡入面有一個高塔,可以睇晒成個城堡同埋Nurnberg市嘅外貌,開頭D團友話唔可能要行好多層樓梯都係唔行啦.咁我就自己行上去睇下啦,其實都唔係行好多層之嗎,行到上去睇風景真係好靚,如果好天的話就更加正呢.睇完就行返落去啦,D團友聽到話幾靚就個個都行上去睇啦~~哈哈~~睇完呢個塔我哋就離開Nurnberg,向Augsburg出發啦~~~
由Nurnberg去Augsburg需時2個幾鐘 !!
早餐有好多選擇,正!!
有D似日本嘅東橫Inn Feel
糖心蛋呀..好有蛋味架
今日天氣麻麻
酒店房
出發啦
要行一條濕濕滑滑嘅路上去皇帝堡
要擔住遮影相呢..
買飛先
好..參觀下個博物館先
D兵器咁大件究竟用唔用到架?
金縷玉衣??
Ironman??
呢支炮唔講得笑呀
呢一套都幾靚仔
後面個個就係高塔啦
城堡入面
入面咩都無架
導賞中...好悶嘅呢...
繼續導賞...
高塔入面條樓梯
行行下就行呢一條
睇Nürnberg市好正


text:
2014年8月27日 星期三
腦殘父母
之前已經有頭文字B, 又或是背著baby跑馬拉松, 他們不覺得危險, 還以為很有趣. 要是大部份的父母都是這心態, 我不敢想像下一代長大後會是甚麼樣子啦.
30 則留言:
我一早選擇唔生唔使煩回覆刪除回覆
做人父母之前, 真係要停一停, 諗一諗, 唔好當仔女係玩具, 好得意咁玩下, 管教真係要好花心思刪除
唔知點回應添!痴線架?回覆刪除回覆
呢D人係美國, 會唔會有社福局介入呢?刪除
都唔知呢D係乜人,應該要告佢地虐兒回覆刪除回覆
令人最氣憤係, 有位媽媽話, D冰粒淋頭, 唔怕, 仲好似好得意咁, 咁點解佢唔自己做呢刪除
依家大把哩d家長,細路都淋痴痴地回覆刪除
變質了~~回覆
娛樂版都有講, 有D人都搵自己仔女較飛, 個時唔見D娛樂記者詰佢地, 可能D人就有樣學樣刪除
將來仔女咪又還番俾佢地囉回覆刪除回覆
出得黎行, 預左要還?刪除
太過份了!簡直係虐兒!回覆刪除回覆
完全無理年幼子女健康, 感受刪除
近日"冰桶挑戰"大熱, 人人都玩. 認識個目的就得啦, 唔一定要玩嘅, 珍惜食水啊.回覆刪除回覆
唔一定要玩架, 認識呢個疾病, 捐錢就夠喇刪除
成件冰桶串聯事件,本來就已經去到好爛好無聊好bad taste,淪為「冇人tag自己就好冇面」嘅為做而做.到咗香港呢批腦殘家長,更墮落成地獄事件!虐待兒童仲賴得戚自以為好funny!香港大把呢啲德行與品味皆惡劣的人,睇見眼冤.回覆刪除回覆
咁funny, 就應該佢地自己試下, 唔係搵仔女代替, 仲講咩父債子還, 母債女還, 仲有位媽媽玩完, 話唔捐錢, 佢其實明唔明呢個活動背後嘅訊息?刪除
- 回覆
呢D父母完全不顧子女健康感受, 係咪社處要介入呢刪除
- 回覆
其實有人仲癲過佢地, 叫 baby yoga, 我睇完想C刪除
冇睇過呢條片,唔知點淋又淋幾多,個BB幾大個呢?回覆刪除
玩完仲話唔捐錢,就真係過份,同食完野唔俾錢冇分別.回覆
有D真係BB, 就算係幾歲大, 都唔應該啦, 佢地唔通只為呃like? 完全唔明白呢個活動嘅意義刪除
腦殘之為又何止呢樣 .大把識生唔識教既廢物.回覆刪除回覆
佢哋真係腦殘,真係唔知佢哋平時點照顧小朋友...回覆刪除回覆
做父母都唔諗後果, 覺得好 funny, 唔知佢地第日點教小朋友刪除
好似香港都有人淋BB,仲有淋動物,還有咩要小狗忍口,其實原本目的不是為捐錢咩?做咩最後變了個人騷,呢個年代真係好多腦殘,己所不欲,勿施於人.回覆刪除回覆
唔通為左Like, 可以去到好盡?刪除


text:
上回講到舊道下車, 沿涼亭方向一直行至7-11門口即九份, 一落車會見到觀光亭, 當然要拍攝一番啦, 但是日天氣有幾好, 大家一睇就知道
跟住呢個地圖可以去到唔同觀光地方, 原來九份都有唔小景點架喎, 平時睇天書都無講, 不過我估大多數人都唔會跟佢地呢個地圖去架啦
呢到就係九份舊道, 上車落車都係响呢到.
一入到來見到魚丸伯仔, 牆到有好多poster, 係咪真係咁食, 真係要食過先知.
見有咁多店員, 就知道佢地幾好生意啦.
7粒魚丸成為NTD25. um.. 我都係覺得香港d魚丸好味d
7 Watch 係一本响台灣好出名的旅遊書. 佢話呢間係100 大喎.
行過幾間就係呢間九份傳統魚丸, 呢間係網友話呢間係好好味的.
比起頭先果間, 呢間貴好多%.
今次我地無座下食, 只係外賣, 以下係綜合魚丸湯. 又的確好味過頭先個間好多喎. 花枝係最好味的.
行呢到我覺得好似行赤柱大街咁.
又係有呢d 小手作仔.
e.. 行唔夠幾步, 差唔多10 間有7間都係食野, 我本來都好想食呢間, 但係NTD70 先有小杯, 好似貴咗D 喎, 即時覺得香港的街邊小食好平喎.
本來想去五番坑口, 跟指示行搵唔到, 後來先發現原來只不過係一個山坑, 經過咗都唔知.
九份金礦博物館 -- 呢到又有乜野睇呢, 本來係想去架, 但見鎖咗, 而且又黑, 雖然唔知仲有無第二條路, 但都係無去到
响金礦都對面有個好靚的壁畫... 唔知係乜來的呢?!
拿拿拿, 响舊道行落去都唔野架, 睇呢條路就知啦.
跟住又要上番山, 當天的體力努動特別多.又要上山了.
頭先所提的壁畫係係乜乜, 自己大家睇啦.
上山條路只可以一個人過架渣. 多一個人都唔得.
番上去後又係食食食, 今次係黑橋牌, 好出名架.
食咗佢地最出名的珍珠香腸 NTD 35, 又真係幾好食喎
但完黑橋牌, 再食九份山豬肉香腸 NTD 40. 貴又貴過人, 好味又唔係好味過人, 所以大家唔洗食架啦.
最後去番必影景點, 所有旅遊都有架, 不過夜晚著咗燈會靚好多.
是次九份行程結束, 下站係饒河街市同五分浦, 所以我地座往捷運忠孝復興巴士 (around 90 mins) 於松山車站下車
行咗咁耐, 座耐d 野係好d, 可以休息一下.
伸延閱讀


text:
2010‧10‧01
SUNNY DAY
去完台灣旅行 我地就參加某公司嘅旅行
目的地係大潭水務文物徑
一早就出發 去中環碼頭集合
旅遊巴好快就帶我地去到大潭郊野公園喇
阿ti最鐘意嘅靚靚monique姐姐
當然仲有一家三口家庭照啦
我地帶左部傻瓜機去咋 d相質素有限
至在行山嘛 阿ti行左三分二嘅路呀 叻女
全程大約需時兩個鐘到啦
呢條行山路都幾好行 風景都好靚
下次可以嚟影小沙龍
當日有婆婆啦 yeee 聰少 仲有姨婆呢
點解個塘好似冇水咁嘅
如果嗰日天氣好d d相就更好喇
兩個跳海的少年
令tima諗返起阿婆嘅故事
阿婆同警察講 : 有人"跳海"呀 一個有"救" 一個"冇救" "冇救"嗰個成口"海"水
請將有 " " 嘅字變粗口 哈哈哈哈
望下下面 其實好鬼恐佈 好高架!
阿ti最愛嘅婆婆同姨婆
呢個所謂嘅咩景點 真係OMG
好喇好喇 到行程表上嘅食lunch時間
話係buffet 仲有刺身喎
我地懷住興奮嘅心情去
點知...
真係有刺身 但係一人一碟得三塊...
其次係"精美"魚旦粉一碗
實在忍唔住同隻碗畫公仔 ~_~
食物味道ok嘅 但好多人呀 根本夾唔到
不過算啦 環境都尚算唔錯
食左一個鐘 都幾舒服丫
好似坐緊cafe咁
根住嘅行程更加 ~_~
去赤柱喎 得一個鐘比你行
落到去美利樓都用左十幾分鐘
阿ti無啦啦話要洗手間冇冇十幾分鐘
咁你要用返d時間行上車嘛
所以...自己揸車再去過啦
我地坐的士返屋企喇
婆婆同姨婆跟車去九龍
yeee聰少monique姐姐佢地呢? 好聰明咁 食完lunch就走左喇!!!!
係我地先咁蠢去赤柱 ~_~


text:
最後一日喇
繼續完成之前未完成嘅旅程
嚟過東京咁多次 都冇去過明治神宮
一於向原宿出發
JR一出就係明治神宮入口
非常方便
仲有秋葉睇
兩公婆心情都靚靚
好大嘅鳥居呀
要堅持啊
因為沿路行入去 好似行錯路咁架
由入口到神宮都由沙石鋪住
唔太識自拍都要自拍一張
因為冇人幫到手呀
今日有兩pairs結婚呀
好多親戚都著和服嚟慶賀
好靚呀
見到d日本婚禮服 好得意
慣例Tiba寫繪馬
祝繪馬上所寫嘅會實現
另一對新人行禮喇
真係替佢地開心
可以喺咁靚嘅地方行禮
神宮行返出嚟嘅感覺快過入去好多
離開神宮 我地去左附近嘅代代木公園
睇秋葉呀 上網睇話代代木公園嘅秋葉去到十一月下旬
一於去睇下
呢度秋葉算多
大部份都係黃葉
現場睇好靚
有風有樹有雀仔叫 好舒服
呢邊有好多黃葉呀
有個熱血東京少年幫我地合照
愛女唔喺度 Tima變返主角
代代木公園出返嚟
tiba對眼發晒光 原來見到間好大嘅足球舖
去啦去啦
之前嗰d 自己睇啦
間真係賣好多關於波嘅野
呢d鎖匙扣好平咋
呢度仲有小朋友嘅波衫
TIba樂而忘返
最後買左波衫同袋走
我地就行街街咯
香港都有嘅Daiso
即係十蚊店嘅貨呢
好多人鐘意嘅Paris kids
Pancake方面
兩公婆一人試一間
都係差唔多味啫
x girl
過埋天橋去朝聖
d秋葉真係好靚
黑超b again
今次我地買左warmer同一件羽絨
仲有個公仔tim
時間過得真係快
我地最後一站去埋涉谷
今個行程最後嘅一餐
大家都非常食多次一蘭 go go go
OIcity 掃westwood襪
仲有好靚嘅Anna sXX 毛巾袋同毛巾 (六十蚊咋 靚靚)
行程最後 涉谷嘅Disney store
呢度有三層呀 大過池袋好多
同樣地好多人喺度買迪迪尼門票架
好多公主野
好心動買晒返去 可惜都係貴
除左有精品賣
呢度d佈置都好detail架
Bye bye~
Bye Bye涉谷...
鏡頭一轉
我地已經坐完穿梭巴士到機場
呢間機場嘅sushi店 ok呀!
好好味 我地覺得好味過其他sushi店tim
喺二樓未入閘嘅地方
登登 海膽sushi 好味到丫
食埋個餐 攞埋車就見到阿ti咯
當我地喺個大袋逐隻don don攞出嚟
阿ti開心到暈 當我地攞到第九定第十隻嗰陣
佢笑住話 : 哇 咁多嘅 你地傻架?
keke 我地都覺得衝動左d
anyway 多謝呢三日照顧阿ti嘅各位
完成左我地去東京嘅奢望
三日旅行都ok喎 阿ti接受到之餘
我地兩公婆可以拍下拖 relax下
返到屋企補返d手信相
好出名嘅macarons...
都ok嘅 不過硬身d 唔脆咯
仲有daisy set 好抵呀 HKD 500大大盒
仲有仲有呀 青森蘋果兩大個
是次東京之之大滿足 超額完成lu


text:
第一次出婚紗街睇婚紗,對以下幾間印象最深刻: Sales阿雪好nice好幫忙,不過佢d同事就…呢間舖俾我好強烈既感覺係serve個客既sales先有commission收,因為其他職員真係見到阿雪漾裙尾明明冇野做都唔會幫手囉!我試左1 wg+1 eg,wg係心型胸吊帶少少公主款泡泡,eg係深藍色有好大好閃既方石圍住心型胸泡泡.唔知點解,明明睇落係自己想要既野,但試左上身都唔係個回事,硬係怪怪咁,唔通係因為我未修身?!Package唔算好貴 (我而家用左藏愛黎做標準),但亦都唔係平.阿雪知道我地打算去月尾既婚展仲主動送左請柬俾我地添,真係多謝晒呢^^ 最搞野既位到喇,當我地同阿雪傾緊去婚展d野時,岩岩講緊我打算去婚展前要努力d去多幾間shop親身睇下先,佢有個靚妹同事就插左一句:但係你地去婚展都唔會買架啦!我地呆左之餘見到阿雪都呆左,我好客氣咁問:係咩意思?個同事仲好唔識做地重覆多次個句子…隔左兩秒,阿雪先反應到話唔係,就係而家睇完到時先買…我同bb聽到都真係啼笑皆非,係佢白痴定覺得我地係運吉?!個靚妹個同事行開左之後,我忍唔住同阿雪細細聲咁講:乜你個同事咁得意既?阿雪就話佢係part-time,唔駛理佢…天啊!而家既年青人就係咁既樣架喇…我自問都唔係老,而且亦都年青過,我年青時做野都唔係咁架…真係一代不如一代…
Charming Image
網上好多人讚,款同價錢都幾好,但去到舖頭感覺唔係幾好...d晚裝就咁掛晒係走廊位,面頭個d仲殘殘舊舊,d線抅晒出黎;舖頭全玻璃設計,行過走廊既人都見得到裡面既人係度fitting;最慘係真係多人到不得了,好似去左聯合咁,一間好細既舖都塞左好多人…真係有咁多網友覺得呢間好嘛?!我連行入舖既興趣都提不起來...
天文台道樓上舖 (冇留意叫咩名)
就係行過去金巴利道既途中,經過天文台道,俾地下一個嬸嬸“誠邀”我地上樓上睇下,我見仲有時間就跟佢上去.因為經過百利商場個環境既驚嚇,上到去就覺得個環境幾唔錯,夠大之餘條條裙都掛得好好地.招呼都幾好,問左我鍾意咩款之後都有主動介紹同show個裙尾我睇.不過唔show由自可,一show就不得了…我見到d婚紗尾一漾開,透既?!我即刻摸一摸d料,咁薄既?!根本一d都唔似婚紗料,要黎做窗簾就差唔多…於是禮貌上就問佢拎package資料再走人,睇下個package,仲要一d都唔平…咁既quality要咁既價錢,咩世界… (後記:我之後係forum都見到有人推介呢間shop,講到一上到去環境好,招呼足,款靚,價錢唔貴,一試就join package…再一次證明網上世界不可信…)
終於到我地既戲肉喇~成橦金巴利廣場差唔多俾我地掃晒喇~
Moment of Love (前身叫青樺)
In Wedding
就係青樺隔離,大過青樺而且衫好多,雖然冇咩裝修但都好光猛乾淨,原來呢度只係放婚紗,男禮,媽咪衫,姊妹裙,晚裝係第度.睇左相簿,都冇認真睇晒d婚紗實物,已經有兩款都幾鍾意.Sales主動幫我拼上身,了解左package之後仲俾我試埋,兩條都好睇 (好睇過青樺好多…),而且其中一條bb仲覺得好岩我 (反正都係d泡泡有層次可愛款),之後就帶我地過對面街既地下舖睇eg.個度既地方就細好多喇,咁岩有一個人試緊,但有成棚 (5,6個) 親朋戚友係度,唔駛呀下嘛…
Sales阿雪好nice好幫忙,不過佢d同事就…呢間舖俾我好強烈既感覺係serve個客既sales先有commission收,因為其他職員真係見到阿雪漾裙尾明明冇野做都唔會幫手囉!我試左1 wg+1 eg,wg係心型胸吊帶少少公主款泡泡,eg係深藍色有好大好閃既方石圍住心型胸泡泡.唔知點解,明明睇落係自己想要既野,但試左上身都唔係個回事,硬係怪怪咁,唔通係因為我未修身?!Package唔算好貴 (我而家用左藏愛黎做標準),但亦都唔係平.阿雪知道我地打算去月尾既婚展仲主動送左請柬俾我地添,真係多謝晒呢^^
最搞野既位到喇,當我地同阿雪傾緊去婚展d野時,岩岩講緊我打算去婚展前要努力d去多幾間shop親身睇下先,佢有個靚妹同事就插左一句:但係你地去婚展都唔會買架啦!我地呆左之餘見到阿雪都呆左,我好客氣咁問:係咩意思?個同事仲好唔識做地重覆多次個句子…隔左兩秒,阿雪先反應到話唔係,就係而家睇完到時先買…我同bb聽到都真係啼笑皆非,係佢白痴定覺得我地係運吉?!個靚妹個同事行開左之後,我忍唔住同阿雪細細聲咁講:乜你個同事咁得意既?阿雪就話佢係part-time,唔駛理佢…天啊!而家既年青人就係咁既樣架喇…我自問都唔係老,而且亦都年青過,我年青時做野都唔係咁架…真係一代不如一代…
講返d晚裝,雖然唔係件件都睇得上眼 (因為有d色我接受唔到),不過睇左半個鐘都睇到有3幾件想試,最後試左3件,2件紅白色,1件湖水藍,都係泡泡款,應該瘦左之後會好好睇~
佢有個$6,980既10件package好抵,不過話得返2個quota (自稱得50個quota),我地當然冇俾任何錢啦~始終係咁耐之後既事,仲有大把時間,到時真係貴左都冇辦法,萬一而家俾左訂到時執左咪仲大穫?!小心d好~
其他就咁入過望下既shop已經唔記得,今日睇過既婚紗舖中,暫時覺得In Wedding最好~


text:
話說我訂完機票之後就開始睇酒店, 因為諗住係Budapest搭火車去Wien, 所以都係睇係火車西站附近既酒店
起初睇到呢間Leondardo因為新開有discount, 所以book左, 但後來因為airline要我地改日子, 所以rebook果陣, 就冇左個discount, 要比正價2百幾歐, 既然冇so, 梗係住返啲口碑好既酒店~Fleming’s Hotel Wien-Westbahnhof
但到我出發果個星期, 無聊之下check到, Leondardo呢間居然有返個discount喎, 所以拿拿淋改booking, 而家 $177/3晚 (唔包早餐), 咁就慳左成60歐啦~ (早餐要13歐/位)
呢間酒店係上年7月左右開, 之前我send e-mail問過佢有冇wifi, 佢答普通房得lan, 要商務先有wifi, 咁唔梗要啦, 我帶個routa去咪得囉, 但入住果陣, 佢比左wifi password我地, 每24小時要換一次, 每個password只可以用兩部機
間酒店係Metro U3, U6 : Westbahnhof, 係酒店行過去完全唔駛2分鐘, 真係好方便, Metro出閘口有間開到24既小型超市
西火車站出口果度有個幾大吓既商場都, 有大型超市, 食店, 舖頭
講真間房真係細, 但都OK啦, 反正Wien既酒店咁貴, 揾到間平既住喎, 冇要求啦~
其實我仲影左幾幅相, 但唔知點解冇左, 呢間酒店就送左枝紅酒同蘋果批~


text:
2013年10月22日 星期二
比華利國際幼兒/幼稚園 PN Interview
上星期六係龍BB 第一次PN Interview"比華利國際幼兒/幼稚園", 其實龍BB 一歲都未夠可以IN d 咩呢? 講真我都只係當攞下經驗, 因為龍BB 又係細B, 好多幼稚園又講明收大B, 所以我都只係抱住嘗試既心態幫龍BB 報PN!
上網睇過知道依間幼稚園係會將所有PN 大B細B & K1 放晒同一日IN! 當日約左11:45am, 大概11:30am 已經去到, 入到去先登記完就入左一間課室填少少資料跟住就等叫名, 其實當時真係勁多人, 可以用迫爆走廊課室黎形容, 等到差吾多12:10am 先到龍BB!
由一位家長陪同入另一間房, 房入面有四張枱, 每張枱有幾樣玩具同一位老師, 首先老師叫龍BB 自己玩下玩具, 跟住就觀察下佢表現又問龍BB 係邊個湊之後就完, 成個過程都吾洗十分鐘完成......
其實我真係覺得今次似幼稚園Open Day 多過Interview! 有種感覺佢會收大B, IN 細B 都只係循例做下樣, 跟本咩都無做過! 不過老師就有讚過龍BB 坐得定, 聽到音樂有反應, 好笑容 & 衣著著得靚(無念過會讚依樣喎)! IN 完之後老師話可以周圍參觀下間幼稚園&玩遊戲(更加覺得係Open Day 囉)
11M19D~ 著套飲衫醒神晒, 出發時幾得戚 !
笑到見牙吾見眼!
好多蝙蝠呀!
去玩車車!
玩得好激動喎!
個車場都幾大!
玩完車車自己走去拎波波玩!
參觀課室ing!
課室都算大!
Sir 滑梯!
Sir 滑梯好似短左D!
見到隻Lion又忍吾住摸下佢!
摸完!
即閃!
之後見到人行樓梯又要走過去行埋一份!
幾經辛苦行到上層喇, 又係一條長走廊, 散場已經無咩人lu!
入到另一間課室第一時間行去睇書書!
扮識睇, 哈哈!
玩完一輪要走lu, 龍BB 個樣話比我知佢重想玩!
家長同小朋友既兔仔名牌, 巧可愛喔!
真係念都無念過 Interview 完重有禮物送!
巧閃令令既 X'mas Card!
教學: 一星期有兩日普通話班, 有外藉老師上堂, 口陴方面亦吾錯!
19 則留言:
同感, 一歲人仔, 其實可以in d 咩?! 而家真係唔同以前~ 難為了我地呢班在職媽媽~回覆刪除
大家一齊加油呀!!!
btw, 龍bb 呢個look 好殺食~!!!!回覆
收到通知書都覺得奇怪, 一歲未夠會in d 咩, 點之係......咩都無!刪除
最鍾意BB 打Bow Tie, 超可愛^^
間學校好大,好多野玩!回覆刪除
我又幾like 依種N班面試方式,由得bb玩,再問家長一d問题!
老師又会讚bb,有愛心!
又有礼物,真係似open day.
唔知K1係未都咁考法呢?
希望龍BB入到媽媽心儀的學校!回覆
佢真係only問左家長一個問題炸, 跟住就咩都無問喇!刪除
K1 應該吾會咁簡單只問一個問題!
真係幾OPEN DAY 下, HEHE!回覆刪除
我覺得BB 唔喊唔扭已經好好嫁啦, 如果等得耐都冇坐唔定仲好叻添!回覆
其實開頭要等半個鐘我真係好驚龍BB扭計架,好彩由頭到尾佢都算穩定!刪除
其實真係已經好叻叻了回覆刪除回覆
相信再等耐D龍BB 就未必可以坐定定喇刪除
又真係幾似開放日喎,如果個個interview都咁簡單就好啦,哈哈回覆刪除回覆
如果真係咁易就好喇 haaaa......刪除
龍BB呢個look好似大個仔咗好多呀﹗回覆刪除回覆
就快一歲要扮下大個仔look....heeee刪除
其實咁細個都唔知可以IN D乜....回覆刪除回覆
所以一收到信叫去in 時覺得好奇怪, 點解吾係一歲後先in......刪除
煲呔龍b好醒目喎!回覆刪除回覆
打扮下寧捨醒神^^刪除
龍bb 好型仔!回覆刪除
我是但比柑b著件 tee 同pat pat 褲去in, 錯曬XDDDD回覆
柑B係走可愛look路線^^刪除
呢間學校好大,設備好好呀!您好第一次探訪你家!回覆刪除


text:
2015年3月12日 星期四
蒜蓉豆豉蒸排骨 + 蠔油燜節瓜 ( 12-MAR-2015 )
( 12-MAR-2015 THU )
又係濕凍 所以特別凍 咁都好 之前買咗 d 厚衫都可以着番次 唔係又唔記得着架喇 ~
呢期朝早多數聽收音機 我覺得 "江湖傳聞" 好好笑 好多時一路行一路笑 d 人會望住我 但我真係忍唔住笑囉 ~
食完早餐睇下報紙 時間過得好快 我已經揀黎睇架喇 有 d 要用腦諗嘅嘢就多數番屋企先睇 始終茶記比較嘈 好難認真思考嘢呢 ~
菇場忙呀又 好在 lunch time 前搞掂 半日忙最好 哈哈 ~
出去食粥 順便買 d 文具做善事 幫到人真係最開心呢 ~
好喇 又整相 依家要排 number 咁都好 練下數目字 我覺得自己 d 數字寫得好肉酸 我好鍾意睇人地寫字架 寫得靚呢 我可以望好耐 ~
放工番屋企 抖陣先煮嘢 今晚只係蒸嘢 所以可以有時間熨 1 機衫 搞掂都 7 點幾 lu 之後就開餐啦 ~
是日懶餐 - 蒜蓉豆豉蒸排骨 + 蠔油燜節瓜
蒜蓉豆豉蒸排骨 - 懶呀 又想清哂雪柜 d 醬料 唯有蒸排骨囉 ~
蠔油燜節瓜 - 都係懶 因為節瓜唔駛浸 哈哈 ~
洗埋碗就抖陣 8 點 15 分出去徑步 依家諗住上斜路 咁出下汗 同埋諗住第時行山都無咁辛苦嘛 因為行山好小有平路可以行嘛 所以里奧大人話我懶勁 哈 ~
沖埋涼 里奧大人 9 點先放工 好在佢番到黎都即刻食到飯 有時佢會話無胃口架 可能我煮 d 嘢唔好食啦 哈哈 ~
今晚唔係太眼瞓 所以 11 點半先瞓 ~
標籤: 肥在家煮食篇
訂閱: 張貼留言 (Atom)


text:
都好厚肉 最鍾意啖啖魚肉
( 17-MAR-2015 TUE )
尋晚開風扇瞓 但里奧大人話佢尋晚瞓到半夜熱醒 成個額頭都係汗 之後摸我額頭 我又無汗架喎 不過佢最後都開咗冷氣 咁樣會瞓得好 d 太熱真係瞓唔到架 咁我話尋晚我瞓得好林 因為我唔知知摸過我呢 ~
早餐叫奶油多 但比錯咗奶醬多 咁是但啦 反正都係想甜甜地啫 ~
菇場唔忙 老闆同所有大粒都唔喺度 勁正呀 ~
唔想又飲奶茶咖啡 所以買酸辣米線 好耐無食喇 勁好味 阿齋話經過我個位先知我食酸辣米線 因為我以前一食酸辣米線 佢實知 因為佢實聞到 但今次無咩味 同埋佢話見我碗米線唔似辣 哈哈 我話係小辣 不過我都覺得都辣辣地喎 因為食完有 d 喉嚨痛添呀 依家真係唔食得太辣 lu 咁都好 無咁傷身 哈哈 ~
上網又寫 blog 對眼勁攰 但時間就好快過囉 ~
放工去街市買餸 番到屋企都 6 點半喇 要即預備晚餐同埋開機洗衫 ~
里奧大人 7 點半放工 咁等埋佢先一齊食喇 因為我仲未餓 ~
是日晚餐 - 雪菜肉絲湯麵 + 大眼雞 + 唐生菜
雪菜肉絲湯麵 - 上次喺大陸飲咗個野菌湯 覺得超好味 所以我又加咗十幾隻秀珍菇做湯底 不過其實係無味嘅 哈哈 因為份量咁小 有菇味就驚喇 之前食唔哂 d 雪菜 今晚清埋去 依家百物滕貴 真係唔會嘥嘢咯 ~
大眼雞 - 媽咪上星期四比我架 係時候要清埋去喇 ~
唐生菜 - 我想食菜 又爛得又浸又拻 所以煮唐生菜囉 ~
搞掂哂 同里奧大人 9 點 25 分出去徑步 又係徑 2 個大圈 + 2 次晨運徑 差唔多 10 點 10 分先番到屋企 要即沖涼呀 因為出哂汗 之前就咁徑步係無汗 但依家行埋晨運徑就有汗出 勁正 ~
睇陣電視 11 點幾瞓喇 ~


text:
星期一果晚約咗 Winnie,Louisa,阿聰同 Kenneth 一齊去睇 Mozart 嘅經典歌劇《魔笛 》( Die Zaubleflöte ), 原本 Li Kien 都有買飛睇,但佢真係唔舒服得好緊要,所以最終都係無去到.
揀得呢套 opera 睇,當然唔多唔少都係為咗聽夜后唱果首著名 aria "Der hölle rache" o架啦,我都唔例外, 因為我係勁鍾意聽花腔嘅!所以我都好鍾意聽 Rossini 嘅 opera,因為幾乎首首都有 coloratura 嘛!但係唱就唔係好識唱啦,唱到個肚啲肌肉都攰埋都唱唔好! 不過今次就有少少失望,因為不但某些 performers 唱功唔係我心諗咁好,而且啲 costume 仲 ………… 我覺得係不倫不類囉!!成晚最欣賞嘅,當然係飾演夜后女兒 Pamina 嘅黃英啦,真係簡直係中國人嘅光榮!不過飾演捕鳥人 Papageno 嘅 Edelmann 都有不俗嘅演出,仲好生鬼攪笑!原來我哋睇果場仲有好友 Yuki 同師姐 Shanice 同台演出 o添!可能學佢哋講,我同 Yuki 識咗好耐,就算我哋坐喺 "山頂之癲",無一個 performer 個樣可以睇得到,但都好易認出 Yuki 把聲,佢唱功都真係唔差,唔怪得之佢可以喺澳門「威尼斯人」度同 José Carreras 同台演出啦!能夠同 3 大男高音一齊演出,呢個經歷真係唔係人人都有機會.希望 Yuki 繼續努力,有機會成為香港嘅 Prima Donna 啦!
原本晏晝 Winnie 同我係約咗 Miss Cheng 一齊食 lunch 同佢慶祝嘅,點知佢真係忙到呢,連約好咗我哋都要推,咁無辦法啦,唯有等下次囉!( 點鬼知夜晚睇完 opera 之後,居然喺文化中心個大堂見到佢喎,佢話因為黃英俾飛佢睇喎,真係激死!!) 所以咪得番我同 Winnie 兩個食 lunch 囉,佢就揀咗去佢嘅 favourite restaurant 「POKKA CAFÉ」,今次係去咗尖沙咀北京道果間.佢話因為之前喺網上見到呢間 Pokka 啲裝修好靚,好似好 grand 咁,於是就想去睇睇實景喎.
我自己就覺得裝修太 "花碌碌",有啲眼花,反而幾鍾意呢
個壁燈佈置.
哈,我專登影呢個調味瓶 o架,因為明明鹽同胡椒係分開兩個樽,但 Winnie 因為一路同我講嘢,一路拎起個樽,唔為意之下,佢既然一手拎起哂兩個樽,仲想一齊倒落碗餐湯度 o添!好彩佢及時發現,如果唔係實鹹到黐線!
啲 "扮" 英式茶杯都幾靚呀!呢幅相其實係試機 o架咋,因為想叫 Winnie 示範一下佢嘅攝影技術,其實個景係離我哋座位好遠咁 zoom 埋佢 o架,都非常清楚呢!
呢幅都係出自 Winnie 嘅手筆.因為我唔識得用微距功能影相,
所以佢就示範俾我睇,教我點用,果然係好 sharp 呀!
好喇,講咗咁耐,係時候開餐喇!首先上嘅當然係餐湯啦,係雜菜青豆湯,有裸麥包仔跟住一齊上.個湯 OK,不過 Winnie 就略嫌多油.我就反而覺得個包唔知點解會整到咁鬼甜,都未食過啲咁甜嘅裸麥包,真係浪費材料!
餐湯都未飲完,跟住就見到杯咖啡嚟到.唉!又試老人癡呆,唔記得叫個 waitress 後上,卒之攪到我哋食完哂嘢之後 "凍冰冰" 咁飲.
Winnie 個 set lunch 先到,係香煎龍脷柳伴炸雞翼.佢 order 果陣時已經問明個 waitress 有無薯菜跟,個 waitress 好肯定咁話無,仲話佢可以 order 跟飯或意粉上.因為 Winnie 瞓醒起身已經好晏,所以無食早餐就出嚟,佢當然覺得肚餓啦!所以就 order 埋跟意粉上.點知個 set 嚟到一睇,墊底嘅薯菜好豐富,可以話係有齊哂五色蔬菜 o添!唉,都唔知依家啲後生點做嘢 o架!
呢個就係我 order 嘅茄汁焗雞扒飯.味道都唔錯噃,個茄醬唔會太酸,味道調得啱啱好,雞扒都算嫩滑,味道就一定唔會有任何要求 o架喇,因為一定俾急凍貨色你歎 o架啦!可能因為我始終唔係太好肉嘅關係,反而好欣賞啲雜菜喎,有紅蘿蔔,青椒等,最好食就係茄子,唔太硬又唔太腍,帶小小爽口,配埋茄醬一齊好好食.我喺屋企好難煮到呢隻口感呀!唔係因為我啲烹飪技術差,而係我要就我老豆,樣樣蔬菜都要煮腍啲,無計!
Winnie 個 set 就唔知幾銀啦,我個就盛惠 $75,算係咁啦,不過好耐都未試過食到咁滿足嘅 lunch 好耐啦!因為平時喺屋企餐晏一定唔會煮飯食,就算出街食都唔會叫飯食,豐富極最多都只係喺快餐店食過 tea set,因為我哋成家都唔係 "飯桶",唔慣晏晝食飯,果日都係因為無得好揀先迫住要揀飯咋!所以食得好飽,就連睇 opera 之前約好咗 Louisa 三個人一齊去 Sheraton Hotel 間 coffee shop 求其食少少嘢頂肚,都唔係好食得落,因為仲未落隔.
係喎,順便喺度多謝埋 Louisa "萬歲" 嘅 chicken ceasar salar 同 fish & chips 先!


text:
今晚除咗整話梅涼瓜之外,仲整咗個酸辣煎大蝦 o添!我一向都好少整蝦,連殼整就更加係第一次,所以都只係實驗性質咋,不過味道都唔錯呀!
今次好捨得咁買咗幾隻虎蝦返嚟煮呢個餸,四隻蝦其實都唔係真係好大隻,但已經差唔多 $30 喇!不過成世都唔一次,就 "豪" 一次咁多啦!我同自己講,如果出街食,呢個價錢肯定唔得 o添呀!
材料:
急凍虎蝦
金不換
紹酒
調味料:
泰式雞醬
魚露
青檸汁
糖
- 虎蝦解凍後洗乾淨,剪去眼,鬚及腳,剪開蝦頭,清除沙囊,蝦背切開,清除
蝦腸.
- 金不換洗乾淨後剪碎;將調味料預先混合好,備用.
- 燒熱油,放蝦入鑊內煎香,灒酒,煎到兩面都金黃色就先盛起.
- 調味料倒入鑊內煮滾,之後將蝦回鑊,兜勻.
- 當醬汁煮到開始濃縮時,就加入金不換碎,兜炒幾吓即可上碟.
- 將醬汁淋上大蝦上.
Notes: - 青檸汁可用檸檬汁代替. - 落咗金不換之後唔可以炒得太耐,否則香味就會消失. 你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
- 若蝦身太濕的話,落鑊前先用抹手紙索乾水份.
- 唔同牌子嘅魚露鹹味會有唔同,如果唔夠鹹的話,可酌量加鹽調味.
Notes:
- 青檸汁可用檸檬汁代替.
- 落咗金不換之後唔可以炒得太耐,否則香味就會消失.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2015年9月27日星期日
齋人食齋醬
超級月光
2015年9月24日星期四
日,韓風料理
2015年9月23日星期三
純素蜂蜜抹茶鬆餅 Vegan Honey Maccha Muffin
其實我都跟過好幾個唔同食譜整 vegan muffin,但始終發覺無加雞蛋落去整的話,個 texture 入口係會比較黏口,中式發糕情況都一樣,但好多人又話唔覺,唔通係我要求太高!? :-w
呢個 muffin 都係參考自型仔廚師 Ryoya 嘅 Matcha & Adzuki beans Muffin (vegan) 食譜,算係我整過咁多 vegan muffin 之中 texture 最好,相對叫做無咁黏口,但我覺得始終都係唔及加咗雞蛋般清爽.
日式醬油燒飯糰
依家天氣熱,我好多時第二餐都會整壽司食,但係整壽司都幾麻煩,要預備好幾種材料,之後又要捲到唔散,都有一定功夫,如果時間唔夠的話都真係唔好攪喇!
呢次又試吓跟型仔廚師 Ryoya 整個功夫少得多嘅醬油燒飯糰,不過第一次整毫無經驗,真係有超大進步空間呢! :P
2015年9月22日星期二
義工禮品
Pinkdot 當日,有贊助商贈送禮品俾每一位義工.
其實整個活動能夠做到免費入場,免費任飲任食,又提供所有音響器材作音樂會用,都係多得各大商業機構支持及贊助,當然,大部份都係外資大行,投行,銀行等,華人企業就只係佔少數啦!
2015年9月21日星期一
繼續做義工
既然都已經提早開始咗做義工嘅計劃,咁就唔好俾佢停.
由於自己喺工作同生活上,某程度上有好幾方面都屬於少眾,所以好清楚當中被人誤解,甚至係歧視的感受,所以我一直以嚟都希望做義工嘅服務對象係一啲易被忽略及誤解嘅少眾.加入「WeWah 音樂家」係幫基層家庭嘅小朋友圓夢,打破只有相當經濟能力家庭嘅小朋友先至可以學鋼琴,而今次呢份義工嘅對象就係 LGBT community,所以噚日由朝企到晚,攰到爆之餘仲曬到變咗隻燒豬.
Pinkdot 原本係由新加坡發起嘅一個活動,提倡建構「平等互愛,多元共融」嘅社會,活動係一個大型戶外露天嘉年華會,LGBT community 邀請自己家人及朋友一齊出席,與一家大細及朋友一齊野餐,大家開開心心一齊玩.2014 年就引入到香港,所以今年已經係第二屆.
2015年9月16日星期三
瑞士手信
2015年9月14日星期一
素食晚餐
訂閱: 文章 (Atom)


text:
上次學生 Ryan 個妹妹 Rylie 滿月時,我整咗字母香蕉小蛋糕送俾佢,點知有人即刻呷醋呷到出哂面,話我做乜要整蛋糕俾妹妹唔整俾佢,仲話要我整個大蛋糕送番俾佢 o添!咁我就話,如果佢以後上堂聽話,又肯練琴的話,我就整個大蛋糕俾佢.
老實講,其實 Ryan 呢段時間都唔算太乖,都係懶練琴,理應唔會整蛋糕送俾佢,不過見上次佢又送咗個掛飾俾我,咁我就送番個蛋糕俾佢做生日禮物,當係回禮啦!佢今個禮拜日生日呀!所以之前我整果個芒果慕斯蛋糕其實係今次嘅預習嚟 o架!
今次個蛋糕面加咗層芒果啫喱,賣相即刻唔同哂!
點呀,你哋覺得個蛋糕靚唔靚呀?驟眼睇就幾靚嘅,但係其實都仲有好多瑕疵 o架,有待改進呢!不過,今次呢個蛋糕就比上次果個有改善,都係多得我嘅 "御用糕餅顧問" 明仔,佢教咗我幾個好實用嘅 technique,真係好好多!所以每次我要整一啲對我嚟講有一定難度嘅蛋糕時,我都一定會事先請教佢,費事到時勁失手兼浪費食材.今晚我教緊 Ryan 時佢都有打電話俾我,問我個蛋糕掂唔掂,我就好開心咁同佢講:「掂呀!」不過佢聽到有琴聲,知道我教緊琴,所以佢話遲啲先再傾,所以我未同佢講聲多謝,好啦,就趁依家喺度同佢講聲:「多謝你呀,明仔!」
第一次玩朱古力轉印紙,我專登揀五線譜圖案 o架,不過張轉印紙有啲 "花",同埋份樂譜係倒轉咗嘅,無辦法啦,佢哋唔係音樂人,唔識睇呢份 "譜" o架啦,哈哈!!原來轉印紙都唔易整得靚,你睇吓塊朱古力有 "崩" 位就知啦!
你睇呢隻 Ryan 幾識擺 pose,趴喺度影都俾佢諗到!
Ryan,happy birthday!!
上次俾 blog 友毛豆 "嚇一嚇" 我之後,即刻買過個新模,但原來呢個新模
差少少先夠 6 吋,所以有料用剩,啱啱好夠整兩杯細 mousse.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2015年5月28日星期四
韓式炸醬麵 Jjajangmyeon (짜장면)
睇得韓劇同 Maangchi 姨嘅 video 多,真係覺得韓文發音好多都跟普通話好似,有啲甚至係完全跟廣東話一模一樣,大長今個 “今” 字就係其中例子.雖然大家未必識睇韓文,但睇吓個拼音,再讀一讀,就完全知道呢個係 “炸醬麵”.拼音都唔識睇嗎?聽吓 Maangchi 姨點讀啦!
早排睇電視個韓國旅遊特輯,主持人試食咗韓國炸醬麵,話跟中式完全係兩回事,而且味道偏甜.其實睇個樣都知道跟中式炸醬麵應該係完全唔同味道,但味道偏甜就真係估佢唔到,可能係因為所有蔬菜料都係帶甜啦!
2015年5月27日星期三
抹茶吞拿魚三文治
2015年5月26日星期二
雜豆薏米土伏苓老黃瓜湯
有陣時啲嘢都真係唔到你唔信,呢排幾乎日日都落雨兼烏天黑地,噚日佛誕就居然無雨落仲勁猛太陽,今日又即刻落番雨,睇新聞先知原來朝早仲發出過黑雨㖭!
唔係講笑,真係濕到好得人驚,自己都 feel 到體內濕氣好重,所以就煲呢個袪濕湯喇!
2015年5月25日星期一
部腦終於有救喇!!
部電腦個 hard disk 容量不嬲都唔多夠用,因為係好耐之前買落,只得 100 GB,當時仲係用緊 Windows XP 就梗係夠用啦,但自從壞機之後,幫我砌機個師傅就順手幫我 upgrade 到 Windows 7,咁就出事喇!!
本來個 OS upgrade 咗當然係好啦,但係相對於我個舊 hard disk,新嘅 OS size 簡直係大笨象,裝咗之後就只係得番幾 GB 空間可以用,跟住 Windows,Antivirus 及其他程式又不斷自動更新,越嚟越多嘢塞入去,攪到近排得番幾百 MB 可以用咋,連開個 Photoshop 用都唔夠容量去運作,唯有邊用電腦邊不斷清空記憶體,超麻煩!!
早前請教咗我一位 IT 專業嘅舊學生有關外置 hard disk 嘅資料,佢就介紹我用呢隻牌子:
2015 浴佛節
噚日橫風橫雨,攪到屋企周圍都滲水,仲以為今日天氣都唔好得去邊,點知天朗氣清,天氣非常之好,所以我返工前都可以出海灘浴佛哦!
全日都好好天氣,仲鬼死咁熱,點知夜晚放工去到屯門公路轉車站時就開始毛毛雨,一踏入家門後就即刻落大雨,好彩避得過唔使濕身,果真佛力加持,佛祖庇祐,阿彌陀佛!!
2015年5月24日星期日
黑椒雜菜麵包碗
2015年5月21日星期四
死剩半條草命
仲記得之前我同大家講,屋企有棵迷迭香用水養住都不停生根,仲多到變成盆狀嗎?見大家都叫我轉落泥種,咁我就好聽話咁將佢種落泥喇.
雙色麵筋
一開場先講啲題外話先!上次咪話睇《元味好生活》時知道台灣人好鍾意一家大細去露營嘅,原來香港依家都已經有好多人攪緊呢門生意.唔知大家有無睇《財經透視》呢?有的話就實知我講乜,大嶼山,西貢及天水圍都有營地,提供埋露營車或露營屋,最正係天水圍嗰個營地,引進咗法國製造嘅波子營,望落好似係塑膠造,最特別係球形嘅上半部份係全透明,夜晚瞓覺時好似露天而睡,但又唔怕風吹雨淋,好好 feel,無睇過呢集節目的話就快啲 click 入去見識見識吧!
入正題喇,噚晚煮咗齋鹵味,正確啲講係素鹵味至真,因為有用五辛呢!
2015年5月15日星期五
呃盡全球人!?
2015年5月14日星期四
素肉丸 Vegetarian Meat Ball
「IKEA」啲肉丸一向都好出名,個個都話好食,我就唔知係咪真係咁好食喇,因為我未食過,皆因成份有加到牛肉.最近「IKEA」推出咗素肉丸,聽聞香港都已經有得賣,「麥記」老家又為素食者推出素食漢堡,真係素食者嘅好消息.
早前我 download 咗個叫做「Vegetarian Recipes」嘅 App,裡面有好幾個 meat ball 做法,我就揀咗其中一個較易整嘅 recipe嚟做實驗,估唔到一擊即中,成功做到哦!
訂閱: 文章 (Atom)


text:
Tuesday, February 21, 2012
報平安 ‧三
去到meeting room,老闆好cool坐o左係到,目無表情,真係好似劊子手.老闆之後話我知你個role redundant o左,要cut我.ok,fine!我都知佢唔會俾到個合理o既answer俾我.我問有冇其他option,佢地好決絕話冇.之後,HR對o左疊o野俾我,叫我返屋企自己睇!我問吓疊o野有啲乜information,佢好唔耐煩咁叫我返去屋企睇o左先,有問題打去HR到問.仆街!問兩句都唔阻你好多時間,使唔使咁絕呀!
山雨欲來風滿樓,連日來o既小道消息,已經令我麻木.之前幾個月,小弟同老頂傾開計,小弟都會想向老頂套少少料,但次次換來o既答案,佢都唔知,老闆唔肯透露半句.老項之後會向我大派心丸,話做得o野o既人係唔會有事.小弟自問做得o野,又係自己o既area做到啲口碑,小弟條team又expand緊,又有幾個大project揸手,再加上逗緊最低工資,要死大把人合資格過我,自以為我會過到哩關…過份o既自信,令我有啲方寸大亂,plan好o既旅行,都要取消.我真係好想去o架,今次去唔到又唔知幾時先可以去.
諗翻最低工資,每次小弟同老頂傾pay o既時候,同老頂講我同market爭o左一大折,唔該幾時俾翻個fair pay俾我.老頂就會好似錄音機咁講翻同一段說話,management係fair o既,佢地係睇到你o既contribution.overpaid o既同事係downturn o既時侯會成為公司o既目標.你係公司o既network,係一個好大o既 intrinsic value.要patient,你有o既value有一日係你progression o既好重要asset,真係好鬼動聽.我都知佢係狗o翕,但我又唔可以同佢反面.想跳草裙舞,出面個market咁,想有個似啲樣o既offer都難…一動不如一靜,只好無奈留低繼續做.‧
諗諗吓,其實之前已經有跡可尋,apply o左個course遲遲未approve,同老頂求証,老頂話唔使擔心,可能近排公司太亂所以老闆冇時間approve,佢會幫我追.只好怪自己唔sensitive,應該sense到自己係壯士o既其中一人.
cut完人之後,個team restructure,我以為我個role真係直接cut o左.估唔到我個role居然冇cut到,仲要俾個人工係我double o既同事坐o左,反而個同事個role cut o左.仆街!又話我個role redundant!redundant你條毛,cut我去救你自己個親生仔先至係個答案!!而那邊廂,老頂都唔係好好過,佢俾另一個老闆o既親信take over o左個佢role,而家唔知燉o左去邊…
真係一肚氣!!做得o野o既人係唔會有事?management係fair?通通都係廢話,係弱肉強食o既世界,冇fair唔fair,只count邊個o既network strong啲.你係你個position做得幾好都好,人地都可以為o左自己o既利益犧牲你…乜Q patient?乜Q intrinsic value?我都未舔到我應得o既就俾人郁o左,而家個個agent都用我below market o既pay同我討價還價,我都唔知幾時先可以追翻我個fair pay…
別人作的業,今天我受了.他朝君體也相同,大家好自為之…
Sunday, February 28, 2010
seven隨想
個故仔係,阿哥係seven打雜誌釘,可能阿哥身形過份龐大,阻到啲客出入,阿姐有啲微言,話o左個阿哥幾句.阿哥不甘被話,就同阿姐嘈起來.之後,阿哥攞o左部iphone出來拍movie,又聲大夾惡一輪咀係咁問個阿嬸,做咩話佢阻住哂,唔通唔可以買o野o架…擾攘一輪,到最後,居然要call阿sir來調停,真係浪費警力.過o左幾分鐘,阿sir到o左,例牌分開佢地兩邊分開傾.之後,阿sir例牌好言相勸,叫條友唔好搞大件事,乜乜乜.最後,阿sir備o左案,就打發o左條友走.
打書釘,小弟成日都做.但係seven又唔係書局,唔係老馮可以打書釘.如果阻到人地做生意,而人地又出到聲,當然係走人.如果持住乜o野「顧客權益」,可以咁厚顏話翻人地,真係唔知而家係乜o野世界.
又,而家啲阿sir真係冇o左啲以前o既威嚴.咁小o既事,都要努煩阿sir調停.如果係以前,條友早就畀阿sir「的」o左入後巷,鬧佢一輪,凶佢「浪費警力」,先打發佢走.邊會o徒咁多時間,聽條友發惱騷,而家做阿sir真係EQ低啲都唔得.
呢件事,令我諗起02年元旦文化中心掟花盤「新年快樂」事件.九七之後,係警隊甚至成個政府,真係冇o左份威嚴,冇o左份管治威信,畀人冇乜執行力o既感覺.係老董時代,老董空有抱負,但係冇乜作為.所謂「議而不決,決而不行」,其實係心有餘,而力不足,有心無力是也.
去到最近,特別係呢一兩年,真係有種「無為而治」o既感覺.政府只識頭痛醫頭,大方向o既野真係欠奉,今年o既財政預算真係最好o既example.呢份財政預算只keep住繼續派糖,乜o野「六大產業」,乜o野「解決深層矛盾」,真係唔見有咩著墨.
Change啱啱係高清台播完,朝倉啟太誤打誤撞做o左日本總理大臣,改變o左整個政界氣侯.雖然Change只係一套電視劇,好多o野係現實世界跟本冇可能發生.不過係o個一刻,正正喚醒o左一種已經遺忘o左好耐o既諗法.今時今日o既香港,我地唔再要有心無力o既老董,更加唔要一個畏首畏尾o既煲呔.我地要o既係一個唔怕得罪權貴,唔怕失敗,身體力行,敢於創新,有遠見,有魄力,有抱負,有承擔o既特首.
Thursday, February 25, 2010
賣地
Saturday, February 20, 2010
月光族
Sunday, December 27, 2009
其實我仲係唔係扑客?
Anyway, Merry X'mas and Happy New Year!!
Saturday, November 14, 2009
定期賣地
政府可以「定期賣地」增加或者減少土地供應去調控樓價.點解唔可以重提「定期賣地」?「定期賣地」有乜問題?唔好話畀我聽「定期賣地」等如「八萬五」,要政治正確,就唔可以提「定期賣地」.除o左官商勾結之外,真係諗唔到有乜理由…
又,時移勢易,行o左「高地價」咁多年,大家都知道再行落去,係死路一條.雖然老董曾經想反轉佢,不過眼高手低,賴o左o野.吸取上次o既教訓,其實可唔可以做得聰明啲,冇咁多反彈呢?如果梁生真係做o左下任特首,可能會行呢條舊路.到o個時,真係唔該佢唔好老董時期咁眼高手低啦.
Tuesday, October 27, 2009
放假
放o左區俱俱一日假o者,都可以搞到七國咁亂.啲人再係咁玩卸膊,玩失蹤,遲早爆大鑊.真係要放個長假,等佢地再冇借口推卸責任,可以自動波揹翻自己o既責任,make一啲佢地應該make o既decision.


text:
Sep 28, 2013
Saturday
(3Y4M2W1D)
我地由酒店出發, 搭JR去櫻木町
之後再搭架巴士
成人每位100 yen
司機話Jayden唔晒錢
搭大約10分鐘就到啦
一落車就見到「西松屋」
再行幾分鐘就到「麵包超人館」
同名古屋o係間「麵包超人館」唔同
名古屋o個間就算只係入店鋪買野都要俾入場費
而橫濱這間, 入去博物館先要俾入場費
博物館=indoor playground
每次都好有衝動想買個氣球 ^^
哈哈, Jayden玩左個幾兩個鐘頭
玩到佢話唔玩, 我地先帶佢走
嘻嘻, 居然見到方包超人, 蜜瓜超人, 咖啡包超人
happy
佢地一出黎就四圍行
大部份小朋友都好開心
有個BB嚇到喊
個個小朋友都圍住d公仔
又攬又拖手咁
但, 唔知點解, 影相影得好舒服
d人知道有人要影相
會叫自己個小朋友行開
so good
最鬼衰Jayden今日冇乜笑容
我同K baba呆左咁望住Jayden跑跑跳跳
我地話「遲多2年, 佢覺得低B, 唔玩ga啦」
今日我地食麵包
300 yen一個, 味道okay
離開麵包超人館之後
我地就行去COSMO WORLD啦
哈哈, 冇錯, 係行!!
慢慢行, 行左30分鐘
去到COSMO WORLD
乜都冇玩, 得個睇字
之後去PORTER行左一陣
其實我想行耐d架, 不過Jayden扭計
佢大叫「我要返酒店呀!」
俾佢激死呀
哈哈, 太陽都未落山
我緊係唔返酒店啦
我地去原宿 !!!
嘩, 真係好人到爆竹
我地推住BB車, 真係有點兒麻煩
嘻嘻, 無啦啦見到Calbee Plus
就走入去買左d野食
邊行邊食, happy
行呀行呀, 行到去Bathing Ape
入去望左陣
唔, 點解無乜靚衫o既?
一點失望, 本來諗住買Bape Kids
而家乜都冇買
好, 今日「收工」, 返去酒店
返去酒店之前, 去神座食碗大麵
哈哈, Jayden訓到隻豬咁
K baba要抱住佢食麵
我提議影「全家福」
wakaka, K Baba隻手
Jayden個背脊, 我個樣
Oops, 食完麵, Jayden醒左
我地又去Uniqlo「混吉」
我覺得今次東京之旅, 好hea
人地去東京就瘋狂shopping
我地就四圍hea, 四圍行
哈哈, 下次再旅行
唔好再去東京
帶住小朋友去東京, 真係唔多掂
Jayden今晚有d扭計
無啦啦話要搵肥B, 又話掛住肥B
又話鍾意肥B
仲要講到眼濕濕


text:
特洛伊木馬程序
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
目錄
名[編輯]
- 內文: 特洛伊木馬
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為[編輯]
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理[編輯]
分類[編輯]
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門[編輯]
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞[編輯]
- 內文: 電腦系統漏洞
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit[編輯]
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀[編輯]
- 內文: 網上銀行
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器[編輯]
下載器木馬係可以喺某人嘅電腦度上傳或下載同安裝最新版本嘅惡意程序.
釋放器[編輯]
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件[編輯]
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號[編輯]
- 內文: 線上遊戲
遊戲盜號密碼係識偷網絡遊戲入面嘅帳號信息.
即時通訊[編輯]
- 內文: 即時通訊軟件
即時通訊木馬係識偷嗮啲即時通訊軟件入面嘅用戶名同密碼.
酬金[編輯]
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信[編輯]
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜[編輯]
郵件地址收集[編輯]
代理[編輯]
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式[編輯]
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範[編輯]
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁[編輯]
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
下午先開始活動, 係元朗見到 leelok 和 cwk, 如果唔係要睇 bandshow, 今晚都會同佢地 bbq. 三點在灣仔約了 vincent 和 joe j 去 art center 睇 ifva_+ 短片講座, 今次講者係黃精甫. 一開始就睇黃精甫幾年前的一部短片, "青梅竹馬", 十分可怕, 要親身先可以感受到個種得人驚, 我同 vincent 睇完都覺得勁驚. 之後佢就講下野, d 人又問下問題, 我同 vincent 完全係忍唔住笑. 跟住又睇下一 d 佢介紹既短片, 一個係 sigus ros 既 mv, 一個係 spike jones 既短片, spike jones 真係好鬼死正~~~
之後去了香港仔睇香港的Bereavement和 澳洲的 The Eternal, 今次我地有我, vincent, kiki, kk, 歌利. 場 show 比上次多好多人, 起碼我地都多左兩個靚女. Bereavement d 歌好正, 好有 feel, 個鼓手都係上次 HS 個個. 不過個 vocal 個樣真係唔係太得, 成個 william hung 咁
The Eternal 玩 live d 歌比之前試聽既 mp3 勁, 都無咁驚. 個結他手勁高, 係個台上面好似巨人咁. 呢隊野都幾多 guitar 和 keyboard solo, 不過無咩驚喜, 有 d 位重悶悶地. 全場都好 high, 下次睇 metal 我要搵個長毛假髮向個幾條友仔反擊...
睇完 show, 去返 cwb 搵番 joe j 一齊去 kk 和歌利推介的 cafe shop 食和玩. 間野都幾好, 有好多野玩, d 野食都ok, 重有隻白雪雪既狗仔玩...不過都幾貴, 我又一次玩到無哂錢再加上欠人錢...之後搵 leelok, 佢用住中國聯通咁同我佢地都就快返屋企, 咁我都返屋企了. 係 n968, 係我訓緊覺既時侯, 發現有個小小小妹妹訓左我係度, 我都唔知點算, 唯有繼續訓, 無幾耐佢就縮番開個頭......都好耐無人靠著我來訓了....


text:
社會主義
社會主義係一套政治理論同政治運動.主張工人階級無論男女,都應該可以用民主方式,集體管理一個社會.但係歷史上,唔同國家同社會嘅革命家,打住社會主義旗號去推動社會改革運動嗰陣,喺唔同時期唔同地方,社會主義都有唔同嘅表現形式同意義,所以「社會主義」呢樣嘢唔係一樣可以簡單概括.
目錄
起源[編輯]
一般認為社會主義起源係喺1839年法國同英國,但亦有人認為古時候奴隸叛變爭取自由嘅運動,亦算係一種社會主義革命,例如斯巴達克起義(公元前73年),德國農民戰爭(1524年),英國革命(1640年),法國大革命(1789年)等等.
到18世紀英國工業革命,工人開始意識到要為自己爭取權益,於是開始好多工人組織起嚟,發起爭取權益嘅社會運動,同時喺法國亦有人開始搞呢類社會運動.之後又有啲革命家發起一啲民權運動,爭取平等選舉權利.
社會主義名稱來源[編輯]
之前嘅好多奴隸叛變運動,同埋工業革命嗰陣嘅工人階層發起民權運動,都係喺烏托邦主義思想作為基本理念,無話乜嘢社會主義.社會主義呢個稱呼,係英國工業家羅伯特歐文(Robert Owen,1771年-1858年)諗出嚟,佢喺1827年試驗式咁喺蘇格蘭開咗間合作形式嘅鋪頭,呢間鋪頭設立工作時間限制,唔請細路仔做嘢,大啲嘅後生仔就會出錢供佢哋讀書,佢將呢種經營模式叫做「社會主義」,而呢啲鋪頭就叫做「模範會社」.但當佢去到英國南部同美國印第安納州開呢啲鋪頭時,就全部衰晒.1834年佢喺英國組織一個全國工會聯合會,幾個禮拜之內有成五十幾萬人加入,佢哋成日發動罷工同老闆作對,搞到好多工廠執笠,結果全國老闆壓力之下,呢啲工人組織最後都散晒.
演變[編輯]
一直以來呢啲工人革命運動,喺下層推翻上層之後,奴隸或者工人取代上層階級,自己變咗權力階級之後,又會變成一班新嘅壓迫者,之後又對無權力嘅人壓迫.
18世紀中期,居美德國思想家馬克思同恩格斯就發現呢個問題,分析過歷史上好多呢類革命運動,認為社會主義唔會由上而下,即係權力階層唔會放棄原本有嘅利益,自動走去社會主義,社會主義一定要由下而上,即係要由下層,例如工人階層或者無權力嘅人搞起,因為工人要擺脫工人階級而自己組織政黨管理政府唔係話咁易,所以只有工人先可以解救工人,工人應該自己組織起嚟形成力量,變成一種同權力階層平等嘅力量,喺平等關係之下,有乜嘢唔啱都可以傾到啱.
喺呢個諗法之下,佢哋鼓勵工人組織工會,喺1848年發表共產黨宣言,支持工人組織發起革命,社會主義概念開始喺世界各地興起.
第一國際[編輯]
- 內文: 第一國際
喺1864年世界唔同國家嘅工人組織,夾埋一齊創立國際工人協會,呢個協會又有另一個稱呼:「第一國際」.
呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.本來呢個協會原意係捉成工人同政黨之間合作,但抱社會主義同抱無政府主義嘅工人組織喺對權力嘅觀點上發生分歧,第一國際慢慢積弱.


text:
2014年11月6日 星期四
嘉嘉的為食路上,熊掌
做左二十年公關,喺多次嘅出差,宴請嘅經驗之中,唔少都係記憶猶新,而食過嘅特色嘢都唔少.話說有一次係返內地工作,對口單位請我地食晚飯,食飯之前已經有人提及今晚有好嘢食,我不以為已,心諗,唔係貓狗就得喇,其他所謂珍禽異獸,我懷疑係老作居多,不過係豬肉湯一碗,又或者係燜牛肉或者羊肉鍋,邊得泥咁多山珍海錯!
坐到埋檯,一輪祝酒之後,大家都輕鬆了很多,食埋個冷盤其實都好飽,不過就而家至開始上菜.只見我地度房門一開,已經有十二位待應在門外等候,佢地托盤上都放有金蓋小窩,跟住一齊行入房並企喺我地傍邊,然後同一時間分別將個窩放到我地面前之後重幫我地開埋蓋.
金蓋一開,擺喺面前嘅係一碟震顫顫嘅淺啡色透明物體,大細就好似一件東坡肉咁,個樣就有尐似上海人好鍾意食嘅啫哩凍,但係就比啫哩凍重軟尐,見到呢尐不明物體,我第一個反應係拱個鼻埋去聞下先,冇甜味又冇咸味,有小小好似海產嘅惺味,又好似有尐騷味!我唔係好肯定係乜嘢,雖然對口單位猛話係好嘢,但係直覺話我知係唔慌好嘢!
我當時望下老闆,再望下其他同事,因為全團得我一個女仔,佢地最鍾意搵我較飛,睇佢地都係喺度剝花生等睇戲咁款,又或者等我食完知道係乜嘢之後佢地至起筷!其實我諗,就算我食完我都未必知道係乜,因為我都未食過呢樣嘢!
我唯有望向對方老闆,佢地都好鍾意整蠱我,但係我唔開會時會同佢地講下外面有尐乜嘢新事物,得意嘢,連餐飲禮儀都同佢地講埋,亦因為咁,我同對口單位嘅關係係好好嘅!對方老闆見我咁猶疑,笑笑口然後說,何小姐是朋友喇,唔好整蠱佢!佢說話一出,坐喺我傍邊嘅小李就立刻拍拍手,呢個時候只見一個穿上待應服飾嘅美少女,手持托盤走入我地間房,行到埋我地張檯時,一手揭開托盤蓋,一手將托盤內嘅食物送到我地眼前!嘩,毛生生嘅一隻手!跟住佢就報菜:呢一味係熊掌!
嘩,我真係暈一暈!熊掌!佢真係驚我地唔信佢,於是整隻未煮嘅熊掌俾我地睇!我諗我當時隻眼應該瞪到大過個頭,所以坐喺我傍邊嘅小李話:唔駛驚,當係駝峰咁食,好補身.
當駝峰咁食!駝峰我都唔食喇,重講熊掌!我諗我當時有尐面青,而事實係我開始反胃,但係當場又唔到我反檯,咁大張合約傾緊,埋欄咁滯,人家盛意拳拳,請你食好嘢,就憑你一個低級員工?唔係要人換菜係嘛!但係我真係食唔落口,亦都真係點都唔會食呀!
正在唔知點算,我個老闆出手,佢呢尐番書妹唔識嘢,罰佢飲酒,嘩,正中下懷,飲酒係我強項,亦係我興趣,而當日酒水係我地安排,因為佢地都想試下尐法國紅酒,所以果日飲嘅係靚紅酒,而唔係佢地果尐燒得著嘅白酒,所以多多都冇問題,之後大家唱談甚歡.
人地有冇食我唔知,亦都唔敢去望,但係我真係一啖都冇試到.其實我睇佢都不過係一堆骨膠原,要補骨膠原應該有大把其他嘢食,唔駛搵隻熊泥飛呀!
2 則留言:


text:
第五天(續)
浸過溫泉又食完早餐,可以開始今日既旅程,今日會去到今個旅程最高點,上超過海拔二千米既新穗高雪山,好耐都冇去過雪山啦
朝早咁好天氣,藍天白雲,心情都特別好,寄望一陣上山都有咁好既天氣,冬天新穗高雪山多數都唔好天,而家總算有啲希望
平湯巴士站已經有好多人排緊隊,有去高山亦都有去新穗高,要睇清楚唔好排錯
高山既車黎左之後新穗高既車都到,好在巴士用漢字表示地方名,睇清楚就唔怕上錯車
睇好時間表先黎等車,唔洗等好耐巴士準時到達,不過第一部去新穗高既車黎到時已經坐晒人,上唔到幾多個,正當以為無車坐既時候竟然黎左一部空車,咁大家都上到啦
好多人去新穗高,連中間走廊位都坐左人
大約40分鐘車程去到新穗高巴士站
巴士站就係纜車站旁邊,大家落左車都即刻行入去
新穗高纜車由兩段纜車組成,第一組係細啲短啲,第二組係大啲長啲,我兩段都會搭
呢道有新穗高纜車既資料
http://shinhotaka-ropeway.jp.t.uk.hp.transer.com/
係搭纜車之前要先排隊買飛,纜車來回收費¥2900
我有pass就唔洗比錢,呢張pass幫到我慳返小小架
雖然有pass係唔洗錢,不過都要係售票處排隊換返張正式既飛先可以坐車
排完換飛又要再排隊等車,兩部巴士一齊黎搞到好多人...
纜車正常半個鐘一班,每個鐘00同30分開車,而家咁多人就加密啲15分鐘一班,唔洗等好耐就有車
一個車箱可以坐到最多45人,唔係香港個啲細部纜車,當然唔一定次次都迫到45個人咁多,要入咁多人可能仲辛苦過東華籌款
一開車就可以見到好靚既雪景
短短四分鐘車程話咁快去到「鍋平高原站」
落左車之後要行一小段路,去另一個纜車站繼續上山旅程
呢道都有溫泉可以浸,係一個咁靚既風景之下浸溫泉一定好正,我就冇時間試啦...
去到「白樺平站」轉另一部纜車,呢條纜車線係更長更高
山上-14度唔算好凍,不過我最擔心既事出現啦,白版寫住山上視野唔清楚,如果一陣上到山無風景睇就好可惜...
今次呢部纜車好特別架,係日本唯一一部雙層纜車,可以載到超多人,最多可載121人;我去到時上層已經迫爆,下層亦都開放比乘客乘坐,好多人迫晒上上面我地下層反而鬆動好多;呢部纜車都係半個鐘一班,開車時間係15同45分,正常既話兩部纜車之間唔洗等好耐就接到另一班車
車窗結晒冰,想睇風景就要出力刮,有埋工具比你刮刮刮
纜車一路向上升,風景越來越壯觀,可以見到好多雪山
好多白色聖誕樹
職員都幫手刮
見埋最後既藍天之後,再升高天氣就變得差lu
大約七分鐘車程上到海拔2156米既「西穗高口站」
而家-13度,暖左bor
纜車站天台就係一個觀景台,落左車即刻上到最頂;呢道都係有影相服務,比白川鄉平少少,¥1000一張,佢地都好好人會幫你用自己相機影,不過都係佢部機影得靚啲,我朋友都係道買左張相
天氣唔係咁好,遠就睇唔到啦,呢一刻由觀影台望出去總算見到小小雪山
幾分鐘之後突變得好大霧,白茫茫一片
理想係可以睇到連綿不斷既雪山,可惜好多時理想同現實總係有好大段距離...
對面山頭已經見唔到
只可以睇到近既樹
雪花丫
出面天氣凍,好多人睇兩睇就入返室內
餐廳比起出面更熱鬧,呢道暖笠笠,好有令人留低既衝動
穿過餐廳可以去到室外地方;而家係2155米高
植物鋪滿雪
呢道有一個叫「雪之迴廊」既地方,係積雪中間開出一條路比大家玩雪
有發現!
如果做足準備,呢道仲有登行路比人行,不過相對之前既路應該危險好多,我就無行啦
呢道係一個比人玩雪既好地方,咁多雪想點玩都得;呢道都有唔少香港人出現,而家開始熱門黎呢道?
係室外玩完又係時候返入室內暖返下,入面有暖爐好舒服
呢間餐廳唔似好多旅遊區咁賣到好貴搶遊客錢,呢道食物價錢同日本其他地方差唔多
雖然唔肚餓,都買返個薯餅食下先
食完就坐返纜車落山lu,山上視野唔好,落返低啲就清楚返啲
落山都係坐下層車廂
如果一落車直接行去另一個纜車站係可以接到幾分鐘之後開出個班車,我諗過巴士都未咁快開唔洗趕時間就無去追車lu,係上面hea下仲好,有半個鐘時間慢慢hea
呢道除左雪,仲有間餐廳同小賣部,無咩特別野睇,影完纜車就走啦
行去纜車站既路鋪左膠墊,唔怕地滑
已經有人等緊車
幾分鐘之後又返到纜車起點「新穗高溫泉站」
呢個站有商店比人shopping,不過巴士好快就開車,我無時間睇就要出去上巴士
巴士又係迫滿人,好彩早上車
返到平湯巴士站,暫時同朋友分開一下,佢會係巴士站對上浸溫泉,張pass包左係呢道免費浸架,而我就係道四圍行下同返旅館拎行李,我地有一個鐘時間活動
平湯落住雪,把握最後小小時間影下雪先,離開呢道都唔知仲有無機會見到咁靚既雪啦
係雪中行返旅館,拎完野再行返出巴士站,奧飛驒兩日一夜小旅行即將結束
奧飛驒溫泉鄉係深山之中,黎到可以見到好靚好靚既雪山,又可以浸溫泉,比住係城市舒服好多,好彩有黎到呢道咋


text:
近來小妹介紹左不少既聖誕推介比大家
或者你地可能想送比既朋友唔鐘意護膚品/彩妝品?
又或者想襯今個聖誕同心儀既對象示愛?
又或者想送比朋友一份比較特別最重要係獨一無二既小禮物?
今日小妹就想大家分享一個,我早前去左觀塘工業中心
去左學整一個手勾公仔tim ,你以為係龍貓?
錯啦,呢個係我地今次Workshop 既Miss 其中一件作品之一
係唔係真係超似同埋超靚呢?
今次既Workshop 就係 SARALAM
而今次我去學既WorkShop 中反而就係學大熱左好耐
仍係唔會減,仲要愈黎愈多人喜歡它既Line 系列啦
係今次既Workshop 可以揀選勾熊大大Brow仲有兔兔Cony,
當然少不了有阿MOON 啦
不過對小妹呢D 咁易整Dirty 既人仔,都係揀左啡色既熊大大
去嘗試我既第一次學人勾野囉
講真係小妹未正式嘗試去做勾公仔呢個Worksop 之前,
我覺得小妹都叫識織野架,又記得有人同小妹講
勾野係易過織野既架,所以我一路都覺得小妹係勾公仔一定唔會難到我
本身活動開始係上午既11點鐘,但係Workshop 既當天
小妹需要上班,最後就通知左Miss 我會遲大約三小時會到達
所以我就是特別的安排只做頭,耳仔及手就可以囉
經老師既輕輕教授後就開始起稿及開始勾幾行啦
但係發覺.......邊個跟我說勾野係易過織野架?
只係單單起稿,我已經同織野好唔同
亦好想講今次呢個老師真係好好心機
我係完全覺得無助既,織一行又問Miss 岩唔岩呀?
織到第二行又狂問,之後我又勾錯針呀,或者甩左針等等
真係人地勾六行唔洗15Mins,而我差唔多玩左粒幾鐘咁濟
開頭以為勾六行,半個鐘都可以KO 啦嗎
點知.....我六行都好似玩粒幾兩個鐘,
就連點樣加針,加幾針,勾咩位真係一個學問
起碼我呢d 以為自己好醒其實勾極都係咁既狀態
最後我好似玩左個幾鐘先可以KO 到頭6行…
再經常唔知大約幾多個鐘之後,我終於可以由6行
開始勾到第14行….聽落好似好少其實真係要用左唔少心機
最後就唔係再係加針落去啦,而係收針
我終於見到曙光,突然覺得好感動呀!!!!
終於完成左個頭啦……係冇睇錯,我都冇打錯
點解張相入面仲會有個身既?因為當天我遲左到遲
加上Miss 亦都擔心我勾唔切就已經好早準備好個身比小妹啦
之後就開始入棉花落去頭部同身體部份啦
不過有一個小問題,就係係入棉花之時
一定要先加上一塊布防止棉花洩漏出黎唷!!
同埋平時你以為細細個既頭部同身體用既綿花唔洗好多啦
其實小妹都入左唔少既棉花架,但係有一個小小既問題存在
記得入棉花之前,記得要將棉花忟鬆佢
唔係唔單止入唔得之外,成隻公仔都會係硬"骨骨" 咁架
所以忟鬆之後再不斷入多d 就可以令成個公仔
好似飲爆水既肌膚一樣,又飽滿同時又軟熟架啦
當天我地幾位學員好努力,大家好似工廠女工咁齊齊勾
齊齊整,雖然大家都會講下野吹下水,但係隻手一樣冇停過
最重要係好好訓練大家坐定定
如果你平時係坐唔定鐘意行黎行去既人仔,
又想練下自己可以既耐性呢個活動絕對可以
最後就可以將耳仔,頭部同手手腳腳聯埋一齊啦
其實呢個部份,大家都話呢個部份係最簡單架
因為只係好似平時補衫或者把它聯合一齊
但係去到尾尾既時候就唔係講咁簡單啦
所以都是要老師幫忙處理囉
最後加埋眼晴同埋鼻子同咀仔就可以完成我的熊大大啦
大家估到那個是小妹做的?
雖然不太像,但絕對有一點大滿足的感覺
唔知大家有冇曾經買過一個呢d 手勾公仔呢?
的確呢d 公仔比起一隻隻買既公仔更加特別
但係如果襯偽呢d 聖誕情人節時間
親自整一隻比自己既心儀對象,或者好比你送一隻自己買既公仔
更加有心思,更有價值呀!!
而今次小妹上呢個興趣班雖然時間上比起預期更長
不過真的好多謝老師今次既教授,佢一樣陪我地攪到咁夜
冇黑面仲要狂同我地講唔好意思tim
或者應該是我地實在太生手所以把時間多了吧?
今次的手作班是經由CLASSES.com.hk 舉辦
佢地除左呢個手工班仲有D 係係整皮革煮野食的
仲有好多好多不同的興趣,班可以比自己同朋友一齊上堂
有興趣既朋友都可以到以下既地方看看
Workshop 名稱: SARALAM
希望我將來都可以記得點樣勾,順便勾比我既小魔B
咁就唔會浪費左老師既一整天的時光
但真的這些心思,是買不到回來的
老師說下次會舉辦的是黃色小小兵
有興趣既朋友記得一定要留意唷!!!
情人節送比情人就冧哂架啦!!
希望你地都喜歡小妹既介紹啦
想隨時留意小妹既Blog 既動態及生活點滴
記得要Like 我既專頁啦


text:
2013年2月4日星期一
鸚鵡生蛋經驗淺談
13 則留言:
Hello~ 我想問下如果隻媽媽唔食唔痾咁捕蛋有冇問題架? (佢暫時生左一隻,估佢應該未生完)回覆刪除回覆
你好,我隻女都係咁架,唔食唔飲,假如有雀爸隻仔會負責餵媽媽.但隻女身體真係差左好多,又瘦.我嗰時做法係用糧打粉開暖水餵,之後盡量都唔比佢生了.刪除
雀爸一行入雀媽捕蛋個範圍,雀媽就會撲出黎打佢-__-同埋雀媽平時都唔多肯飲水,點先可以令佢飲多d水? @@刪除
佢地覺得無需要的話,就自然唔會去飲水,不是喝很多水就代表健康的,鳥兒喝太多水可能是腎臟有問題,你可以將個籠雀媽個巢附近蓋黑布,等佢精神唔洗咁緊張可以放鬆刪除
佢一日飲得一兩次水可以嗎? 佢自己都搵左個地方有塊布遮住(因為不嬲都放佢地通屋走) 佢會持續呢個狀況幾耐? 定係唔比佢返去捕蛋個位佢就會唔再生?刪除
你隻雀係咩品種?其實放養雀仔係比較危險,假如你唔係真係好想繁殖的話,暫時可以做既係移除所有會剌激佢會拎黎當巢生蛋既地方,咁就唔會再生啦.刪除
唔該曬你呀~我養果兩隻都係雞尾,其實又唔係唔想繁殖,都係諗住由得佢地順其自然. 係呢,我見你成日帶佢地四周圍去,佢地搭車果陣唔會好噪咩?刪除
間中會嘈架,不過笠左黑布就ok既.我以前都好想佢地有下一代可以有bb湊,不過隻女生完捕蛋又係唔飲唔食,本身已經身體唔好超心痛佢,之後寧願唔比佢生無雀b睇都唔捨得佢咁辛苦刪除
鳥蛋減產可參考:刪除
http://theconurehandbook.blogspot.hk/2015/04/blog-post_14.html
你一定係對鸚鵡好好既主人, 你既文章好實用,加油!回覆刪除回覆
只係服侍一班麻煩友,哈哈刪除
謝謝你啊!你都要加油哦!
Hi, 我想問下生左蛋20日到, 聽到鸚鵡bb係蛋入面叫,咁洗唔洗幫佢整爛個殼?定係比佢順其自然咁出黎?回覆刪除回覆
你好呀,唔好意我Email 無提示通知,可能宜家bb都已經出左世,超唔好意思!唔好幫bb 破殼呀,因為bb 係蛋內有大動脈血管連住蛋殼,一整比100%死亡率,比佢自順其自然吧刪除


text:
訓到2點幾3點就醒左,因為個肚極度唔舒服,
即刻衝入廁所,並以上吐下瀉既方式將尋日中午食果個韓式炒飯排出體外,
並正式開始連續5日既水土不服.
凌晨時份廁所照舊無熱水,但由於又係要搭早機,
所以死頂淋少少水當洗頭沖涼,係酒店夾硬食左少少野當早餐,然後個肚仲係好唔舒服咁去機場.
今日班機無cancel,只係delay 30鐘就可以上傳說中既雙螺旋飛機仔.
機雖然細,但都有個空姐.
佢既工作係:派糖,派綿花(俾大家塞耳仔),開/閂艙門.
航程大約25分鐘,沿途都係喜馬拉雅山區.但架機勁窄,個窗亦好污糟,所以影唔到的乜,有幾張仲係搵另一邊窗既乘客幫手影.
雖然睇同影得唔清楚,一見到雪山就開心啦.
然後到達海拔2850m既Lukla機場.
呢個機場失事率頗高,因為佢跑道短得黎仲要係斜既,
山上天氣又多變,所以好難起飛同降落.
降落果下會覺得架機幾大力咁向前衝,不過又唔會有咩不安.
但10幾日後離開果陣就high喇.(詳情按此)
落機後既第一個景象,心入面嘩左一聲,”I am here!”
Lukla比加德滿都凍唔少,所以落機後都再食少少野,同飲左杯薑茶.
下圖中條黃色banner係10幾日後再黎既時候已經唔見左.
旅館餐廳的窗外景色.
坐左半個鐘左右就起行,沿住Lukla既”大”街前住起點.
係喜馬拉雅山區,佢地係主要是運輸工具.
穿過呢坐塔,轉下入面既轉經輪,就正式進入EBC路線.
呢個唔係棺材,只係祝福用既石墩.
點都要證明自己有去既.
前面果位係今次EBC旅程既Porter/Guide Raj,佢帶路,揹本人個大背包,以及打點晒旅程上既野,好幫得手.問題係佢行得好快.
頭兩日路程個feel同香港行山差唔多,唔同既就係一直會見到雪山,而呢的雪山亦成為整個旅程既主要動力.
Raj好詳盡咁講山峰名同高度,但我當時已經(用英文)同佢講:「算吧啦!咁多座山咁多個名仲要咁長,你講幾多次我都唔會記得啦.」
途中不時遇上運輸中既牛同馬,由於佢地工作好神聖(為成個山區供應物資喎),而且唔夠佢地撞,所以每次見到佢地都一定要讓佢地過.
呢條係旅程中第一條吊橋,呢的野係山區中好常見,但EBC路線中吊橋都集中係海拔3000m左右出現.一個人行上去無乜問題,兩個人以上就會搖.由於自己都揹用拎住唔少野,所以每次過吊橋都好小心,以免出事.
咁睇就知條橋係幾咁高.
沿途亦有唔少佛塔同刻滿經文既石.
本人個肚一直都唔舒服,只能頂住咁行,所以需要每30鐘休息一下,但都頂到去第1日既目的地,總之上上落落行左4個鐘左右,就去到目的地,海拔2800m左右既Monjo.
由於仲有10幾日要行,唔知前面係點,所以唔敢係度影太多相,只係影左teahouse餐廳個樣.
黎緊既日子未必有得沖涼洗頭,所以即使要俾錢,都趁仲係低海拔地區有得沖就沖.
呢間teahouse無Wifi,而呢的地方亦唔會有咩娛樂.晚餐只係食左少少餃子(老板見我食食少,仲問我係咪佢整得唔好食),同埋飲左碗個Guide大力推薦既Galic soup(可以保暖同幫助適應當地食物),就返房訓喇.
總結第1日行程,溫度幾多真係唔知(基本上成個行程入面都唔會知),中途行緊同俾太陽照住果陣係熱既,但唔行果陣都一定要著褸.
途中你可以選擇咩時候休息,抖幾耐等等,睇你自己能力.甚至可以轉teahouse,因為沿途有唔少teahouse,每行個幾兩個鐘就會有,你覺得頂唔順既,你可以提早停低入住.


text:
對於英國既食物, 我地係無咩期望, 但對於西班牙既食物, 我就抱有好大既期望, 好彩今次我地都搵到好好既美食, 係未詳細講西班牙既行程之前, 忍唔住都要重溫下呢d 美食先.
最令我有驚喜同難忘既係Segovia塞哥維亞 Meson de Candido 康廸德餐廳既烤乳豬Cochinillo, 呢間餐廳已經有二百多年既歷史, 最出名就係烤乳豬.
如果去到Segovia 要搵呢間餐廳一d 都唔難, 因為佢啱啱係水道橋旁邊.
餐廳內部好古式古香, 我地算係最早食午餐既客人, 所以入到去未叫野食就四圍影相.
影下影下, 我同我家姐連人地既廚房都唔放過, 因為廚房對我黎講, 係最神秘又最有興趣既地方, 冒住俾人罵既危險, 偷影緊既時候, 突然見到有人向我們招手.
睇真d, 原來係大廚叫我地入廚房, 竟然可以參觀, 烤爐附近放滿乳豬, 好震撼呀, 而且大廚仲肯同我地合照, 簡直係星級既待遇, 開心到暈, 大廚真係好好人呀.
我地影相既後面就係大烤爐, 裡面有好多乳豬仔焗緊桑拿, 睇見就流口水.
原先我地未入黎呢間餐廳時, 膽粗粗已經決定食豪d , 每人一份乳豬, 入完去廚房就更加意志堅決, 一隻乳豬分八份, 呢大半隻係我地既.
皮脆肉嫩,好多肉汁,雖然烤出黎d 皮既顏色好淺,但個皮真係好鬆脆,咬落去好有油香,調味方面啱啱好,唔會好咸.
豬既肉味好香,pat pat 位都唔鞋唔乾, 但皮就唔夠腩位脆, 都係腩位最好味.
西班牙乳豬真係好特別, d 肥肉係滑同淋, 唔同香港乳豬d肥膏係爽同硬身d 既, 唔知係豬既品種唔同, 定係佢地焗既方法唔同, 保留到肉汁同肉既嫩滑外, 皮又夠鬆脆, 果然係高手.雖然一份唔平, 要二十歐羅, 但份量都唔少, 呢度既乳豬可以話係我食過最好既, 令我念念不忘.
佢地既麵包好得意, 似一個大餅, 單食唔算好食, 浸汁就好d, 剩呢六件包都要收九歐羅架.
呢間餐廳有個傳統儀式, 一個疑似老闆既人會讀出一段說話後就用一隻碟, 切開隻豬, 然後就會將隻碟掟爛, 有幸撞巧我地差唔多食完時就見到呢個儀式.
嘆埋個咖啡就真係好滿足, 雖然係網上見到有彈有讚既意見, 可能個個人既口味不同, 不過一場黎到, 我就覺得值得一試.
Segovia 果然係出名食乳豬, 係附近既商店見到好多烤乳豬既擺設, 好可愛.
Meson de Candido 康廸德餐廳
Plaza de Azoguejo,5 ,Segovia 水道橋旁
Segovia 塞哥維亞
http://www.mesondecandido.es/ingles.html


text:
一直以黎,我地一大班人係group傾計.尋日突然有一個啡友「魚魚」話今日要跟男朋友黎香港開會,開完會有半日時間玩,問我地有咩地方推介去玩同濕平.而group中另一香港人「馮太」介紹左好幾個地方比佢.點知越講越高興,話佢表姐想買Cookies Quartet的蝴蝶酥做手信,但佢開會地點係葵興,而分店係九龍城...銅鑼灣...沙田...尖沙咀...屯門...真係唔近,加上佢又唔識路,我唔建議佢周圍去.諗一諗我就應承幫佢買,之後拎過去葵興比佢.
尋日收工搭車過沙田幫魚魚買,其實聽過Cookies Quartet好耐,但真係未試過.去到門口見到間舖細細地,有好多個樽,原來係比客試食架,我試左蝴蝶酥同朱古力曲奇,真係好香好味喎!之後我就買左兩盒魚魚order的原味蝴蝶酥,另外買左兩盒9味雜錦曲奇餅,一個盒送比魚魚,另一盒買比自己食.後未馮太話佢話同我夾一半錢,突然發現我地香港人都好好客,哈哈!
今日返工就帶埋三盒餅返工,原來都好重下,到lunch早少少搭車過葵興.我同馮太約左係葵興站等,再一次上去搵魚魚.上到門口呆左一下,點解佢講既517室既門口係咁既?之後我send左個msg叫佢出黎啦!哈哈,終於見到真人了!真人比睇相高啲,同埋佢真係好nice架!台灣人同大陸人真係好唔同,雖然大家都係講普通話,唔怪得啲男人話台灣女仔溫柔好多,我都覺得係丫!哈哈~
因為我啲普通話真係好普通,但聽係無問題的,所以好少出聲,只係係側邊傻笑傻笑同傻笑 .魚魚見到我幫佢買既手信,佢好開心,我地話唔收錢,佢勁唔好意思!起初我地約好過去同魚魚一齊食飯的,但因為佢男友的同事已Book位同佢地食飯,所以就只係傾下計.但都好開心,逗留左一個鐘就走了.希望佢下次黎,我會識講多啲普通話,同魚魚溝通到啦!嘻嘻~


text:
2015年8月9日 星期日
三儍再襲九州 day 6 23/7/2015
起身响酒店食咗輕便但好味嘅早餐之後我哋就出發喇,由於今日時間比較鬆動,所以見到d啱行嘅舖頭我哋都停車行下,好似激安之殿堂咁,d嘢古靈精怪乜都有,有啱三儍嘅玩具,啱daddad嘅汽車用品同啱我嘅護膚化妝品,唔覺唔覺就响度用咗個幾鐘,買咗一堆好低嘅汽車用品牌走.
行完街街就正式出發去日南,由都城市去日南海岸大概一個半鐘車程,第一站係去鵜戶神宮,呢個係日本唯一一個洞穴神社,亦係少數可以聽到海浪聽嘅神社,難得三儍去呢d景點都乖乖地唔嗌住走,我哋可以慢慢行下睇下,欣賞下呢個起响崖邊嘅神社,行完我哋食埋雪糕,就出發去酒店喇.
今晚我哋住日南海岸嘅 ANA Holiday Inn Resort,間酒店規模唔細,泊好車已經有職員過嚟幫手搬行李.上一樓check in 之後就上房,我哋今晚住和式房,三儍照例好興奮,而我哋見到間房都好開心,因為間房除咗新同大之外,仲有一個超級無敵大海景,真係想攤响度乜都唔做嘆凍飲望住個海發白日夢,我哋响房度hea咗陣就換衫出去喇.
原本應該要食午餐,不過頭先食嘅雪糕未落格仲飽飽地,加上三儍情願去玩,所以我哋決定先去沙灘玩,再早d食晚餐.沙灘就响酒店出面,d沙好幼好水好清好乾淨,但個海就好大浪,所以我哋都只係玩下沙玩下水,不過三儍玩得好開心,玩到差d唔舍得走.玩到5點左右開始肚餓,我哋就番上房沖涼再去食飯喇.
我哋唔想去得太遠,所以淨係去酒店對面,又係叫網元嘅餐廳食日本料理.可能做遊客生意多,呢間餐廳都有d貴,不過大家都好肚餓,所以都叫咗二份漢堡扒定食,海鮮丼定食,刺生併盤同鐵板豚肉.以為唔多夠食,點知原來每份食物嘅量都好多好大份,海鮮刺生都好生鮮肥美,其他熟食都唔錯,食到好飽好飽我哋就返酒店小休,再出去買嘢.
由於我哋早食飯,所以晚飯之後仲有充裕嘅時間俾我哋去玩.我哋先去附近嘅便利店行下,買咗煙花就去沙灘放煙花.三儍唔係第一次放煙花,但每一次都係又要驚又要玩,但不過都玩得好開心.燒完煙花就返酒店嘅工產店行下買手信,再去浸溫泉.酒店嘅溫泉無溫泉咁正,但都ok,舒舒服服咁浸完就返食雪糕瞓覺啦.
(day 6完)
張貼者: jacqueline 於 下午8:21 沒有留言:
2015年8月7日 星期五
三儍再襲九州 day 5 22/7/2015
今朝又係一早瞓醒,趁三儍未起身,我就自己一個人去浸溫泉.今次去別館嘅溫泉浸,由本館行過去要行差唔多10分鐘,一路都無人,而且天未光哂仲暗暗哋,其實都有d驚.好彩個溫泉俾咗個驚喜我,比噚日本館嘅大浴場正好多,d水夠熱,而最正嘅係一個人都無,可以自己儘情享受.
雖然個溫泉好正,但都唔可以浸太耐,浸完就換daddad同大少落浸,佢哋嘅評話都係話別館嘅溫泉好好多.浸完溫泉就肚餓啦,叫醒埋二,三少就去食早餐.早餐自助型式,都好豐富,食飽返房執好行李就check out 再出發喇.
下一個目的地係內之浦,一個無乜遊客去嘅地方, 去嗰度係為咗參觀JAXA基地.其實原本plan去都係位於九州嘅種子島,但船程太耐兼太貴,所以退以求其次去內之浦嘅宇宙觀測站參觀.由霧島去內之浦要差唔多要2個鐘,去到已經係食飯時間,所以先去食午餐.我哋今餐食海鮮,揀呢間餐廳係因為網上評分唔差,而且呢度有得食伊勢海老.去到先order 一隻伊勢海老刺身,3仟円一隻真係好低食,原本想叫3份定食,但老闆娘話叫2份一齊share就夠啦,真係好老實.如老闆娘所講,定食份量好多,先嚟好清爽嘅前菜漬物,再嚟好好食嘅我嘅天婦羅同刺身拼盤做主菜,而伊勢海老刺身就勁鮮甜,食到一半老闆娘將個蝦頭同尾拎出去,用嚟煮湯,啖湯甜到不得了.食到飽飽都係7仟幾円理單,真係低到不得了,係呢個trip之中最滿意嘅一餐.
食飽就出發去JAXA基地,由餐廳過去都係7分鐘車程,未上到去就已經見到好大嘅衛星天線,上到去我哋先去咗火箭發射場(其實應該先登記後參觀),嗰度有响度發射過嘅大型火箭模型三儍睇到嘩嘩聲,而對太空最有興趣嘅大少就最興奮,睇完我哋先去翻閘口做翻簡單嘅登記手續,攞翻張permit card放响車頭再去參觀埋其他設施.我哋去咗睇未上山就已經見到嘅衛星天線,圖片就見得多,可以咁近距離睇下就真係好難得;之後再上埋展望台睇風景,去埋小型火箭發射台,最後就去埋宇宙科學資料館,資料館裏面有响內之浦發射過嘅火箭同人造衛星嘅資料,仲有用過嘅火箭推進器同人造衛星嘅部件,雖然三傻一知半解,但都睇得好開心,睇完時候都唔早,係時侯要走喇.
下一站係去都城市,今晚我哋就响都城嘅酒店住.由內之浦去都城要個半鐘車程,去到時侯仲早,所以我哋先响Aeon mall行下,行完先去酒店check in.酒店book 之前睇好似有d舊,點知去到見到先知原來係咁新淨,雖然係商務酒店,但間房一d都唔細,仲好舒服好乾淨.放好行李就予備去食晚餐.
我哋唔想去太遠,所以只係响酒店隔離嘅燒肉店食,以為只係舖仔,原來入到去咁大,我哋點咗個4人set一齊食,d 肉都好肥美好好味,呢餐幾好味,而且都唔貴,埋單時職員問我哋係咪隔離酒店嘅住客,我哋話係,仲主動俾咗9折俾我哋,食到飽飽都係6仟円左右.我哋番酒店買d飲品就番房沖涼休息喇.
(day 5 完)
張貼者: jacqueline 於 上午2:02 沒有留言:
2015年8月1日 星期六
三儍再襲九州 day 4 21/7/2015
今朝好早就醒咗,整理完行李三儍都仲未瞓醒,可以有時間俾我响旅館四圍行下.呢度真係好舒服,晨早d霧未散風景仲好靚.
早餐係旅館包埋,要自8點半後去櫃檯攞,之前已經知道係便當,但估唔到咁好味,d 蔬菜好新鮮,雖然便當唔細份,但都唔覺唔覺食哂,之後仲食埋早一日買落,甜到喊嘅蜜瓜,飽到上心口.
係時候要check out啦,真係好可惜噚晚睇唔到星星,所以決定下次有機會嚟九州會再嚟呢度住.八女除咗星野村出名睇星之外,另外最出名係八女茶,係高級嘅綠茶,而星野村就有間茶嘅博物館,可以俾人品茶,但帶住三隻怪獸去肯定會打擾人哋,所以決定只响販賣店買d茶葉同相關食品返香港享用,再食埋用八女茶造,好香濃嘅雪糕就離開福岡縣,落鹿兒島.
去鹿兒島車程好長,中間經過PA停下車食下嘢,差唔多下晝4點先到鹿兒島嘅霧島市.
我哋今晚住嘅係霧島國際酒店,係比較大型嘅溫泉酒店,check in 上到房三儍見到係tatami就勁興奮,响房度四圍走四圍碌.
到差唔多夠鐘我哋就落餐廳食晚餐,今晚係食buffet,同香港嘅buffet唔同,無生蠔海鮮併盤,取而代之係有㕑師即時煎和牛同炸天婦羅,d嘢好好味,尤其牛肉同刺生好正.食飽我哋就返房換衫,予備去浸溫泉.
酒店有兩個溫泉,分別係本館嘅大浴場同別館嘅露天溫泉,我哋今晚浸本館嘅溫泉,三儍好彩都叫尚算合作,浸完就返房食宵夜休息喇.
( day 4 完)
張貼者: jacqueline 於 下午11:18 沒有留言:
2015年7月30日 星期四
三儍再襲九州 day 3 20/7/2015
今日開始自駕遊,早餐後check out,寄存行李之後就去Budget攞車.租車經 Tocoo book,8日租架7人車都係5萬円左右,都算平,搞掂好哂d手續埋錢就翻酒店拎翻d行李,再出發去北九州.
去北九州其實為咗去日產車廠見學,之前已經上網book定,完全免費,去到車廠附近其實唔係好夠時間食lunch,所以我哋只係响便利店買便當飯團當lunch,食完就去車廠.車廠面積好大,就連接待參觀者都有一幢獨立建築物,裏面有showroom,裝組汽車嘅介紹同小小嘅演講室.之前book 見學已經講明其間唔可以映相,估唔到去到會俾個小locker我哋,要求鎖起電話同相機.我哋我哋乖乖鎖起電話相機之後就開始見學,其間一路有個姐姐帶住,講解有關製造汽車嘅過程,我嘅日文係有限公司,只係明少少,三儍就完全唔知姐姐講乜,不過造車過程都幾得意,三儍都睇得好開心.完咗見學返到頭先嘅showroom,職員已經予備咗飲品俾我哋解渴,仲一人一份小禮物,係一架限定版嘅Tomica,三儍有得玩仲有禮物真係超開心.
下一站就去今晚住嘅地方,位於八女市嘅星野村.去呢個山卡啦地方原因係去睇星星,而且住嘅地方有支全九州最大嘅天文望遠鏡可以俾住客用嚟觀星.經過個幾鐘車程到咗八女市,由於旅館响山卡啦,餐廳好早會收,而且周圍都無乜嘢買,所以我哋先响超市買定宵夜,再食個提早嘅晚餐,先再揸車入村.
車越行得近目的地天氣就越差,仲落埋雨,終於去到旅館,我哋check in 咗職員叔叔就帶我哋入房,間房係family room,間房唔算好大,但就樓底好高,有個閣樓,上面有4個床舖,連埋地下嘅床一共可以瞓6個人,房嘅浴室仲有個大窗,可以邊浸浴邊望星星,不過房裏面連無電視wifi,唯一娛樂就係觀星.
入嚟嗰陣叔叔同我哋講9點去放映廳,睇咗大概半個鐘有關星坐嘅小電影就到戲玉,用天文望遠鏡睇星,叔叔事先講解示範支望遠鏡點運作,點追星,就係嗰陣聽到出面雨聲越嚟越大,連叔叔自己都話好可惜,今日無得用支望遠鏡睇星星,聽佢講解完有關星星嘅資料我哋就返房啦.
由於今日早食飯,所以大家都開始肚餓,好彩早有予備,沖完涼我哋食埋宵夜就瞓覺喇.
(day 3完)
PS. 原來咁啱今日係阿波羅11號太空人登月嘅日子,無論係真好假好,都係一個特別嘅日子
張貼者: jacqueline 於 下午8:10 2 則留言:
2015年7月29日 星期三
三儍再襲九州 day 2 19/7/2015
今日繼續响褔岡,唯一行程行街shopping.
起身就响酒店食個免費早餐,雖然免費,但都幾唔錯,食完抖陣就出去行街.
酒店對面嘅阪急百貨同JR Hakata City,真係好好行,好多嘢睇好多嘢買,午餐都係响 Hakata City樓上嘅餐廳解決,今餐我哋食利久千舌,同之前一樣都係咁好味.
食完繼續行街,行完商場百貨公司就轉戰電器舗,話就話係電器舖,其實有成4,5層,除咗電器仲有模型玩具睇,所以三儍都行得好開心.
行到攰係時侯又食晚餐,今晚去居酒屋食,d嘢味道唔錯,不過份量就少d,連酒水要7仟幾円.因為聽日會離開福岡,要執好行李兼早起身,所以食飽就返酒店喇.
(day 2完)
張貼者: jacqueline 於 下午5:00 沒有留言:
2015年7月28日 星期二
三儍再襲九州 day 1 18/7/2015
一年一度暑假大旅行,今次目的地又係九州.九州前年其實已經去過,不過都係去一般嘅景點,而且九州好大,又多地方啱小朋友玩,所以再去過.plan 行程時因為撞正日本假期,加上原定會去嘅櫻島火山爆發,所以行程一改再改,最終都搞掂哂,順順利利出發喇.
一早起身到機場,去到HK Express櫃台已經人頭湧湧,check in 咗之後先去食 lunch,再予備上機.班機有少少delay,遲咗大半個鐘先起飛,機程3個鐘多d,到埗都已經差唔多6點,過咗海關拎埋行李就撘巴士出博多.
福岡有度好,就係市區同機場嘅距離好近,只係20分鐘車程就到博多駅,而我哋住嘅酒店就係响博多駅對面嘅Comfort Hotel,酒店真係好舊,而且一d都唔平,但撞正日本假期兼可以一間房住哂一家5口唧選擇唔多,呢間已經叫有得揀當中比較好d.上到房真係嘩一聲叫咗出嚟,因為真係超殘舊,而且地毯好污糟,唯有自己同自己講:只係2晚啫,有床瞓有涼沖就得喇.
放好行李係時候出去行下,我哋先去酒店附近嘅電器舖買data 咭,再上樓上食燒肉放題,由於未有位,我哋留低名之後就行陣,到指定時間再返嚟食飯.呢間燒肉放題其實香港都有分店,但呢度嘅唔知點解好食好多,牛肉好甜,連豬肉都好香,食到飽飽都連飲放題一家5口都唔駛8仟円,食飽大家都已經好攰,所以就返酒店休息喇.
張貼者: jacqueline 於 下午11:38 沒有留言:
訂閱: 文章 (Atom)


text:
2015年12月28日星期一
又係Steyr
Chriskindl係奧地利人聖誕前都想去一去嘅地方. 即係好似聖誕去聖誕老人村咁.
Stay嗰間酒店附設一間期間限定嘅郵局.一團一團嘅學生特登嚟寄聖誕卡㗎.
指定日期內喺Chriskindl寄出嘅信都會有個特別郵戳.
Steyr嚟過好多次. 今次睇多次舊年睇過嘅聖誕嘢.
Chriskindl教堂做背景嘅聖誕馬槽.
機動馬槽今次見到製造者自己個樣.
上次大馬槽有啲角落冇影到. 今次補影.
上次miss咗嘅舊巴士.
聖誕限定.Christkindl同Steyr市中心之間行駛.每四十分鐘一班.
喺市中心又去睇聖誕博物館.
古董聖誕吊飾catalog.
Sisi公仔.
匈牙利公仔.
皇室人員做設計嘅吊飾.
百幾年前最潮嘅熱氣球同飛船造型吊飾.
好似迪迪尼坐車仔嘅依然係開得好快.但都影到啲上次影唔到嘅情景.
諗住去行吓聖誕市集.
可惜平日係唔開的.
正正市中心呢個就有開.
但係呢度主要係飲嘢(熱酒)
嘢飲檔檔唔同㗎.
24 則留言:
你揸車過去德國架?回覆刪除
今年聖誕終於無播 Sisi, 因為前幾個禮拜至播完 XD回覆刪除回覆
我度年年都播.悶C.刪除
好多人呀! 天真嘅父母仲會呃啲細路話有聖誕老人?細路仲好天真咁相信父母?回覆刪除
定係成熟嘅細路知道現實嘅生活係用好多大話堆砌而成,要配合有權勢人士順住走呢?回覆
呢邊d細路信有㗎.刪除
奧地利放完假未?回覆刪除回覆
公眾假期完咗喇,但係返office工嘅會放到1月6.刪除
始終聖誕氣氛都是歐洲的較濃.回覆刪除
而我呢邊就簡直感覺不到,唯一的是要記得買禮物!回覆
- 回覆
聖誕前一個星期嚟㗎.刪除
加上製造者自己個樣===>又幾盞鬼喎回覆刪除
架古董巴士幾正回覆
今次要個導賞員指先見.刪除
小友人坐到好high.
古董巴士幾好!回覆刪除
舊巴士幾靚由其司機位和車頭乘客位好正.回覆刪除
係奧地利人聖誕前都想去一去嘅地方<-- 咁即係實好多人回覆刪除回覆
呢日見一團一團學生嚟呢度囉.刪除
門口張張下d公仔好得意.回覆刪除回覆
開門前要小心嘛.可能變態佬扮聖誕老人都未定. kakaka刪除


text:
胡志明市除左市內觀光之外,仲可以參加當地旅行社去周邊小城鎮玩玩既!Sinh Café 係當地最多背包族幫襯既旅行社,不過亦因為哩間名聲太大,坊間有好多冒牌貨,下次去記得去Pham Ngu Lao 入面個間先好幫襯呀!哩間旅行社真係乜團都有,唔跟團既泥買巴士飛又得,搭車上河內定係坐車過柬埔寨都可以,價錢亦好合理,我地就join左個湄公河一日遊,位位US$12,朝8晚6玩足一天,仲包埋Lunch添!哩個trip真係唔講得笑呀!先係坐大巴去湄公河碼頭,然後再轉坐船仔,仲有導遊沿途講解,之後再帶團友去參觀越南特色美食米紙既生產過程,先坐坐食餐晏,食完再轉坐馬車,去欣賞『越』劇聽下『越』曲,之後再轉坐傳統湄公河既小艇,翔遊湄公河,再去參觀整椰子糖,買手信試食真係應有盡有,不得不佩服佢地,點解可以將一個咁平凡既地方都可以搞得咁精彩,節目咁富豐!厲害厲害!\
哩間Sinh Cafe任何時候都係旺既!
導友話以前湄公河有鱷魚喎,所以D船頭就專登畫左一對大眼睛,用泥嚇走D鱷魚咁話喎!當然而家D鱷魚已經嚇走晒啦!不過就應該唔關船頭對眼事囉,係驚左D垃圾先真!
哩棵原來係海底椰既真身泥架!
越南米紙原來有甜有咸架,甜既有椰子味仲可以烤脆佢當薯片咁食,咸既就用泥包成粉卷咁食啦!
哩條叫象耳魚係越南既特產,似唔似象耳真係唔敢講,味道好唔好亦唔係重點,但係我覺佢成功既原因,係將條魚棟高泥放,所以個個旅客都好記得佢囉!
哩一幕令我諗起一個奇妙既旅程!不過哩到唔會有大笨象出泥噴水,又唔會有鱷魚架囉!


text:
呢一排都無咩帶陶寶B行街, 所以就不如一家三口行吓街. 好耐都無去過東薈城啦, 上一次去都差唔多3年多前呢. 記得東薈城內有間Novotel酒店, 好似啲buffet都好抵食咁, 今次星期日既行程就係食buffet+行outlet mall.
陶寶B, 我地準備出發啦!!! 去到邊都要帶住Sophie, 出街時莎拉媽媽一定唔可以執漏架!
莎拉唔係buffet big fans, 特別係lunch buffet, 因為明知食完lunch buffet之後就晚餐都食唔落, 不過東薈城個附近都無咩特別嘢好食呀, 試吓佢既buffet都好呀.
預早幾日打電話去book定兩位大人加一位BB, 初初仲諗住東涌咁山卡拉既Buffet應該唔多人食, 點知去到見到人山人海, full house呀, 好彩有book定位, 如果walk in 真係分分鐘無位呢.
而陶寶B個小朋友位仲有張專為小朋友而設既檯墊呢,
襯陶寶B仲瞓緊覺, 莎拉拿拿聲出去拎嘢食先.
其實食物既選擇唔多, 不過Lunch buffet $168呢個價錢算係咁架啦. 冷盤有三文魚及另外一款唔記得名既sashimi, 食落都好新鮮. 而青口就麻麻地呢, 另外cocktail蝦都好好食.
莎拉食完個頭盤, 陶寶B就開始醒唔多耐煩, 好啦, 抱陶寶B上Booster seat陪我地一齊食(其實係睇住我地食至真!!!)
莎拉就speed up食埋個熱盤先, 推介個roast beef 及roast lamb, 好食呀, 其他就真係又係大路嘢, 無咩特別. 至於甜品就,,,,,莎拉都無影相就知咩事, 因為太普通呢, 可以skip.
陶寶B食奶咀食都悶悶地, 又開始唔耐煩, 所以要拎番個Sophie俾佢, 我地有請陶寶B表現歡樂滿東華之"鯨吞Sophie"
莎拉食飽啦, 同陶寶B玩吓先, 玩到佢勁開心!!!
雖然東薈城係Outlet mall, 但係好多shop都係約30% off, 唔似外國啲outlet mall咁減到起碼50% off, 所以唔覺得真係咁抵買呢, 最後都係空手而回呢, 不過無所謂啦, 至在一家人出嚟食吓嘢行吓街呢, 所以就不如早啲打道回府啦.
翻到屋企附近, 咁啱今日係大角咀廟會, 有好多舞獅係度, 同陶寶B影吓相先.
唔知陶寶B見到舞緊既舞獅會點呢, 相信一定發惡夢呀!!!


text:
既然之前玩左兩日, 又睇左大部分嘅Show, 今日主要Target 聖誕表演. 所以朝早喺酒店休息, 然後食左個Character lunch, 大約一點先向MK 進發.
今日比之前兩日用多一倍時間先到達目的地, 周圍都人頭湧湧. 都玩唔到啲咩啦…. 拎左Sorcerer of MK 咭之後就搵個靚位等睇聖誕巡遊.
當時只係兩點幾, 仲有一個鐘頭先開始巡遊, 但已經有唔少人等緊巡遊. 我原本想搵個第一排位置, 但行左兩圈都搵唔到一個好嘅位置, 於是退而求其次搵BB車陣. 喺美國迪士尼, 好多人都會租BB車, 而呢啲BB車多數都會泊喺巡遊路線兩旁第一排位置. 企喺堆BB車後面, 就算唔係第一排都可以確保前方視線唔會被遮擋.
等緊巡遊期間, 打開MDW 個手機程式睇睇, 發現Peter Pan’s Flight Wait Time 係180分鐘, Space Mountain 150 分鐘, Big Thunder Mountain 120分鐘, 就連平日唔駛排隊嘅Tree House 都要排15分鐘. 同前幾日Wait Time 相比簡直係差天共地….
終於等到巡遊開始啦! 其實DLR 聖誕Parade 一直係我最期待嘅Parade, 但WDW 呢個巡遊亦都遠超我對佢嘅期望. 因為唔單止花車靚, Character 多首歌又好聽. 仲有好多好多令你意想不到但又同聖誕有關嘅元素.
巡遊一開始都係以Character 同Guest 互動開始
之後就係Mickey Minnie + Duffy 坐住第一架車登場, 仲有聖誕樹同禮物
當然一眾Dancer 都會著住聖誕服飾
之後就係Donald 同Daisy
一班滑雪嘅Dancer. 見到呢個場景真係好似去左一個落雪嘅地方過緊白色聖誕
有小矮人就當然有Snow White 同the Prince
Cinderella 坐住南瓜車出現. 見到白馬 (雖然係馬仔) 再見到南瓜車, 就自然幻想到Cinderella 係因為聖誕關係, 喺背後城堡走出黎與民同樂歡度聖誕. 覺得自己好似置身喺童話故事入面咁. 好Magical~~!
之後就到其他公主
喺香港嘅Parade 去到呢一刻一定完結, 聖誕老人都未出又點會完呢? 高飛同佢架糖果車!
糖果屋! 係咪已經感受到濃厚聖誕氣氛?
睇完Mickey’s Once Upon a Christmastime Parade, 更期待Disneyland Christmas Fantasy parade, 但呢兩個Parade 都成為我最愛嘅幾個Parade之一. 實在有太多令我想不到嘅元素. 絕非香港迪士尼以前個Let it Snow 咁喺花車掛下聖誕裝飾同幫Character 換下聖誕衫就算. 薑餅人,糖果屋,滑雪者,玩具士兵,馴鹿嘅出現, 將聖誕氣氛逐步提升.
唔敢奢望香港迪士尼會有呢個質素, 但都好想佢地會有一個真正屬於聖誕嘅Parade, 而唔係Street Show.
如果買Hard Ticket嘅話, Mickey’s Once Upon a Christmastime Parade就會係夜晚舉行, 美國小鎮大街會落雪. 聖誕氣氛一定會比日間更濃厚.
之後就透過Fast Pass+ 玩多次Big Thunder Mountain 同Splash Mountain. Fast Pass + 比傳統Fast Pass 優勝嘅地方就係可以一早book定自己想要嘅Fast Pass, 而唔優勝嘅地方就係一日只可以book 3 個ride/attraction, 有啲樂園仲限制左, 一日只可以book 一個Headliner Attraction. 但由於Fast Pass+ 仲係試驗階段, 存有好多變數, 所以唔講咁多.
玩完之後就去返城堡前面睇Stage Show, Celebrate the Season 內容係講述聖誕節臨近, Mickey 送一份聖誕禮物比Minnie. 打開禮物一睇, 原來係Mickey 請左一班好朋友同佢地一齊過聖誕. 呢個stage show 亦充滿聖誕氣氛, 不能錯過! 不妨早啲霸位.
今日Magic Kingdom真係好多人, 連買野樽裝飲品同去洗手間都大排長龍….. 女廁排隊就見得多, 真係冇諗過男廁都要排隊… 事實上玩唔到太多野, 都係搵下Character 影相就算.
話咁快就已經天黑, 又係時候黎到城堡前面, 有另一個聖誕晚間表演, Cinderella's Holiday Wish, 大家見到sparkling castle, 其實就係呢個亮燈儀式之後著燈, 十一月中至一月初每晚都有得睇
其實個show 並唔長, 但係最初星閃城堡都唔係好長, 係要夢幻嘅話, 只要幾分鐘都會好感動. 平日就算冇LED 嘅城堡已經夠晒靚, 亮左燈之後真係會忍唔住想撲埋去攬住佢, 而睇佢亮燈嘅過程更加係唔能夠用文字可以表達到, 值得大家喺聖誕期間黎到Magic Kingdom睇
睇完呢個Castle Lighting show, 時間黎到六點半, 已經好多人開始霸位準備睇Electrical Parade 同煙花Holiday Wishes, 但如果我話巡遊係九點先開始, 而煙花係十點先放… 你會唔會覺得WDW 班Guest 其實都可以好盡? 佢地可以為個巡遊兩個幾鐘… 唔好以為只係中央廣場先有人聚集, 其實整條巡遊路線都有人等緊. Electrical Parade 已經睇左, 而煙花就等夜啲先睇, 依家去Tomorrowland 睇另一個Christmas Show.
呢個show 雖然比城堡前嘅stage show 細型啲, 但都幾好睇. 好符合Tomorrowland主題, 搵返喺呢個land先會出現嘅Character, 即係巴斯, 史迪仔同Mike 表演.
睇完個show都只係7:30, 開MDE 手機程式check wait time. 發現所有Ride 仍然排緊長龍, 途中經過Hub, 發現已經越來越多人, Parade Route 已經排左三四行人, 再唔搵位就會好似上次咁比班外國人遮哂, 於是加入等待嘅行列.
上次睇左Electrical Parade 但睇唔到Celebrate the Magic 呢個Projection Show, 而煙花 Holiday Wishes又係全新嘅, 仲記得Day 1 時為大家介紹過外國網友推介嘅三個睇煙花嘅好位置嗎? 今次就試左去地圖上嘅2號
呢個位置既好處就係欄杆前面係一個湖, 湖後就係Castle, 所以冇人可以擋到你. 不過由於佢唔係正中位置, 所以睇煙花時就唔會喺正城堡正後方出現, 亦因為會影響效果所以比較少人. 同埋呢個位置係完全睇唔到Electrical Parade, 所以如果大家有機會去嘅時候就要做一個決策啦
依家全個都有Wi-Fi, 所以大家悶嘅時候都可以上網打機, 時間都冇想像中過得咁耐. (我聽過外國旅客話實在估唔到香港迪士尼酒店竟然冇免費Wi-Fi, 好難以置信) 到9:40, Celebrate the Magic開始, 呢個projection show 係以城堡為背景. 投射迪士尼故事. 果然呢個位置睇得好清楚!
睇完Celebrate the Magic, 就到Firework. 我原本以為呢個firework 都會有好多Disney 嘅經典旋律, 再配上聖誕配樂. 但實情係成個煙花都係播緊聖誕歌. 城堡上仲有有少量Projection effect, 令成個樂園充滿聖誕氣氛. 睇完個感覺係, 不枉我為左睇呢場煙花等左咁耐. 值得!
睇完煙花就10:30, 大部份人群都向Main Gate 方向離開樂園. 但我就逆流而上, 即刻衝玩! 除左幾個最受歡迎嘅Ride (三座山同PPF) Wait time 仍然係好高之外, 其他ride 都係直入. 所以我喺10:30至1:00呢兩個半鐘成功將大部份attraction 重新玩一次, 心滿意足地離開! 係, 你冇睇錯, 聖誕期間Magic Kingdom 係close 凌晨一點!
Magic Kingdom 完成!


text:
2012年7月22日 星期日
東海堂餅咭diy
不過...打左廿張左右,個囍字打花器就開始有d問題,有兩隻角cut唔到紙...試下自己用工具整下佢啦,點知愈整愈衰,已經成個報銷了...嗚嗚...乜咁化學架咩...
bb負責既囍字打花部要暫時停工了...幾日咁多啦...過幾日買過個囍字punch返黎再復工!
東海堂婚照餅咭
實物紙質比想像中薄,印刷微粒亦算明顯,除了右邊既相會出現微粒情況外,原來左邊既暗粉紅都一樣會有微粒,即場再同放係東海堂舖頭裡面既婚照餅咭sample對比過,印刷quality明顯差d,有d貨不對辦既感覺:
另一個奇怪地方就係d相既印刷位置會有少少偏差,有d印得偏左或偏右少少,有d又可以印正中間,所以餅咭中間既撕開虛線未必係正中間:
除左餅咭本身既質素之外,我去拎餅咭個姐姐仔都真係令人汗顏…個收銀將我既餅咭搵出黎拆袋,拆完袋打算數俾我睇時,唔知佢點搞可以將我半疊足足幾十張餅咭跌到周地周圍都係,嬲到我死…半句唔好意思都冇同我講,執好之後數俾我睇又唔清清楚楚數出聲,淨係數俾佢自己聽;一開始仲要數到一張張攤開晒係枱面,你張枱得兩尺咋,你估有廿尺呀?!要我教佢同幫佢數十張放埋同一位置疊起做一疊;逐張數個時d手勢又大大力彈落枱,好驚佢會彈到皺,要開口叫佢輕手d唔好彈…唉…雖然我知自己係個要求高既人,但做野都唔係咁架下嘛,點解而家d人可以咁架?
到最後數完結果少左一張,佢又話要再由頭數過,我心諗肯定係你頭先跌到一地係整唔見啦,結果佢今次數既手勢唔止彈,仲要逐張捽,又要我開口叫佢唔好捽…真係火都黎…又捽又彈多一次,結果咪又係欠一張,佢就話要打電話同寫字樓講,全程我已經忍住冇對佢跌咭落地同整唔見一張出過半句聲,諗住等佢打上寫字樓等睇戲架喇,點知佢打打下電話又唔知係邊度搵返個張出黎喎,咁件事就當係settle左…
可能我要求真係高啦,製作餅咭既溝通過程,取餅咭,餅咭本身既質素都唔算好滿意,只係不過不失,但睇在買滿150張餅咭就免費送印刷就算,如果真係要另外加錢去印就真係要考慮下…要讚既地方係寫字樓主動俾多廿幾個封套我,唔駛我開口問~
不過印餅咭呢個idea始終係冇得頂,特別同靚過人人都派既美心餅咭好多好多,希望大家收到我地既東海堂餅咭都會有驚喜~
同場加映另一張相做成既draft,結果最後都係冇揀到:
2012年7月13日 星期五
法國巴黎 - 相片分享
2012年7月12日 星期四
婚禮進度 - 倒數150日 (5個月)
晏下眼就得返5個月唔夠,時間真係過得快…要再努力同快手d搞掂下面d紅色字!
____=是次更新


text:
隨著社會進步,生活水平嘅提高,現時嘅裝修已經唔同以前,除咗整體嘅美觀,仲要兼顧實用性,功能性同風水.
由於廁所係屋企聚集穢氣嘅地方,有好大嘅煞氣同陰氣,稍有不慎就會觸犯風水禁忌,從而影響戶主健康.
廁所風水往往容易俾人忽略,究竟廁所有啲咩風水事項需要注意呢?裝修佬話你知.
廁所位置宜隱蔽
因為廁所被認為係較為不潔及隱私嘅地方,所以不宜太矚目.廁所門不宜對正大門,兩者成一直線,咁樣非但有礙觀瞻,而且有違風水之道,風水學認為咁樣會導致疾病叢生,尤其係患惡性腫瘤.即使廁所並唔係正對大門,但亦不宜位於矚目之處.
廁所裝飾品擺放
鏡同馬桶唔可以對正.馬桶作為排泄穢物之地,不必去照鏡,只要係馬桶度見唔到鏡,照鏡嘅時候見唔到馬桶就係合乎風水原則.馬桶同鏡都唔好對正廁所門.廁所要有窗,而且窗必須常開,將其間嘅穢氣,濕氣排出窗外,令空氣保持乾燥,清新.
簡潔唔雜亂
雜亂係廁所風水大忌,因為會令氣滯礙難行.最理想嘅廁所裝修就係擺設簡潔,設計簡單,通風良好嘅浴室.地板必須選擇防水性佳,而且容易清洗嘅材質.一般而言,以硬質木,大理石,磁磚材質為佳,軟質嘅毛毯較為不適.氣及能量嘅流動會受到使用材質影響,唔同地板材質產生唔同效果.例如大理石,花崗石,以及其他硬地,光滑表面會加速氣能流動.
宜擺放綠色植物盆栽
綠色植物吸收陰氣同穢氣,位於朝東南嘅廁所,會沖走屋企旺氣,敗壞財運.盆栽有助改善呢個情況,而且係廁所比較常用水嘅地方,比如水龍頭隔離擺一盆綠色植物盆栽,因為風水學中木能夠吸水,所以可以平衡廁所風水.而且,綠色盆栽植物可以美化廁所環境,帶來更多生命氣息,有助於戶主活力無限,身心健康.
廁所顏色宜選白色,黑色,藍色
廁所五行屬水,所以顏色最好選擇屬金嘅白色同屬水嘅黑色,藍色,既高雅又可以有安寧靜謐嘅感覺.淡綠色,淡黃色,淡藍色,米白色等俾人以清爽,自在感覺,比較適合廁所使用.應該避免使用大紅色等耀眼色彩,會令如廁者產生煩躁心理.
廁所位置忌喺屋企中間
理想廁所位置應該喺屋企嘅邊區,最忌諱喺正屋企中間.馬桶位置離大門越遠越好,以避免氣一入門就被沖走.對於為主不佳嘅馬桶,最簡單嘅改善方法就係一定要隨時蓋住馬桶蓋,或可利用任何屏風或門簾,將佢同房間或大廳嘅其他為主區隔,而且記得廁所門要保持關閉狀態.
廁所朝向
廁所重在來水同去水,水氣甚重,倘若開喺西南或東北兩個氣當旺嘅方位,會有土克水問題發生,因此不利,會令屋企人健康會受損.沖涼位置最好唔好揀喺朝南房屋,因為朝南火氣重,同水氣重嘅廁所形成水火不容,故唔吉利.
廁所應保持清潔同空氣流通
廁所係出穢嘅地方,應該十分注意清潔衛生,並保證空氣流通,否則容易滋生病菌,影響健康.
(以上圖片均來自網路,如有任何版權問題,請與本站聯絡)
原文連結:
相關文章:
致力於令香港沒有麻煩/爛尾的裝修.為實現這個使命,全體裝修佬成員不斷努力,推動裝修,建材,家居市場的規範化,改變著數千萬家庭的裝修方式和置家理念,為用戶創造卓越的互聯網裝修體驗.


text:
2014年6月9日星期一
黑糖蜜黃豆粉麵包 Molasses Kinako Bread
早前喺圖書館借咗本麵包食譜書,係專門為用麵包機整麵包而寫,而且作者所用嘅麵包機牌子同型號正正就係我用緊嗰部,所以都有啲興趣參考一下佢啲食譜.有好幾個食譜所用嘅食材都好特別,我自己就完全無諗過會用嚟整麵包,所以嚟緊嘅時間都會逐一試做.
2014年6月8日星期日
麥芽糖清貨第三擊
番茄雜菜燜排骨
煮呢個餸都係完全為咗清貨,包括:整完 muffin 用剩嘅南瓜;之前煮肉骨茶時買多咗放冰格嘅一字排;供完佛嘅蘋果;以及上次整番茄全麥麵包用剩嘅罐頭番茄同茄膏,你話呢個係咪一個 “環保” 菜式呢,哈哈!!
2014年6月4日星期三
涼瓜兩食
每年一踏入夏天,有幾種瓜我都必定會食,包括青瓜,老黃瓜,苦瓜同絲瓜,而當中嘅苦瓜,我由細個已經開始鍾意食,係咪好少見呢?
2014年6月3日星期二
放肆的一天
噚日紅假唔使教琴,難得一日唔使做嘢兼決定唔煮飯,一於瞓餐飽,瞓到夠為止!
無落街買餸都唔緊要,因為屋企有好多嘢食等我慢慢去 “發掘”. 瞓到成點鐘先起身,第一餐可以唔使食喇,至於第二餐,不嬲都好簡單,好求其,有老表嘅自家製麵包,車厘茄同蒸番薯,加埋杯鴛鴦就攪掂一餐晏喇!至於第三餐哩 ………
2014年6月2日星期一
夏天的西南風
成日都話,如果再買樓或搬屋的話,一定,一定,一定,一 ~~~~ 定~~~~ 唔會再住西斜樓,住足三十年,真係住到驚,嗰種熱法真係唔係人咁品,加上我家係勁開揚,完全無遮無擋,真係曬到爆,夜晚十一,二點摸落幅牆度都仲係暖㗎!所以新屋嗰邊見係東南先敢買,但原來朝早十二點前都係好甘,就算未瞓醒都一定會熱醒,加上又係無遮無擋咁望住個海,不單只無景好睇,仲將陽光反射番哂入屋,一樣咁熱,所以望海樓都係唔好再買!
話雖如此,香港嘅夏季多數都係吹西南風,所以屋企無遮無擋都有一定好處,勁通風涼爽,晾衫唔使兩個鐘就已經乾哂收得!唔好話唔使開冷氣,就連風扇我都好少開,呢幾日咁熱夜晚瞓覺我都唔使開風扇,有時天濛光時份仲會涼到要冚被,所以真係慳番唔少電費㗎!翻查紀錄,我已經好耐無交過電費喇,對上一次交電費已經係 2012 年 9 月份嘅事喇,近呢一年「中電」仲話我達到某個慳電指標,又再額外扣多某個 percentage 電費以作鼓勵㖭!你哋咪以為我真係為咗錢慳成咁呀,只係因為有政府補貼 $300 先會咁,其實每兩個月都要交二百零蚊電費,但都仲係用唔哂全部補貼,之後又再帶落下一期,咁咪所以攪到咁耐都唔使交電費囉!不過呢枝歌都就快無得唱 lu,因為財爺已經宣布咗唔會再有電費補貼,撞啱呢排收入又大減,死未!!
多謝老表的心意
一直以嚟,每逢齋期,佛誕,觀音誕,以及初一,十五都會同媽咪一齊食齋,所以中國傳統四大節日之中,已經有兩個節日會食齋,但估唔到七年前開始連端午節都變成食齋日,因為七年前嘅今日,應該係我成世人之中最黑暗,最低潮的一日!雖然我嘅人生都仲未走完,但係應該都再無乜嘢可以對我做成咁大打擊,咁大嘅折磨!!以前一直都好介意事業不順,收入減少之類嘅問題,但近排開始出現入不敷支嘅情況,理應會有個天冧落嚟嘅感覺,但居然出奇地無乜太大感覺,氣定神閒咁慢慢搵工,諗辦法,所以經歷過七年前嘅今日,我估都再無乜嘢可以推到我落低谷深淵,反正呢七年嚟都係靠自己一個人撐落去,捱過去!
禮拜六嗰日突然收到 Lily 嘅電話,打嚟問我關於整麵包同 biscotti 嘅嘢,心諗,呢隻懶鬼卒之都肯的起心肝去做阿茂喇!到禮拜日佢入嚟上堂學琴時,原來佢帶埋啲傑作入嚟,話要孝敬姑姑喎!佢自己都話,其實佢都唔多願整㗎,如果唔係因為知道跟住第二日係端午節的話,都唔會咁有心去整包餅,仲話完完全全係為咗姑姑而 “出山” 㗎!
冰涼甜點
2014年6月1日星期日
焦糖南瓜鬆餅 Caramel Pumpkin Muffin
訂閱: 文章 (Atom)


text:
今日係佛誕大日子,喺呢度同大家講聲「阿彌陀佛」!願眾師兄都好似顧家煇同林夕最近嘅新作咁 "佛誕吉祥"!
講開呢首佛教歌曲,喺電視片段睇到覺光法師同各歌手握手道謝時非常開心,梗係啦,難得娛樂圈啲人都咁有心,為佛誕呢個大日子作首新歌噃.
今日既然係佛誕,我當然要介紹個齋菜啦,就係栗子冬菇炆冰豆腐喇.
今次試吓用潮州豆腐乾嚟整冰豆腐.
材料:
冬菇
栗子
潮州豆腐乾
薑片
調味料:
素鮑汁
鹽
糖
豆腐乾洗淨後預先一日放上冰格,雪成冰豆腐.第二日解凍後將佢切細件;栗子去衣去殼,洗乾淨,然後用真空煲煲滾水,放栗子落去煲腍,之後瀝乾水備用;冬菇用凍水加糖浸軟,洗淨,去蒂備用.
燒熱油,先爆香薑片,跟住放栗子落鑊炒,加入少少水,用慢火慢慢煮,過 5分鐘後加入冬菇及調味料繼續用慢火炆,當栗子炆到有8 成腍身時,就加埋冰豆腐落去一齊煮.當冰豆腐顏色變深,且醬汁煮成稠身後,就代表 OK 喇!
平時我係用硬豆腐嚟整冰豆腐嘅,不果今次就用潮州豆腐乾,事緣每年大年初一果日,我哋所有親戚都會去伯伯屋企拜年,食飯,但係因為近排伯娘身體唔係咁好,老表 Tony 都唔想佢煮咁多人飯煮得咁辛苦,所以今年專登 order 咗個盆菜,等佢可以唔駛煮飯,輕鬆啲.而表嫂 Polly 就另外準備咗啲冰豆腐,用嚟加落去盆菜度索吓汁,話好好食喎,當然,我唔會知味道如何啦,因為初一食齋嗎.不過我就見佢唔係用腍豆腐或硬豆腐去做冰豆腐,而係用呢隻潮州豆腐乾,佢話見出面食肆都係用呢隻,所以跟住咁買喎.於是今次我都有樣學樣,果然好好多,因為呢隻豆腐乾比較硬身,煮嘅時候兜來兜去都唔會咁易爛,仲有好香嘅五香味 o添!


text:
呢個星期六, 難得流沙包又唔駛出去做野, 所以我地又可以出去拍拖.
我地拍拖好鍾意去D博物館, 因為我唔鍾意行商場, 行山我又驚太辛苦, 所以行博物館係我地拍拖既好去處.
今次呢個海防博物館喺筲箕灣, 對我地黎講好遠, 我地要先喺元朗搭巴士出天后巴士總站, 再轉地鐵去筲箕灣, 出咗地鐵站要再行十至十五分鐘先到達呢個博物館.
http://hk.coastaldefence.museum/
海防博物館出面有D坦克車, 大炮, 呢個area係唔駛入場費都可以參觀到.
佢真正既展館喺山上面, 比咗十蚊入場費之後, 要搭lift按8樓, 先去到展覽廳果層. 上到去居高臨下, 環境清幽恬靜, 又望到海, 景色真係一流.
山上面都有D大炮, 軍事設備之類. 而展館裏面就有展廳講述明/清代海防, 鴉片戰爭, 日佔時期等等既歷史, 亦有D紀錄片既播放.
我地行咗差唔多三, 四個鐘, 行到佢關門而無奈咁離開, 因為行到差唔多夠鐘果陣, 我地已經快睇快行, 唔能夠慢慢咁細閱D歷史.
行完博物館, 我地行返去地鐵站, 途中會經過東大街, 其中有一檔係賣雞蛋仔, 叫”低調高手”, 我見勁多人排隊, 於是八八卦卦咁走去排埋一份.
我地買咗一底雞蛋仔, 估唔到又真係幾好食喎, 外皮好脆, 但裏面仍然保持軟綿綿, 唔錯唔錯~~
夜晚我地過咗太古城食飯, 食完飯又山長水遠搭車返屋企了.


text:
( 23-JUN-2015 TUE )
又落大雨喇 所以都係帶直身遮 我覺得收遮方便 d ~
今朝等咗 15 分鐘小巴 差唔多 8 點半先落車 8 卦仲早過我到餐廳 我一坐低 佢份蛋牛治已經到咗 唔駛 1 分鐘食哂 勁 不過我唔理佢架 我照慢慢食呢 ~
菇場唔忙 咁就啱喇 因為有 d 攰 哈哈 ~
Lunch 出去食 lu 難得無落雨 想出去行下呢 ~
終於等到放工 今晚點都要煮飯 太耐無煮 唔係咁好啦 ~
去完街市買菜就走喇 浸好菜就開機洗衫 之後抹下書房 咁就已經差唔多 7 點 仲諗緊里奧大人放工未 點知佢打咗比我 2 次 原來我唔記得教番電話響聲 同埋佢仲已經到九龍塘 好在我都搞掂哂 即飛去廚房煮嘢喇 ~
里奧大人番到屋企要等陣先食得 最衰我啦 唔記得教番電話 唉 ~
尋晚食剩 d 咖哩鴨 今晚翻熱就得 估唔到仲好食過尋晚 哈哈 ~
是日懶餐 - 燻蹄 ( 外賣 ) + 菜心
燻蹄 ( 外賣 ) - 好想食呀 所以去太興買 今次只係 $36 因為呢隻係細燻蹄 咁仲好 因為本身有咖哩鴨 不過唔想里奧大人連食兩餐 所以買燻蹄囉 ~
菜心 - 買咗 2 斤菜心 星期四唔駛特登去街市買菜 呵 今次 d 菜心又係好甜 正呀 里奧大人食菜係特別慢 之後又話食緊果條菜心唔熟 再食另一條 d 口感唔一樣 叫我咬下 我話係另一條太熟 所以林哂 哈 之後我話唔好諗住我咁蠢大啖咬 咁佢就唔駛食呀 哼 ~
搞掂哂就沖涼 睇下電視 11 點瞓喇 ~


text:
7 點鬧鐘響咗 諗住起身架喇 不過里奧大人都話想瞓多陣 唔想去市集火車喇 話好似好趕咁喎 咁好啦 我都繼續瞓 呵呵 因為難得叫做瞓得好嘛 ~
我一起身就同里奧大人講 尋晚瞓瞓下有 d 凍添呀 佢話我可能尋晚比人摔走哂 d 老泥 d 毛孔擴張哂 所以吸到冷氣喎 痴線 哈哈 ~
今日天色暗咗 d 噃
9 點幾起身 我話要去 Platinum 買裙褲 一定要買到為止呀 佢見我咁鍾意 所以一定唔會 say no 我唔想有遺憾咁樣離開泰國呢 嘩哈哈 ~
烚蛋好味呀 最勁係個碗唔熱 但隻蛋係熱架 勁
Oats Cookies 唔啱我 哈哈
炒米粉 / 炒菜 - woo 即刻諗起 Sambal 撈米粉
炒飯
豬肉腸 / 雞肉腸 - 個牌係有隻豬樣架 所以唔識字都知係豬肉黎嘅 ^^
火腿 / 煙肉
里奧大人最愛嘅麥皮
Spicy spicy
咁快無哂 d 果汁嘅
粥
完全無諗過唔食喎 呵呵
再黎
半生熟蛋
里奧大人要走芽菜 又唔落蔥 都係我碗吸引 d
我唔係咁習慣朝早食生果
11 點出發去 Platinum 喇 突然覺得泰國好凍呀 好似凍過香港咁 搞笑 ~
坐 Tuk Tuk 影架 所以比較抽象 ^^ 呢度係附近嘅 Apartment
經過 Emporium 里奧大人無啦啦又話要去洗手間 咁我又影下聖誕飾物啦 又睇下咁啦 最後變咗佢等番我 哈 ~
里奧大人話佢準備執番支筆 我仲以為支筆跌緊落地添 因為咁樣睇支筆好似淩空咁
隻八哥公仔肥嘟嘟超過癮
聖誕杯好靚
靚
好鍾意呀
靚
靚
見到都開心
坐 BTS 去到 Chit Lom 見到 Beauty Buffet 有得買唇彩 所以即去買喇 因為 Phrom Phong 果間無貨 好感恩 Chit Lom 有呀 ~
老遠見到 BTS 黎緊嘅時候 我已經行到出黃線外準備影相架喇 我聽到有哨子聲 不過無理呀 之後我越行越出 哨子聲就越大 我先知對面嘅職員叫我唔好行咁出咋 woo 樣衰
有螢幕顥示目的地 我鍾意咁呀
泰國人都鍾意篤篤篤
又經過 Central World 都好平靜噃 ~
隻熊仔會爬上去
朝早 11 點幾 馬路都無咩車
就黎又到 Platinum 喇
不文動作咁噃
行到 Big C 門口見到有椰皇 所以又買黎飲 好清甜呀 但飲完凍到震呢 ~
椰汁 ( 25B ) / 椰皇 ( 30B ) - 我飲椰皇架 好清甜 同埋夠哂冰凍 飲完之後勁想着長袖衫 哈哈
好多街邊檔
呢度都有筍嘢架
差唔多到 Platinum 喇 依家就無咩車 中午 3 點幾就另一個世界喇
12 點終於到達 Platinum 喇 今次決定認真行 所以由 Zone 3 開始睇 點知今次睇第一檔已經見到裙褲 超級感恩 雖然唔係我要嘅款 但都應該好好着 所以里奧大人叫我買咗 2 條先 之後先再行 Zone 1 & Zone 2 喇 ~
無咩人行 真係行得好舒服 可以間間都睇下
去到 Zone 2 見到里奧大人最想買嘅迷彩褲 所以叫佢買 1 長 1 短 之後又見到裇衫 佢又買咗 5 件 之後佢又買下我又買下 拎到有 d 攰 所以去 Black Canyon 飲杯咖啡 原來都已經 2 點 ~
喺呢度買咗 5 件裇衫 ( 2,345B )
好想擁有呢套杯碟 細細隻超勁可愛
細細杯 啱哂咀細細嘅我 嘩哈哈哈
我要飲熱嘢 家姐覺得好出奇 哈哈
Ice Mocha 都 ok 架
飲完都差唔多 3 點 里奧大人話餓 咁就去 Food Hall 食嘢 食完再買 總之唔可以離開 Platinum 哈哈 ~
d 沙糖好靚呀
整整齊齊又乾淨
就係比呢塊大燒肉吸引住喇
沙爹雞肉串 ( 60B ) - 都 ok 架 又多沙嗲汁 里奧大人仲以為我自己 "北" 添呀 不過我最鍾意係食 d 酸瓜
Tom Yum Noodle with Pork Soup ( 45B ) - 好好味呀 仲以為無味道添
Spicy Seafood Salad ( 70B ) - 買錯咗啦 其實我想買 Papaya Salad 不過見到 with Salted Crab 所以唔買 因為 d 蟹仔好腥架
Red Pork and Roasted Crispy Pork with Rice ( 65B ) - 得果 dddd 脆皮 呃人 同埋 d 飯好 "烘" 最驚食呢 d 米 所以無咩點食囉
芒果糯米飯 ( 大 ) / 榴槤糯米飯 ( 細 ) - 呢度 Total 145B 里奧大人問我係咪要大 咁梗係啦 仲駛問嘅
我地坐最入 窗口位添 所以好靜
呢餐食咗 375B
泰國呀 唔好再搞咁多嘢啦
孖寶
好喇 諗住食完再買家嘛 所以去洗手間先 一出洗手間 之後見到有個男人跟住我出黎 嚇死我呀 以為入錯咗男廁 不過里奧大人話係個男人入錯女廁 阿姐叫佢出番黎 woo ~
之後我就買多 2 條裙褲 咁諗住再買 placemat 點知里奧大人話得番 400B 咋 耶 搞錯呀 不過唔理喇 照買 最多買 350B 果款算數 最緊要留番 50B 坐 BTS 咁就得架喇 ~
要走喇 期待再見 ~~~~
Tuk Tuk 顏色好靚
塞車喇 @@
4 點半去到 Chit Lom 站 見到 Super Rich 就即去唱錢喇 ~
唱咗 HK2,000 ( 4.08 ) 又高咗 ^^
呢日未完架 ^^


text:
唔想咁早走 所以都係行下影下咁啦 ~
差唔多日落喇 所以行番出碼頭 lu
行咁出 睇見都驚 佢應該好 enjoy 咁釣魚
唔會攰咩 ?!?!
里奧大人話佢地迎面嘅都係着紫色情侶裝 咁啱嘅
乾花 ~~~~
我 load 相嘅時候 無印象行過呢條路 以為自己咁無記性
原來係咁先啱
有小小嘅陽光照射 ~~~~
好嚇人呀 哈哈
沿途好多狗
又再影先 好難得咁多鷹架
我地頭殼頂好多鷹呀 個個都停低睇 同埋影相
呢張正 d
起哂爪喇
姿態好靚呀
左邊隻船變咗好細隻
到碼頭 lu
行到差唔多 5 點半 突然想食好出名嘅菠蘿包 即企定定開 Google Map 啦 原來就喺隔離 好感恩呀 因為唔駛搵 哈哈 ~
去到有 5-6 個人排隊 到我買完 後面無人排嘅 ~
買咗 2 個新鮮熱辣辣出爐嘅菠蘿包 咁我地坐喺 d 櫈度食啦 因為唔想特登坐佢地 d 位而叫嘢飲 我地仲有支茶喺度嘛 里奧大人不嬲唔食菠蘿包嘅皮 同埋唔會熱辣辣咁食 我話難得新鮮出爐 梗係要即時食啦 個包真係好好味呀 好軟糯呢 里奧大人今次破戒成個食哂呀 佢都話好味 哈哈 ~
我雙眼係咁望住盤菠蘿包 驚賣哂呀
即刻影張相先 因為勁想食 哈哈
我同里奧大人講 d 人話個菠蘿包好大喎 搵 d 嘢比我對比下啦 哈 但咁影都唔知影 d 咩 因為我驚里奧大人跌咗個包落地下呀
譽為活化石.好多人以為佢係蟹,但佢其實同蜘蛛,蠍子,三葉蟲係親戚.
最鍾意食蟲,軟體動物同死魚.佢哋響沙上爬行時,會用第一對鉗形嘅腳嚟搵食.然後用其他有毛嘅腳將食物擺落口.佢個口就係響身體中間.
經過海鮮酒家見到呢隻鱟 我同里奧大人講呢隻係 "傲" 哈 ~ 不過佢就話係叫馬蹄蟹喎 一上網就 search 到 反而我未聽過馬蹄蟹呢個名呢 umm 我覺得佢好得人驚 同埋超勁肉酸 我次次第一時間都會諗起魔鬼魚條尾架
食完就再去睇下有咩好食 因為想食埋嘢先番九龍灣呢 ~
行呀行 我聞到好香 Pizza 味呀 咁行去睇下啦 原來係我想食果間 Paisano's Pizzeria 因為之前喺尖沙咀想食架喇 不過果次 d staff 都唔理人 所以走囉 今次終於食到喇 勁開心 ~
我好鍾意有食材嘅畫 不過呢張顏色就單調咗 d 咁啦 哈
芒果沙冰
我地叫 12 吋嘅 pizza 份量都好巨 share 食都已經好飽
自制招牌千層麵 ( AL's Famous Lasagna ) - 蕃茄肉醬 + 4 種芝士 + 千層麵 之前里奧大人想叫 Four Cheese Pizza 架 好在無叫 因為我無睇到原來千層麵係有 4 種芝士 如果唔係真係食芝士食飽 慘過食包包食飽囉
呢個蒜蓉包都幾好味
食完就番九龍灣喇 里奧大人去德福睇嘢 我就自己去徑步 徑咗 5 個圈就番屋企 lu 里奧大人都話我勁呀 仲去徑步 佢話佢有 d 腳痛喎 ~
沖完涼就睇 " 選戰 " 之後又睇下雜誌 打下機 差唔多 12 點先瞓呀 ~


text:
woo 坐船吹海風真係好舒服 所以覺得話咁快就到咁喇 行下又影下相 好快都 4 點 45 分 lu 要上船番碼頭喇 ~
上船喇
等待的船伕 ^^
開船出發喇
好清呀 黑色一粒粒係海膽
親子樂
菠蘿包
呢個似漢堡包多 d 因為好扁
四方菠蘿包
我覺得好似一件 pizza 有餅邊有海鮮餡 哈
好多貝殼
呢度 我稱之為蕃薯海 紫紅黃蕃薯呀 勁好味 我覺得自己勁為食呀 咩都諗起食 ^^
成隻烏龜咁 縮哂 d 手腳入龜殼嘛 里奧大人話唔似 我話佢無 d 想像力
中原一點綠 唔知長大之後會點嘅呢
行沙路好行好多 ^^
頭暈唔好叫我扶 ^^
繼續行
ohoh 最搞笑佢地轉身錫係好慢動作 又要驚又要喺度錫 @.@ ee 唔通整古我地 好似 just for laughs 咁 我地反比人偷拍 ?!
我對佢地幾好 整個牌比佢地 唔好比人阻住佢地呢
行行行 諗起行丹霞山
可以行埋落去架 不過驚趕唔切上船 所以無行呢
走喇
之前係隻鷹喺飛機前面架 好似架飛機跟住佢行咁 可惜叫得里奧大人睇又影唔切 手腳慢無計啦
悠然自 dog
又黎溫馨溫馨親子樂
我覺得條樓梯好靚咁呀
龍吐珠
飛呀
勉強影嘅日落
落船見到好多龍友呀 個個大大枝炮 仲以為影日落 原來影 d 鷹 我好鍾意睇鷹架 由細到大都鍾意睇 ~
如果 唔小心整跌咗佢支炮落海 佢會救炮先定追我黎打先呢
d 鷹捉魚食呀
5 點幾仲有好多人喺碼頭圍觀
我好鍾意呢張相 ^^
好喇 行夠影夠喇 臨走前里奧大人話去松記食車仔麵喎 因為佢 lunch 唔係咁飽 同埋話呢個時候應該無咩人排隊喎 5 點半咋 我真係食唔落一碗車仔麵 所以食咗佢小小麵同豬腸 不過呢間嘅珍珠奶茶非常非常之好飲 有驚喜呀 下次唔食麵都要飲番杯呀 ~
牛腩豬腸蘿蔔粗麵 - 個湯比較杰 牛腩都好入味 豬腸好爽口 同埋份量都唔小
唔記得係咪食麵就加 $7 換呀
坐番 van 仔去德福 再去馬莎買餅比家姐就番屋企 我今晚飲湯食渣就算喇 因為就咁都好飽肚呢 ~


text:
全球化步伐加快,語言統一規模擴大,令地方語言文化受到威脅,全球四分之一嘅語言正面臨絶種嘅危機.廣東話雖然未成為全球四分一瀕危語言之一,不過近年中港急劇融合,香港文化明顯「大陸化」,令唔少人開始關心本土文化嘅命運,尤其是教育局暗啞底想令人覺得廣東話係香港「非法定語言」,仲有聯同語常會一齊推廣普教中,搞到今日有七成小學同兩成半中學成為普教中學校,施加行政壓力同改變教育制度威脅廣東話地位,就令唔少人擔心廣東話同香港文化會唔會有朝一日喺哩個世界上消失,要走入大學嘅語言資料館先搵得返.
群情洶湧
咁所以而家香港人對守護香港文化同廣東話,真係可以用群情洶湧嚟形容.除咗有各種監察香港公共空間正(繁)簡體字使用嘅組織之外,亦有人以考據廣東話文化來源來提升香港語言文化嘅歷史價值,更甚至,亦有人製作「匪語表」警剔香港人使用「大陸字」,用好多例子證明廣東話有文化過普通話,香港文化高尚過大陸文化嘅證據.為保護廣東話同香港文化嘅生存空間,香港人今次都算係乜嘢法寶都出齊咁濟.
有人可能覺得上面啲方法好激進好唔理性,但係今日香港急劇大陸化嘅環境下,民間用哩啲方法回應,絶對可以理解.之不過,哩啲方法唔少流於神經反射動作式嘅原始回應,只係喺出現一啲「大陸字眼」嘅時候回應,甚至用到「匪語」哩個充滿住對立同敵意嘅字眼去形容大陸文化入面嘅用字,長遠只會加深中港矛盾嘅鴻溝,何況係於全球化環境下,對香港文化復甦未必有直接幫助.
其實香港月光一樣圓
大家要知道,人之所以病,除咗係外來細菌病毒入侵,體質虛弱亦都係主要原因.今日香港文化俾其他文化由多方面侵蝕,其實係久弱成病嘅結果.大家應該發覺,除咗近年香港媒體越來越考慮大陸受眾嘅觀感改變用字外,香港文化界(尤其電影業)為打入中國市場不惜遷就大陸觀眾嘅文化品味,埋沒香港嘅文化色彩,唔單止中港文化交流出現明顯嘅「逆差」,亦削弱咗香港文化出口嘅機會.仲有,香港嘅文學書寫亦都甚少視廣東話入文為正式嘅香港文學創作,廣東話字詞多數只係作為消費香港色彩嘅小點綴,而唔係好似「書面語」咁用來寫成篇文.何況其實香港成個社會環境都係被灌輸一種「香港文化係『低俗』」嘅意識,香港嘅中文教育更加係主動懲罰寫廣東話字嘅學生.所以話,今日香港本土文化不斷沒落,除咗係大陸政府施壓干預,亦都係香港普羅大眾覺得「外國嘅月光特別圓」,覺得外語文化高檔過,有內涵過香港本土文化,所以香港文化好耐都得唔到重視.
不過大家只要留意一下啲流行專欄作家嘅文章,都會發現廣東話入文越來越普遍.書寫粵文,除咗係本土文化對全球化語言統一環境嘅一種在地回應,更重要嘅係透過公開展示粵文書寫,證明廣東話口語入文唔會影響傳訊,亦都可以登堂入室,來重新建立廣東話嘅文化價值,話畀大家知寫廣東話唔係一種禁忌.
本土覺醒 文藝復興
為咗推廣廣東話文化發展能夠遍及全港,港語學作為一個推捍衛同推廣粵語嘅公民組織,認為係時候畀大家認真嘗試同體驗廣東話文學創作.港語學希望粵文書寫提高到文學創作嘅程度,發掘廣東話文化瑰麗高雅之處.來緊六月十六號,佢哋就會舉辦廣東話徵文比賽,規模雖然唔大,不過都邀請咗李婉薇博士,歐陽偉豪博士同著名流行小說作家畢華流老師做比賽評判,亦會有獎金嘉許傑出嘅作品,用實際嘅收穫獎勵實際嘅行動,鼓勵大家對廣東話文學作出新嘅嘗試,為香港本土廣東話文化累積文化價值.
用廣東話寫文章,其實唔難,與其要大家繼續坐喺到等,見到外來文化嘅時候先作出反擊,不如請大家一齊加入行動嘅行列,主動將廣東話入文變成書寫習慣.港語學希望今次比賽,可以成為大家為本土文化復興行出嘅第一步,用實際嘅行動,支持香港本土,支持廣東話,為建設廣東話文化價值同延續廣東話生命力嘅運動之中出一分力.


text:
紅炆龍躉斑翅 - 材料仲有腐竹同燒肉 都幾濃味 所以真係最好送飯
紅炆龍躉斑翅 - 都啖啖肉架 好味道 我同家姐講話 如果得我同里奧大人兩個食 我都會叫 因為我鍾意食魚
瑤柱金菇扒豆苗 - 好味道呀 同埋份量好多 好似 $78 我覺得勁抵
例牌乳豬 - 乳豬呀乳豬 我勁想食囉 所以叫佢地快 d 食哂去 哈哈
別不同果醋骨煲 - 今次整得好衰啦 個汁太稀喇 同我之前食都唔同 家姐都話係唔同咗呀
楊洲炒飯 - 粒粒分明好味呀
千層咖啡糕 - 好濃咖啡味 不過唔煙韌呢 如果唔係就更好
雙皮奶燉燕窩 - 媽咪自己食咋
朝日啤酒 (大) $22 又抵喎
( 31-JAN-2015 SAT )
今朝約咗 8 卦食早餐 咁我背住餐廳門口嘛 不過我都會間唔中轉頭望下去 佢話 8 點 45 分左右到 咁又望下啦 見佢坐咗近門口 仲想叫嘢食添 之後我即刻過去啦 條友真係丫 如果唔係我望到佢 我同佢就變咗各有各食喇 ~
芝士吞拿魚治 塊多士唔熱嘅 所以食到最尾 d 芝士都唔溶
八卦嘅沙爹牛肉公仔麵 勁香呀
又忙啦 忙到放工 ~
今日要去拎回鄉卡 不過就授權咗比里奧大人幫我拎 咁樣唔駛我行來行去 但我咁啱放工就有巴士 所以我落車嘅時侯 里奧大人就啱啱拎完 咁我等埋佢先一切去 Mega box 呢 ~
想 hea 呀 所以去飲茶 唔食紅肉真係好小選擇咁 哈 ~
我好鍾意食呢度嘅木耳 雖然係麻辣 但味道又 ok 喎 因為我自己唔會整木耳呢
家鄉煎薄罉 - 今次我話要食呀
沙律明蝦角
南瓜豆沙煎軟餅
四寶滑雞扎
蛋黃千層糕 - 食奶皇包咁 @@
食完就去大眾買 " 人性的弱點 " 之前咁啱同 8 卦傾開 d 心理輔導問題 佢話呢本書好睇 咁我再問里奧大人 原來佢一早已經睇咗英文版本 之後再買多本中文版本睇 不過本書喺大姑奶屋企 所以佢叫我再買好過 佢朋友鬼仔先勁 記得作者名添 佢超鍾意睇書 頭先 whatsapp 比我地睇 佢一口氣買 3 本書同 2 份報紙 里奧大人仲以為佢喺書檔影添呀 哈 ~
$40 仲有 9 折 又好抵喎
買埋過灑器濾器就走喇 點知見到 Isabella 有得抽獎 咁我又抽啦 叫埋里奧大人一齊抽呀 我地都中獎 ( 我估其實個個一抽都中 只不過係細獎定中獎囉 ) 所以又要上番 7 樓換禮品 哈 ~
左邊係里奧大人抽嘅細獎 / 右邊係我抽嘅中獎 - 里奧大人一見到就話呢個女仔係我鍾意 d 款 咁我比家姐睇啦 佢第一句又係話呢個女仔係我鍾意果 d 我好開心架 佢地記得我 d 嘢嘛 哈哈
細獎嘅係細塊 d 中獎係大塊 d 我分哂比媽咪同家姐 自己留番 1 大 1 細綠茶比里奧大人食 分完之後先知道原來我無得食 嗚
隻腳有 d 痛 所以都係搭 shuttle 番九龍灣 順便去旅行社 ~
搞掂哂就去媽咪屋企 今日飲茶打比家姐 先知媽咪上個月原來唔小心將支洗頭水跌落隻腳度 所以里奧大人話去媽咪屋企睇下咩情況囉 依家對腳指仲有小小痛同小小瘀黑 我咪話媽咪囉 一早講我地知嘛 隻腳 d 瘀唔去就會壞死架 唔好睇小範圍多定小 佢講極唔聽真係好鬼煩 所以我話都廢鬼事理妳 成日就無事變有事先黎睇醫生 到時咩都遲啦 反正唔係我痛 妳鍾意點就點 ~
家姐 5 點半左右就黎接我地去海港 今晚食團年飯呀 估唔到姐夫又得閒 所以一齊去呢 勁開心 ~
無得 book 位 所以 6 點去到 好在有位咋 因為坐低無耐已經 full 哂 lu 個個都應該係提早食團年飯架喇 ~
差唔多食哂 家姐就去奇華買蛋卷 咁 8 點幾有侍應叫我地埋單 最搞笑姐夫話比錢果個行開咗 張單擺低先 等佢番黎比錢 ( 之後家姐講番 話次次出街 佢多數係要簽卡 所以姐夫都會一出街比錢 就叫家姐簽卡 ) 咁我同里奧大人都喺度家嘛 咁梗係里奧大人比啦 姐夫係都話唔好 我話有咩唔好喎 請屋企人食飯有咩所謂 之後家姐番到黎 我地話走得架喇 家姐又碌大對眼話 " 下 乜埋咗單喇 ?!?! " 之後又係都比番 $500 我地 我地唔會要囉 屋企人唔係咁計家嘛 唔係一定做大嘅比錢呢 同埋家姐又成日買嘢比我地食 妳請下我 我請下妳就最開心呢 ~
之後分頭行事 因為我要去廣良興買糖 好在後尾家姐見到我 因為我唔識點去停車場呀 ~
$4.8/100g 呢度買咗 $31
我 whatsapp 比家姐叫佢估幾錢 佢估 $28 我打勁 之後打錯 哈哈 佢話當時佢見到勁字 已經打緊 "係咪真架? " 之後佢見到錯字 咁果句唔駛打 之後佢再估 $33 我話差唔多 佢再打 $35 我打錯哂啦 再小 d 佢打 $ 32 咁我比答案佢 係 $31 先啱 之後佢忍唔住打黎 話 $31 點解 $28 係勁錯 但 $33就差唔多呢 ?! 大家都係相差 $2同$3之嘛 我話是但啦 我最主要目的係想打妳答得勁錯啫 哈 ~
1 磅蜜汁豬肉乾 ($60) / 1 磅豬肉鬆 ($30)
媽咪買比我地嘅生果 其實之前果 d 都仲未食完 唉 明明話要 1 個柑 點知又 4 個 明明話得 1 梳皇帝蕉 又有 2 梳 其實真係唔可以買咁多比我囉 我地又唔係成日食生果 有時擺到爛咗就掉 好嘥 ~
去埋媽咪屋企拎生果就番屋企喇 我即沖涼喇 里奧大人就去徑步 ~
唔知係咪飲咗幾啖熱茶 11 點幾瞓都唔太眼瞓 所以里奧大人瞓先 我 12 點幾先瞓到呀 ~
( 30-JAN-2015 FRI )
天陰陰呀 所以唔想起身 哈 ~
今朝想食甜嘢 所以食奶醬多喇 ~
菇場唔太忙 都唔錯 ~
食完 lunch box 就出去百佳買出前一丁 $28/10 包 都抵嘛 再買埋超力炒米粉 2 包 最後買埋 8 枝參蜜比里奧大人上大陸飲 實在太重 所以要收手喇 ~
又係 4 點先黎忙 做到放工都係做咗一半 留番聽日再做 lu ~
番到屋企抖陣就煮嘢 7 點搞掂哂 所以自己食先喇 ~
里奧大人 8 點放工 咁我就出去徑步喇 徑半個鐘就番屋企煮丁麵比里奧大人食 等佢食埋再洗碗就沖涼 lu ~
是日晚餐 - 煎鯪魚餅 + 海皇醬炒脆肉瓜
煎鯪魚餅 - 好有心機煎架 好難得無燶囉 ~
海皇醬炒脆肉瓜 - 脆肉瓜 $7/3 條好抵 所以我實會買黎食 ~
有時好懶 坐喺梳化就唔願郁嘛 咁如果我想照鏡 我會用手機嘅自拍工能 好似今晚想睇下自己嘅黑眼圈有幾勁 咁又開自拍功能啦 咁光暗都會影響臉色家嘛 咁我咪將塊面左擰右擰囉 里奧大人無啦啦講 : 真係恐怖 佢更係以為我自拍啦 哈 但就算真係自拍呀 都唔駛用恐怖黎形容人地家嘛 衰 ~
打陣機都差唔多 11 點 睇多陣聖經就瞓喇 里奧大人就仍然睇電視 幾咁嘆呀 ~
( 29-JAN-2015 THU )
今朝里奧大人 10 點去石門見客 所以又同我食早餐喇 不過就要早 15 分鐘起身囉 呵 ~
麥記 d 燈光好柔和 令到個人太 relax 啦 所以番到菇場勁眼瞓呀
~
唔忙最好啦 所以上網睇嘢 睇到眼濛 哈 ~
食完 lunch box 就出去行下 lu 今日其實攰架 但依家習慣咗食完去行一陣咁囉 ~
好嘢 菇場仍然唔忙 咁我可以繼續上網 傾下計咁等放工 ~
放工去街市買餸同生果 買咗 1 斤豆苗 / 3 條脆肉瓜 / 3 條澳洲甘筍 / 半磅鯪魚肉 / 1 磅西梅 / 4 個加拿蘋果 / 4 個桃駁梨 重到呢 買嘅時候又唔覺咁重 但行咗 2 步就知死喇 哈 ~
西梅 $28/磅 我啱啱好買咗 1 磅 好甜呀 所以食哂所有生果就會再買黎食呢
番到屋企浸菜 開機洗衫 7 點 20 分開始煮啦 8 點先有得食 因為今晚樣樣嘢都係炒 唔係可以快 d 食 ~
里奧大人 8 點 15 分放工 咁等埋佢番黎 佢食到一半都已經 9 點 10 分 咁我唔陪佢喇 要出去徑步喇 ~
是日晚餐 - 京蔥炒魚片 + 蒜蓉炒豆苗 + 炒油麵
京蔥炒魚片 - d 京蔥星期日買架 諗住煮京蔥肉片 不過之後煮咗其他 尋晚開雪柜先記得有京蔥咋 所以點都要煮埋去呢 唔食得肉片 咁煮魚片啦 加埋 d 燒汁去炒又幾好味噃 ~
蒜蓉炒豆苗 - 煮出黎等如出街食嘅 2 碟份量 好在我都鍾意食豆苗 留咗 1 碗比里奧大人 其他就我食哂 正呀 ~
炒油麵 - 唔想食飯 咁就煮油麵 本來諗住自己食冷麵 清埋 d 芝麻醬 點知最後完全唔記得呢回事 哈 ~
徑咗 20 分鐘無啦啦個胃頂住頂住好辛苦 所以都番屋企喇 ~
沖咗熱水涼好似好 d 之後就睇電視 再睇埋聖經 原來又 11 點幾喇 要瞓 lu ~
( 28-JAN-2015 WED )
尋晚喺床到碌黎碌去都瞓唔到 咁睇下鬧鐘 原來已經碌到 1 點 之後碌多陣就瞓到 預咗起身都會眼瞓架喇 ~
今日開始禁食祈禱 21 日 不過我就唔食紅肉 食素同埋白肉居多 但就想盡量唔食雞 只係食魚同蝦呢 d ~
早餐食芝蛋治 其實勁驚自己口快快叫咗芝腿治架 哈 ~
菇場忙呀 12 點就搞掂前半 part 之後可以 hea 到 lunch time 喇 ~
出去食嘢 因為想出去行下呀 ~
番到菇場做埋下半 part 差唔多 3 點幾先搞掂 好攰呀 ~
放工即走 lu 買埋木瓜就屋企 放低嘢就即浸菜 之後再煮埋聽日嘅 lunch box 抖多陣就煮飯喇 好餓呢 ~
綠色喺 Taste 買 一個 $9.9 黃色係喺生果舖買 1 磅 $9.9 不過 Taste 果 d 擺咗一個星期都仲係綠色 但外皮都有 d 黑 諗住都應該熟嘢啩 點知切開係生嘅 根本食唔到囉 要掉 下次喺生果舖買算喇
里奧大人 7 點 15 分放工 咁我都食先喇 想去徑步嘛 ~
是日懶餐 - 煎鷹鯧魚 + 菜心苗
煎鷹鯧魚 - 媽咪上星期四買比我架 唔係媽咪問 d 魚好唔好食 我都完全唔記得佢嘅存在 ~
菜心苗 - 上次食剩一斤 今晚都一定要食哂佢架喇 ~
里奧大人食完都係 8 點半 咁諗住 9 點去跑步 不過無啦啦鼻塞塞咁 所以唔徑 lu 即沖涼 ~
食埋木瓜就休息喇 仲以為 10 點幾瞓 望下個鐘原來 11 點幾 oh ~~~~
( 27-JAN-2015 TUE )
又係好潮濕天氣 所以個人真係特別攰咁呢 同埋最煩係着厚褸又熱 着薄褸又凍喎 ~
早餐想食熱嘢 咁食腿蛋治 ~
菇場忙下停下 眨下眼又 lunch time 喇 ~
今日有 lunch box 食完又出去行下 ~
放工即走喇 要去媽咪屋企整嘢 坐到 6 點半走喇 約咗家姐喺淘大交收雪糕 ~
( 家姐知里奧大人 like choc choc chip 所以佢訂嘅時候即打比我呀 之後我叫佢話事啦 買咩就咩啦 )
估唔到里奧大人 6 點 50 分打黎話放工 咁我都要快 d 番屋企喇 ~
是日懶餐 - 水餃米粉
水餃米粉 - 想清哂 d 水餃 因為想有位放雪糕 ~
搞掂哂都係 8 點幾 諗住同里奧大人一齊徑步 點知佢同鬼仔傾電話傾咗 45 分鐘 咁唔徑 lu 反正我等下等下都有 d 唔想出去 哈 ~
沖埋涼就打機 之後睇陣聖經就瞓 都 11 點幾 lu ~
懶到豉油都無落 唔知以為係生嘅 哈
( 26-JAN-2015 MON )
潮潮濕濕嘅天氣 真係令人好易攰咁呢 ~
早餐食芝腿治 但其實想食奶油多 不過星期一嘅早餐想食飽 d 無咁眼瞓咁 哈 ~
番到菇場即做 report 之後就 hea 過喇 ~
出去食 lunch 行咗陣就番菇場喇 天氣潮濕唔係咁想行街 ~
同工廠同事 skype 佢問我地幾點放工 我話我地 5 點半放工 之後我話如果有 urgent 嘢都會做埋先放工 我唔想話自己準時放工呀 嘩哈哈 ~
放工即走喇 約咗整燈師傅 7 點 今次換廚房燈火牛 上次佢話燈制有事 所以換燈制 但佢一換就"卜" 一聲燒埋 fuse 咁都信佢啦 但無耐盞燈又唔着 佢再黎跟進就話火牛 都唔知係咪上次佢整壞咗燈制 所以話燈制壞 之後仲話係里奧大人話要換添 咁今次佢話只收火牛錢 人工費唔收 大佬 對佢無咩信心啦 但佢跟開先叫佢整咋 同埋最緊要約啱時間囉 我去問另一間 成日話師傅呢排唔得閒 我都等唔到咁耐喇 ~
搞掂哂都 6 點半 我要即煮嘢喇 好在我安排今晚所有餸都係蒸 所以好快煮完呢 ~
食完諗住洗碗 抖陣就出去徑步 點知里奧大人 7 點半放工 約咗兒生仔上黎屋企幫佢開 a/c 但原來 2 姑奶同兒生仔已經喺屋企樓下 所以上黎坐住等喇 我無得去徑步囉 嗚 ~
里奧大人番到黎就即搞 a/c d 嘢 都搞咗成個鐘 之後兒生仔佢地都走 lu 佢都即刻食飯喇 ~
是日懶餐 - 蒜蓉蒸鮮魷 + 臘鴨 + 蒸撻沙 + 菜心苗
蒜蓉蒸鮮魷 - 媽咪之前買比我架 諗住用豆板醬炒 不過里奧大人啱啱好番 所以蒜蓉蒸啦 最方便 哈 ~
臘鴨 - 又係媽咪之前買架 因為我唔識買呢 d 臘味 ~
蒸撻沙 - 唔係執好冰格 都唔記得有 2 條撻沙 所以成日叫媽咪唔好買嘢比我 唔記得食之後壞埋仲嘥 ~
菜心苗 - 尋日買嘅 $13/2斤 我聽有個女人話之前買過好甜 所以我又買 因為睇佢個樣唔似 "媒" 樣 哈哈 同埋 d 菜又真係幾甜嘅 ~
搞掂哂都 10 點喇 即沖涼 打一陣機又已經 11 點 要瞓 lu ~
寮步豆醬豬寸骨 - d 醬汁甜甜地好味呀
南乳粗齋煲
菠蘿咕嚕肉
自家醬老薑米鴨 - 阿 Jack 話老鴨 d 肉會唔會好韌 我話係老薑米鴨呀 唔係老鴨呀
客鄉情炒飯
滋潤熱玫瑰花蜜 - Ivy 細細聲問 Jack 要唔要滋潤 xx 阿 Jack 話唔要唔要 話唔飲 "豬潤" 哈哈 發音又幾似嘅
( 25-JAN-2015 SUN )
9 點半起身 梳洗之後就食早餐喇 我同里奧大人坐 4 人枱 同佢係並排坐嘅 之後有對男女坐我地對面 可能係兩母子 女嘅似 60 歲到啦 一坐低就同我講早晨 咁我當然又會講番早晨啦 之後我地走 佢又同我講拜拜 最搞笑係佢無同里奧大人講架喎 里奧大人問我係咪識佢 我話唔識架喎 哈 ~
抖咗陣就番教會喇 阿 Jack 部電腦又有問題 所以今晚同佢地食飯 食完再上佢屋企睇部腦 咁啱廚房燈又壞咗 都諗住出去食呢 ~
崇拜完畢之後我就去街市買菜 因為約咗師傅聽晚 7 點黎整 所以買定 d 菜 里奧大人就番屋企整嘢 ~
好餓呀 所以 2 點半出去食 tea 番到屋企就上網買嘢 買完就睇雜誌 hea 過喇 ~
唔駛煮飯就開機洗衫喇 差唔多 5 點就勁想瞓覺 咁坐喺梳化合埋眼 試下瞓唔瞓到 估唔到一瞓就半個鐘呀 哈 ~
約咗阿 Jack 兩公婆 6 點至 6 點半喺客家好棧 所以我晾完衫就即出門口喇 ~
佢地差唔多 6 點 15 分就到 叫完嘢食就傾計 今晚人多 起菜都好耐 食到 8 點就走 lu ~
里奧大人就同 Jack 整電腦 我同 Ivy 就傾計睇相 9 點終於鐘搞掂 我地即去徑步喇 今晚徑咗 20 分鐵就番屋企喇 原來里奧大人有公司嘢要做 丫 咁之得唔好陪我徑步啦 ~
沖完涼抖陣 食埋生果 11 點幾瞓喇又 ~


text:
西岸陽光充沛
終於收拾好行李.check check 天氣﹐未來幾日﹐西雅圖陽光充沛﹐真好.
這幾天很多人問我快將去Seattle, 係唔係好 excited .其實﹐坦白講今次外遊的心情有D特別.當然放假﹐又有機會去玩﹐去探好久不見既好朋友YY﹐係好開心. 不過﹐完全無目的﹐無安排過行程就去玩﹐我都係第一次.通常出門﹐都係有D special occasion, wedding, graduation, family union 之類. 又或者係放long weekend, 成班人一齊出trip. 今次去Seattle, 係因為同個大學同學IM, 知道佢係Seattle 做intern, 我話不如我黎探你﹐甘樣決定既.好快就買左機票﹐之後都無plan 過﹐連聽日要早走﹐都係尋日先問老細. so far 係知道應該會去個 concert, 其他時間﹐去到先算﹐有可能去hiking, 去Vancouver﹐都未知.星期五同星期一﹐YY 要返工﹐仲要自己拎住本travel guide係Seattle遊覽﹐我真係未試過.有少少驚會蕩失路﹐又唔知會唔會悶呢.不過﹐自問做開導遊﹐方向感唔差﹐我又會帶本書去睇﹐所以應該無問題.其實有個機會行開下﹐去一個不同既環境﹐唔錯﹐所以雖然可以多探其他朋友﹐我都無打算通知佢地﹐希望自己一個既時候可以安靜一下﹐諗下一D平時諗唔通既野.希望禮拜二返到黎﹐有D突破.


text:
婚攝澳門特別篇
攝影師&助手都係B 先生好兄弟,攝影師平時都有幫人影下prewedding相~
搵fd 影prewedding 好處好多,save $$ 不在話下,佢又會俾曬所有相嘅soft
copy你,又影又玩真係好開心!玩足兩日!始終影結婚相都係想留個美好回憶,自己鍾唔鍾意好重要,搵個傾得到計嘅攝影師會影得順暢啲~!
去澳門影prewedding,事前準備都唔少.因為攝影師未影過澳門prewedding, 我哋特登之前去一次pre-trip實地踩過個場景先! 好認真呢!澳門本身好多地方好靚,歷史古跡又有,新式賭場又有!啲地方又密集!加上有好兄弟助手做埋柴可夫,換景點無往而不利!
到拍攝當日,我哋book 咗Sheraton,事關佢間房夠大,同攝影師&B先生三個人住都夠住!另外一個原因,係佢間房本身都係一個場景!
好有天鵝湖feel!!!
超like!
啲窗紗好靚
都係繼續我哋budget
wedding 嘅傳統~ 連MUA都無請,自己化妝!係就係耐啲,但最緊要夠平!XDXD
去咗好多地方影相!因為無女助手,我哋帶咗個換衫帳篷去影外景!可以周街換衫,呵呵呵!
主教山
(實在太喜歡呢張所以做咗婚禮當日門口油畫)
澳門科學館
(心形樹)
澳門基金會
永利
交通交匯處上面
威尼斯人
東望洋燈塔
澳門民政總署
戀愛巷
好靚喲!!!!!實在太好了!!!可以彌補我哋自己影唔到嘅post!!!!!!感謝攝影師神人NC&強勁的助手Kaka!!!仲有B先生深情演出lol!!!!


text:
沖涼 - 同小朋友,尤其係比較細嘅小朋友去旅行,另一個難題就係安排點同小朋友沖涼,可以有以下安排:
- 年齡較大已經識企嘅可以用花灑淋浴,不過要響屋企試咗小朋友唔驚先
- 未識企既,如果酒店有浴缸嘅可以用浴缸同小朋友沖涼.不過建議先消毒咗個浴缸先好同用,因為執房d人有機會一條步抹完廁所再抹浴缸.可以先用酒精濕紙巾抹下個浴缸或者用個噴霧嘴嘅小樽裝d酒精,去到酒店噴吓個浴缸,酒精揮發咗之後就消毒完畢
- 如果唔介意拎又唔怕煩嘅可以用旅行吹氣浴盆,不過留意吹氣浴盆比較細,只係啱d細bb.另外,可以用小型吹氣水池代替浴盆.
- 如果酒店只得花灑而無浴缸的話,未識企嘅bb都可以用花灑淋浴,都係嗰句,最好先響屋企試過無問題先.方法係:
2. 沖好涼嘅大人坐響度,除好衫就交bb比沖好涼嘅大人抱住沖涼,另外一個人就從旁協助
3. bb沖完涼就由協助者拎毛巾同bb抹身,抱走bb出去床上著衫著片
- 某d酒店會可以借用bb浴盆,可以向入住酒店查詢.用之前都係最好先消毒
- 酒店房通常都會長開冷氣,同小朋友沖涼記得先熄咗冷氣先,以免沖完涼未著得切衫凍親小朋友
- 常備消毒濕紙巾或酒精,以便隨時消毒雙手
- 飛機升降可能令到小朋友嘅耳仔有d唔舒服,甚至有d痛,解決方法係大d嘅小朋友可以俾粒糖佢食,bb可以食奶/喝水/食奶咀,總之有吸啜吞咽嘅動作就可以
- 尿片通常要自己帶,不真係唔記得拎的話飛機上通常都有少量供應,有需要可以機員求助
- 開奶熱水可以問機員拎(不過我通常都自備)
- 大d既小朋友嫌悶可以厚臉皮d問機員攞fun pack,因為有訂兒童餐就通常連埋fun pack,機員無派可能唔記得.fun pack裏面通常有d填顏色,貼貼紙等小遊戲,可以比小朋友解悶
- 如果打算用自己bb車去到閘口先比職員,就一定要問清一落機響閘口係響行李帶定係響行李帶拎bb車.親身試過無問清楚結果要兩頭滕搵bb車,徙咗唔少時間
安全
- 要小心小朋友玩得開心得濟走失咗,要無時無刻留意小朋友做緊乜
- 安排節目要量力而為,以免樂極生悲


text:
2015年9月25日 星期五
香港遊2015 — 台北Day 3 之 猴硐 2
呢隻係之前講貓頭藝術品下的禮服貓
Oh, sorry, 呢隻唔係貓,哈哈,阿姐特登著件貓貓衫去睇貓貓
呢隻困籠o既黑貓,係放係下層小賣店門前旁邊,籠頂貼咗張紙話可以認養,但籠裡無水無糧,我俾咗幾粒小食佢,佢都食得好快,當我哋行完貓村返轉頭時,見小賣店已關門,黑貓仲係問口旁邊,一見人行埋去就喵喵叫,我同阿姐都唔忍心,走出去搵人哋餵完貓啲貓罐頭空罐去厠所洗乾淨,加咗水,我去打開個籠,放水再倒多好多零食比佢,因我身上只有貓零食,隻貓搏命咁食同飲水,我覺得啲人好過份囉,想人認養貓,都唔可以成日都唔比貓食嘢同飲水架,真係嬲到震
之前見啲貓隻隻都算好乾淨健康,就係呢個令我印象差晒囉,唉
行完返上車,楂車師傅話車我哋去唔係遊客會去o既地方食海鮮
有琵琶蝦,佢哋叫扇蝦
樣樣都好新鮮,而且價錢仲好實惠,好抵食
係猴硐阿姐買咗貓型鳯梨酥,其實佢都唔食鳯梨酥,佢鍾意個盒之嗎
食完海鮮,師傅就車我哋返旅館,但我哋又自己搭捷運去師大夜師行街喎,真係呢頭食完嗰頭又食,哈哈
17 則留言:
隻貓仔唔知缺水缺糧咗幾耐 >.<, 正常都會放 d 貓糧同水喺度啦回覆刪除
我去嗰時都係由朝食到晚, 夜晚食完放題仲要去夜市搵嘢食 haha回覆
係啦,啲人真係好無陰公,台北喎,當然要由朝食到黑啦刪除
隻貓俾個籠困住,想出去揾食都唔得架!回覆刪除回覆
隻貓可能係新黎,放出去可能怕俾其他貓蝦,又唔想呢度多隻流浪貓就俾人認養,但最基本都要比糧水佢啦,真係衰刪除
好過份, 點解連最基本野都唔做回覆刪除回覆
真係好過份,我好辛苦至打得開個籠,個貓都唔知餓咗幾耐刪除
- 回覆
中秋節快樂,英國o既月光靚唔靚刪除
我都好想去尼度睇貓貓呀,見到佢地自由自在生活,我都覺得好開心回覆刪除回覆
聽講貓村已經改變得商業化, 唔似以前咁純樸回覆刪除
以前d義工去餵貓做絕育, 真係單純為幫d貓貓
無諗過出左名之後, 反而累左 d 貓
希望d人就算靠d貓賺錢都好
起碼都要提供基本生活需要回覆
利用啲貓都要好好待佢哋,點可以咁無良心刪除
好大隻琵琶蝦我最愛吃它回覆刪除回覆
又真係幾好味,其實我都只係食過兩三次刪除


text:
2016年11月6日星期日
執平貨!
依家用緊隻平底鑊個易潔塗層開始唔多掂,連煎 pancake 都有啲黐,所以一早已向素友打聽一下行情,睇吓佢有咩好介紹.素友因為知我要買鑊,所以有次佢行百貨公司時,見到平底鑊大特價即刻通知我兼影埋相俾我睇㖭,真係要多謝素友咁有我心呢!
隻鑊唔單只平,而且仲係我依家用開嘅牌子,更重要嘅係同我一向用開個 size 一樣,咁我就可以繼續用番個舊玻璃蓋,唔使嘥錢再買喇!
2016年10月31日星期一
蜂蜜抹茶曲奇 Honey Matcha Cookie
剛喺圖書館借咗本健康烘焙食譜,唔用蛋,奶類製品及精製糖,裡面有個黃豆粉唧花曲奇,無論材料同做法都相當簡單,可以好快手就整到,今日即管一試.食譜原本係用黃豆粉同楓糖漿,因為手上都無呢兩樣食材,所以我就改用咗蜂蜜同抹茶粉.
其實 N 年前都已經試過幾次整唧花曲奇,但次次都唔成功,今次反而一擊即中,所以即使個唧花整得唔太靚,但都已經好滿意喇!!估唔到唔用牛油同蛋整成嘅曲奇都一樣咁鬆脆,唔會又硬又實.
罌粟籽 bagel
自從買咗麵包機之後,真係好少自己親手整麵包,一來無太多時間容許我慢慢等發酵同焗,二來就係一個字,懶!!臨瞓前倒哂啲材料落部機度,預校好時間,第二朝起身就已經整好,雖然我其實唔多鍾意麵包機整嘅麵包,因為實在太軟熟,唔係我杯茶,但總好過要自己整或出街買 "化學" 包食囉!
早幾日終於的起心肝整番一次 handmade bread,皆因目標人物唔係自己,係 Ernest 婆婆,佢好鍾意食 bagel 㗎!只要係為身邊入而做的話,動力就會大好多,如果只係整俾自己食的話,真係懶得就懶囉!!
2016年10月23日星期日
咖啡香蕉雪糕
錯體!?
仲記得早前我收到舊學生喺澳洲寄俾我一大盒甜品嗎?裡面其中一盒係茶包.
2016年10月18日星期二
芝麻麵包布甸
2016年10月14日星期五
間接做善事
食過曲奇同蛋糕,又收到本精美食譜,咁順便幫吓老友忙都好應該呀!
Ernest 媽咪有啲包裝食物想送俾有需要人士,但又唔知捐去咩地方好,我突然想起灣仔一個商場裡面長期放咗一個紙箱喺度,有心人可以將食物放低,等有需要嘅人取用.反正我轉車返屋企時必定要經過呢個商場,咁都係順手啫,施受雙方都有得著,我呢個 "中間人" 都間接幫手做善事,哈哈!
多謝!!
Ernest 媽咪今日送咗本食譜俾我,係仙姐嘅《點點我心》.
一向都好鍾意仙姐嘅食譜,尤其係中式點心,做出嚟成品特別合心水,各方面都恰到好處,因為仙姐通常都習慣將個食譜整 N 次咁多,邊做邊調整食材份量,直到自己完全滿意為止先將食譜公諸於世,所以佢嘅食譜一定信得過,而且一定可以成功整到,唔似得有啲食譜咁整幾次都唔成功,根本就係個食譜有問題,又或者係刻意將所謂嘅 "秘方","秘訣","秘技" 收埋,唔係完完整整咁跟大家分享,用咁嘅心態去出食譜,不如唔好出好過啦,我自己就覺得同扼錢都無乜大分別!!
2016年9月26日星期一
韓式涼拌菜
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
訂閱: 文章 (Atom)


text:
So-net 各種最新最優惠方案 另有資訊展最便宜本站獨享半年免費方案 供您參考:
※來電申請後,業務確認客戶資本資料,相關費用明細,裝機日期後,客服人員會再去電確認
※公司工程人員都會穿著工作服配戴識別證,還請客戶留意,以防詐騙!
※所有費費用都是統一由工程人員於裝機完畢後,且客戶使用無慮後,並且簽收裝機工單後,由工程收取費用,請客戶安心!
※非穿著工作服及佩戴識別證者,切勿讓他收取費用,以免受騙上當!
※任何疑問,歡迎來電洽詢李專員 02-2245-8988
吉
隆有線電視 大世界有線電視 陽明山有線電視 新台北有線電視 麗冠有線電視 金頻道有線電視 長德有線電視 聯維有線電視 寶福有線電視 萬象有線電視
大安文山電視有限公司 大無畏寬頻網路 大豐有線電視 海山有線電視 台灣數位寬頻有線電視 新和有線電視 永佳樂有線電視 興雙和有線電視
新視波有線電視 全聯有線電視 天外天有線電視 紅樹林有線電視 北海岸有線電視 大新店民主有線電視 新唐城有線電視 觀天下有線電視 家和有線電視
北健有線電視 北桃園有線電視 南桃園有線電視 新竹振道有線電視 北視有線電視 信和有線電視 吉元有線電視 群健有線電視 豐盟有線電視
海線有線電視 西海岸有線電視 大屯有線電視 威達有線電視 新頻道有線電視 三大視有線電視 中投有線電視 佳聯有線電視 北港有線電視 大揚有線電視
國聲有線電視 世新有線電視 雙子星有線電視 三冠王有線電視 新永安有線電視 南天有線電視 慶聯有線電視 大信有線電視 港都有線電視
大高雄有線電視 鳳信有線電視 南國有線電視 高豐有線電視 屏南有線電視 觀昇有線電視 聯禾有線電視 東亞有線電視 洄瀾有線電視 東台有線電視事業
澎湖有線電視 Hinet Seednet bb寬頻 凱擘大寬頻


text:
2010年2月26日下午7:00公開累積瀏覽 395
四餸一湯 ~ 海南雞飯任舀
本來呢個飯局應該係年初一已經食咗 , 因為亞呀"乜師奶"近年習慣農曆嘅年初一我哋首先去佢屋企拜年同埋食午飯 , 然後坐一陣就輪到佢哋嚟我哋屋企拜年同埋食晚飯 , 不過今年嘅初一因為我帶病在身 所以我哋淨係去咗佢屋企同佢拜年再食埋午飯就走人 , 返歸養病 ( 因為亞"乜師奶"屋企多咗個 BB , 我哋驚傳咗啲病菌俾 BB就唔係幾好啦 ) 等到今日病菌走哂 , 終止可以延續呢個下集喇 ~
原本又係諗住今晚打邊爐 , ( 貪佢快 靚 正 ) 點知今日熱到 CC 吓 . 最後都係改咗煮飯仔正氣啲
主菜 : 海南雞一大隻 ~
蔬菜 I : XO 醬帶子粒炒翠肉瓜 . . . . . . . 冇錯 , 又係翠肉瓜 , 因為前日買多咗
蔬菜 II : 鮑魚螺扒生菜 ~
海鮮 : 潮式凍大眼雞魚 ~
湯羹 : 粟米魚肚羹 ~ ( 因為今日掛住卜聚冇時間煲湯 , 所以又整咗呢個快靚正喇
大大煲 : 海南雞飯 ~ . . . . . ( 煮咗四杯米 , 食清哂 )
飯後甜品 : 乜師奶指定要食嘅 N,Y Cheese Cake ~
今餐飯最開心就係所有飯餸連甜品全部清哂 , 一啲都冇剩
2010年2月25日下午9:40公開累積瀏覽 458
鴕鳥肉炒翠肉瓜 ~ (食譜 )
前响凍肉鋪買咗件鴕鳥扒都唔記得咗 , (係唔記得買返嚟要嚟點整 ) 直到今日摷吓個冰格睇吓有咩可以煮先發現佢嘅存在 , (但係都仲未記起買嚟想點整 ) 自言自語 : 諗乜鬼吖諗 , 記唔起咪算 lu , 諗得多好易生白頭髲架 , 求其整咗嚟食 , 到得閒記返起先再買過件再整啦 . . . . 所以今晚就用佢嚟炒尋日响吉 x 島買嘅翠肉瓜喇 !
講起吉 x 島 , 樂富間分店做埋呢個月28號就關門大吉 , 所以尋日見得閒咪走落去睇吓有冇我嘅心頭好先 , 點知去到電器部睇 , 成個夜冷鋪咁 , 咩都冇 , 淨係得啲 display 嘅雪柜 , 洗衣機 同埋少量抽濕機 家品部就一味賣 鑊 , 鑊 , 鑊 , 全部都係鑊 , 我覺得佢唔似結業似清舊貨倉底貨多啲 ,同埋啲嘢都唔係真係好平好抵 , 所以我淨係買得兩把傘同埋响超市買咗少少嘢就走人 ~
鴕鳥肉炒翠肉瓜 ~ (食譜 )
材料 :
鴕鳥肉 - 切片 .
翠肉瓜 - 切粒 .
做法 :
1 . 先將鴕鳥肉片用生抽 , 糖 , 生粉 , 少許油醃1 小時 .
2 . 先用中火落油燒熱鑊後落鴕鳥肉爆炸至八成熟 , 再將瓜粒落鑊一起兜亂炒至鴕鳥肉至全熟即可熄火上碟 .
2010年2月23日下午9:40公開累積瀏覽 406
呢個餸係"老細"尋晚已經講明話今晚要食嘅 , 佢詬呢個餸既簡單又易整 撈飯食又好味 ( 我易得佢日日都食呢個 , 材料簡單又平 , 咁我每個月會慳唔少 , 紅薄仔真係換完一本又一本 ) 我又點會唔整呢 .
肉鬆蒸水蛋 ~
再嚟多個上湯浸小棠菜 .
2010年2月22日下午9:40公開累積瀏覽 365
正式開工喇 ~
由年廿九開始到今日我都未煮過飯 , 一係出街食 , 一係返歸做節 , 跟住仲病埋就梗加冇心機整嘢食 只係簡簡單單咁煮啲粉 , 麵食吓 . 到今日連"老細"都放完假要返工 , 即係新年已經過喇 , 一切又要回復正常 , 我又要開工喇
開工第一樣整嘅就係煲湯 ~
先嚟一碗蕃茄薯仔排骨湯 , 要補充番啲維他命
再嚟就係炸菜蒸瘦肉 ~
呢幾日食得好清淡 , 口都 wet 埋 , 整呢個食要嚟剌激番啲味蕾
再嚟多個 蒜茸炒菜芯苗 . 咁又搞掂一餐喇 ~


text:
迷利倉
2007年5月12日
丁亥年三月廿六
夜
〈存倉〉
今日係我老Blue第一個長假最後一日,
但係自己覺得無浪費到咁「寶貴」嘅假期.
自己都經常起個Blog到提過自己間房既空間已經嚴重過咗「警戒線」,
最弊係近啲幾個月工作超忙,
已經無時間可以好「積極」咁享受砌模型嘅樂趣,
但眼見啲MG越出越吸引,
又忍唔到手,結果唔買又買.......
經朋友R推介下揾啲「迷利倉」租位擺下嘢,
噚晚上網發現香港有好多呢類型嘅服務提供,
「抄」咗一輪俾我發現屋企𠴱頭都有呢類型嘅「迷利倉」,
隨即撥個輪問個詳情如何如何?
今日下晝「貢」咗上去開倉,
查實好聽啲就叫倉,難聽啲只不過儲物櫃一大個,
由於好多呢類型服務大多數起啲工廠大廈,
所以收費尚算可以,長短租都可以,
最啱我呢亭模型玩家,又無時間砌死要買,
但屋企又無位擺;
最後揀咗中亭size嘅儲物櫃.
就係咁拿拿啉返屋企,
用個大Size嘅紅白藍袋pack起啲未砌嘅模型,
跟住來回兩轉入倉,
即係前前後後自己走咗三轉,
雖然個倉起屋企附近,
腳程需要半粒鐘左右,
但係又Pack袋又要遇著今日星期六,
條街鬼死咁多人.
走到最後一轉返到屋企又啲想死嘅感覺.......
可惜嘅係今日只係搬咗15盒模型入倉咋,
可想而知啲MG模型個packing幾咁大盒!!
應該仲要走多一轉先至入哂倉囉.
Blueman
標籤: 個人


text:
精選文章
十日十一夜 立山黑部登山魷 --- 第七日 雄山登峰 + 称名滝
小弟成日都同身邊o既人講, 日本o既天氣報告好準, 就算係以3個小時為單位, 都唔會相差得去邊. 琴日仲打緊風, 但日本天氣報告話晚上6點停雨, 夜晚仲會好天見到星星. 本身小弟都半信半疑, 但當小弟凌晨兩點鐘起身, 又真係好天架喎~~~ ...
2012年8月20日 星期一
出發
再次出發去旅行.
因為張清春18仲有兩次未用,
所以今次旅行一來一回啱啱好.
今次o既旅行目的地係岐阜一帶,
下圖紅色圓圈o既就係喇.
(右邊方框係小弟而家住o既川崎,
左邊方框係小弟之前住o既大阪)
其實點睇,
都係由大阪去近啲,
而的確之前小弟由大阪到靜岡,
以至由大阪到而家住o既川崎,
都經過過今次旅行o既車站.
可惜當時時間行程唔許可.
反正張春青18有剩兩程,
而且又得閒, 所以去下啦.
岐阜一帶有咩睇?
熟識日本歷史o既人都會知道,
由尾張(而家名古屋一帶)衝出美濃(而家岐阜一帶),
係織田信長平定混亂o既日本戰國時代, 統一日本o既第一步,
所以重要戰役o既城池都係呢度.
而決定豊臣家走向沒落, 德川家康奪得政權o既 関が原の戦い,
亦都係係岐阜o既西面進行.
咁啱小弟之前想睇但睇唔成o既犬山城,
都係路線o既附近,
所以趁今次一網打盡.
不過聽日一早0445就要上JR,
所以今晚就已經離開屋企, 到左車站附近,
係一間漫畫喫茶(即網吧嗰類啦)落腳.
聽日會去o既係有名o既岐阜城+墨俣一夜城.
不過前者係再重建o既, 而後者係「不存在o既城」,
但兩個城都係織田信長步出美濃一個重要戰役o既城
究竟係咩一回事, 聽日自有分曉.


text:
Friday, March 23, 2007
奶奶生日
3月29日係奶奶生日,不過我地就提前同佢慶祝,之前生日同x’mas我都會去買唇膏比佢,不過真係買都好悶,雖然佢真係用得好快,不過今次唔想送一樣既野喇,於是上網問下人啦,係維尼太呢盞明燈既提示下,我就決定左買dior支香水比佢,一心諗住ifc一定有dior賣架啦,點知lunch去到Lane Crawford先知係冇dior counter,咁唯有去香水部睇下有冇啱既野,初初睇中左mc queen個樽,試下個味,嘩,好唔得,真係送比人都唔想,再試一隻就幾好,佢有original味,有隻就淡過original,有一隻就新出既,我同肥豬都覺得新出個隻幾好,個樽又grand,成個金色得黎又唔濁,咁我都打算買架喇,不過一問之下,50ml都要750,100ml就10xx,嘩,傻左呀,要唔要咁貴呀???
咁我就唯有扮野要試stella啦,一試就覺得呢隻真係啱奶奶多d,宜家又有set賣,幾大體,幾令呀,485就有50ml同埋有支body lotion,正,好快就買左呢set香水,我就順水試左peony個味,有次同小pp行街都試左架啦,到今日都仲好鐘意,不過我唔買喇,買完kenzo一套3支既香水之後,覺得自己好白痴呀,買三支一樣味返黎,如果分開買,我宜家就可以要埋stella peony啦,所以為左唔再買新香水,我決定我會用完一支kenzo先會再比自己買架
反完一輪,禮物又買完,係時候又返工做野,真係冇癮,唉~~~
Posted by Nic Nic at 12:48 PM
No comments:
Subscribe to: Post Comments (Atom)


text:
超市賣開嘅 margarine 通常都係軟身,用嚟搽麵包嗰一款,唔可以用嚟整烘焙食品,但我又一直唔見有硬 margarine 賣,因為始終有啲西點製法係唔可以用液體油代替,例如牛油霜;另外試過用固體菜油整批底又唔多掂,雖然可以成形,但個 texture 真係太鬆脆,一脫模就散,所以我一直都好想知道究竟有無硬 margarine 賣.
最近終於俾我見到有硬嘅 margarine 賣 (或者可能
已經賣咗好耐,係我後知後覺),而且又唔貴,
只係賣 $10 / 250g,見到即刻買嚟試吓!
但係買之前我都有睇過成份,對我嚟講,最緊要就係唔好
有啲 “扮” 牛油嘅材料,喺搽麵包嘅軟 margarine 度
就一定搵到,嗰種味道攪到仲難頂過真牛油!!
農曆新年時就用嚟整檸檬醬
pound cake 帶去老表家拜年,
個牛油霜都做得唔錯,同真牛油都無乜分別,但居
然表嫂話食到奶味!?!?連我咁驚奶製品
臊味,對佢咁敏感都食唔到喎!!
整咗檸檬醬就好自然會諗起整 scone,今日就用嚟整抹茶
scone,效果都唔錯呀,今日天氣都比較熱,用手指
捽粉粒時都唔會溶,搵次再試埋整批底先!
參考食譜:
檸檬醬罌粟籽蛋糕
小紅莓英式烤餅


text:
今日整完薑汁豆漿,所以又有好多豆渣等我去處理,其實之前已經想整糯米糍好耐,見 Winnie 整芒果糯米糍又幾成功,所以就 "的" 起心肝去整,決定用之前煮芝麻糊時預先打好咗嘅黑芝麻粉同今日煮豆漿剩低落嚟嘅豆渣做餡.
材料:
糯米粉
黑芝麻粉
豆渣
砂糖
水
橄欖油
椰絲
預先將豆渣放白鑊炒乾,之後加埋黑芝麻粉,橄欖油同砂糖一齊炒至乾身,咁就完成咗啲餡料啦.
跟住就搓糯米粉糰,其實都唔難.先將糯米粉過篩,放入不銹鋼兜內,逐少咁加水,然後攪拌至適當黏度,就可以將粉糰攞出嚟搓,一直搓到柔軟而唔黏手就 OK,就好似呢舊咁樣:
將粉糰分割成若干小粉糰後,記得鋪上濕毛巾,如果唔係果啲未用嘅粉糰就好容易變得乾硬.
將小粉糰壓平 (唔好太過薄,如果唔係就好易穿),包入芝麻餡後收口,搓圓,變成一粒大芝麻湯丸.
煲滾水,將大湯丸放入滾水內煮至浮起後,再煲多3分鐘,盛起瀝乾水份後,趁熱轆上椰絲,然後放上模紙上攤凍,食得啦!
雖然睇見都幾得,但係一食落口就……… 之前炒芝麻餡時,試過甜味已經好夠,比起我接受到嘅程度仲要再甜啲,但係食落口就一啲味都無,我老豆都話乜味都無,好奇怪!Winnie 食完之後,佢話俾我聽搓粉糰時係應該同樣要落糖嘅,可能就係呢個原因,餡料嘅味被個皮溝淡咗.
另外,個皮都比較硬,我拎俾 Winnie 之前因為怕會變壞,所以放咗喺雪櫃度,到俾咗佢之後,佢諗住自己都無再放入雪櫃,都應該解凍哂啦,於是就咁食,點知一咬落去,成舊糯米糍粉碎咗!!佢話太乾硬啦,佢上次整芒果糯米糍一樣有放喺雪櫃度,但都唔會咁乾硬,所以我估係大家嘅做法唔同.佢係有加芒果汁落去搓皮,同埋係蒸熟咗先至包餡,所以可能咁樣整個皮會軟熟啲.Winnie 話佢後尾用微波爐叮番熱,變番軟後就好食好多啦,所以之後 Lily 入嚟學琴時,我都叮番熱先俾佢試食,佢話可能係個皮厚過頭,連我老豆都話叮熱之後好食好多,仲軟過當日整好後即食,不過 Lily 食完一粒之後,佢問我介唔介意俾佢食埋剩低果粒,佢話佢好想食喎,我當然無問題啦,起碼證明都唔係真係咁難食啫,哈哈!
唔緊要,繼續努力,下次再試過,煮嘢食係要試好多次先可以做到最好.下次試吓用 Winnie 嘅方法去整,睇吓又成唔成功先.


text:
Day 6 上野動物園
本來我想食麥當當早餐架, 但係上野冇麥當當丫~~~所以是旦揀左一間
就係呢間First Kitchen
今日既節目係上野動物園一遊
個包就係咁-.- 超級普通
F for Flora
K for Koman, haha, 真係Q
食完早餐開始遊園啦....呢隻好得意, 肥嘟嘟咁
呢隻好似雞既
老虎呀, 我都唔記得係咪第一次見真老虎啦
但係好近呀, 隔左一塊玻璃jar
猩猩真係第一次見呀, 咁大個女都未見過架, 佢真係好似人咁架
呢張係偷影小妹妹架, 我覺得佢好可愛, 好得意丫~~~
大笨象...
馬騮成員圖, 好認真喎, 每隻都有名架喎
上野動物園有南區同北區, 你可以坐呢d吊車過去, 但要比150yen, 所以我地選擇左行過去, 行過去都係5-8mins jar ma
呢隻咩黎架, 係咪四不像呀
有斑馬...
仲有長頸鹿丫, 個樣好得意, 哈
d企鵝仔就慘啦, 佢地應該係南極架嘛, 唔應該係天氣咁熱既地方架
行左三個鐘左右, 就要走啦, 要去二木菓子買手信返香港啦....今日好多父母帶埋小朋友黎動物園見識, 都岩架, 可以教佢地好多野架, 臨走時, 門口都有好多攤位比小朋友玩, 好似呢個咁


text:
「普教中」宜家係香港中小學進行得如火如荼,有一班香港人認為要正視「普教中」嘅問題,捍衛香港本土嘅文化同語言,所以成立「港語學」呢個組織.「港語學」一直致力於研究同推廣廣東話嘅工作,係學術方面有粵語嘅研究同考據,粵語嘅歷史及來源,同編纂粵語字典嘅工作等等,而行動上就有統計實施「普教中」嘅學校,與及關注同廣東話有關嘅議題,「港語學」對廣東話有一定嘅認識.
普教中政策問題
「普教中」政策係香港嘅問題開始慢慢浮現,亦出現咗唔同嘅組織去關注「普教中」呢個議題,當中包括「普教中學生關注組」同「香港中文監察」.當被問到「港語學」同其他相關嘅組織有咩唔同,港語學成員就認為:「普教中學生關注組比較著重宣傳,好似學校嘅宣傳同擺街站,而香港中文監察就專注係簡體字嘅問題上,港語學響調查同研究粵語嘅工作就會比較多.」當中嘅分工比較明顯,「港語學」就會注重於粵語嘅論述,而其他組織就注重於行動方面.
好多人都知「普教中」問題多多,而「港語學」就認為「普教中」最大問題在於以普通話取代粵語作為校園語言,好似廣州嘅校園語言就係慢慢由廣東話變成普通話,港語學成員認為長遠問題在於:「會影響老師嘅就業,近日出現幼稚園聘請以普通話為母語嘅老師,咁就一定唔係請本地嘅老師,而且普教中會影響幼兒嘅母語學習.」教育局話「普教中」可以提升學生嘅寫作能力,但實際係講書嘅講得唔清晰,聽嘅學生又聽唔明,好容易令小朋友怯於討論同溝通,語言能力係會不升反跌.
既然「普教中」唔可以提升學生語言能力,咁點解政府要推行「普教中」呢?其實背後係一種政治目的.以廣州為例,廣州本身係廣東話為主,所以外省人係比較難係廣州工作,當廣州語言開始變成普通話,就有好多外省人可以係廣州工作,同香港情況好相似.港語學成員認為:「政府推行中港融合,而香港與中國最唔同嘅地方就係語言同文化,廣東話係一個天然嘅屏障,兩地文化就有差異,當香港變成普通話為主,大陸嘅專才嚟香港工作就會變得容易.」
繼國民教育之後,香港人一直擔心政府會透過教育嘅政策而達到政治效果,「普教中」就係想做到「維穩」效果.港語學成員覺得:「廣東話係本土意識嘅根基,聽一個人口音,語言就可以分辨出一個人係唔係本土,而教育局唔單止想取代語言,甚至係想降低本土文化,侮辱本土文化嘅情況.」香港有個教育電視節目想妖魔化廣東話,同時香港政府又提倡北方文學,用北方話嘅文學先係高尚,果個意識就係想指出本土文化係唔掂,從而達到一個統戰嘅效果.
有意見認為香港人對廣東話有一種優越感,港語學成員指出:「每個人對自己擁有嘅野有優越感係一件好正常嘅事.」同時,現時反對「普教中」嘅目的並唔係反對學普通話,只不過係要母語學中文,學好咗廣東話先學其他語言,避免出現混淆嘅情況,小朋友學太多語言亦都會容易有混淆.另外,有意見認為廣東話係一種「方言」,港語學成員認為呢種講法係無的放矢,因為好難定義咩先算係「方言」,每一種語言都有佢地嘅地域局限,其實推廣或保衛一種語言,同個種語言係唔係「方言」根本無一個直接嘅關係.
「普教中」相關人士嘅反應
雨傘革命之後,有好多新嘅組織成立,好似「學生前線」,當被問到「港語學」會唔會同呢啲學生組織係普教中議題上合作,港語學成員坦言:「學生組織好多時係有優勢,港語學主要係學術方面,學生組織可以比壓力佢地嘅學校,又可以聯絡到家長同老師,反映到教育最大嘅持份者嘅意見.」而且係大學亦都有一個反「普教中」嘅現象,唔少學生會政綱都有加入反「普教中」,新興嘅學生組織都係反「普教中」,就算「學民思潮」都有聲明反對強制「普教中」,可見反對「普教中」係一個社會趨勢.
「普教中」唔單止關學生同老師事,仲有家長,現時好多家長都認為「普教中」可以幫到佢地嘅子女將來嘅工作,學業.港語學成員指出,相比起投訴推行普教中,宜家家長更多係投訴學校點解唔推行普教中.面對家長嘅偏見,港語學成員認為現時就算熱心於政治嘅家長都唔太反對「普教中」,港語學現時透過媒體指出「普教中」嘅禍災,希望令家長知道「普教中」嘅問題.的確要改變家長嘅立場係十分困難,如果可以由老師指出「普教中」嘅問題,的確會比較容易改變家長嘅立場.
教育界另一個持份者:老師,同樣深受「普教中」嘅影響,「港語學」成員表示,大部分嘅老師都係反對普教中,除咗本身以普通話為母語同有大陸背景嘅老師,「本來以廣東話教書嘅老師,突然要轉用普通話教,係好麻煩同教唔到學生.」教協雖然自稱唔係「普教中」嘅主要支持者,不過教協過往都有推行普通話嘅教育,「港語學」成員話「可能教協同民主黨嘅愛國理念有關,學生識得普通話可以返大陸爭取全國嘅民主.」由於教協有呢一種背景,所以要說服教協反對「普教中」係比較困難.不過亦都有其他前衛嘅教師組織係反對「普教中」,好似「進步教師同盟」,現時「進步教師同盟」打算加入「教協」,希望可以改變「教協」嘅作風.
「普教中」已經唔單止係一個教育議題,更加係一個政治議題,但除咗「新民主同盟」曾經向教育局遞信反對「普教中」之外,現時無咩政黨係「普教中」議題有明確表態.對於宜家香港有唔少「本土派」嘅政黨,「港語學」成員難掩失望:「曾經接觸過一啲自稱本土派議員,不過反應都係比較冷漠,因為普教中只係其中一個議題,加上係議會可以做到嘅野都比較少.」現時「普教中」只係一個試行階段,政府會以資助學校嘅方法支持「普教中」嘅學校,而立法會嘅撥款被建制派所控制.如果政府強制將普通話變成香港學校嘅語言,到時就可以令每個政黨都表態抽水.
「普教中」現時以一個化整為零嘅方式進行,令整個議題都變得難以聚焦,「港語學」成員認為教育局唔會甘於停留係宜家呢個階段,教育局現時有進一步嘅行動,就係「中普融合」政策.「中普融合」係指將小學嘅中文科同普通話科合成一科,本身小學普通話科就係學普通話,中文科就係學中文,將兩科合成一科就等於將中文堂變成普通話堂.當時教育局又以「校本自決」為由,以「資助」,「學生分配」去吸引學校推行「中普融合」,成個責任都推比學校,反對「普教中」係一段長時間嘅抗爭,一方面監察教育局嘅問題,一方面推廣廣東話.
廣東話入文
廣東話宜家處於一個好尷尬嘅地位,甚至教育局會指廣東話唔係法定語言,「港語學」成員認為:「目前啲人唔敢將廣東話寫係紙上面,但係廣東話係有自己嘅文字,語言,廣東話其實係可以書寫.」的確宜家嘅廣東話作品越黎越多,好似潮文,影片創作,為咗推廣廣東話書寫,「港語學」曾經舉辦廣東話徵文比賽,「港語學」成員覺得廣東話嘅創作一直以粗口,GAG為主,所以希望嘗試廣東話可以係文學呢啲方面發展.
廣東話入文係有唔少難處,好似有啲廣東話係識講唔識寫,「港語學」推介一本粵語字典「粵典」,呢本字典係「港語學」嘅成員有份製作,收藏嘅字量都算最大,而且「港語學」成員亦都認為廣東話入文嘅難處其實唔係咁大:「唔好因為唔識寫而怯於唔去寫.」因為唔駛怕錯字,最緊要係寫咗大約個字型或者拼音,然後慢慢多人寫就會變成「約定俗成」,其實語言最緊要係人地睇得明,咁就已經係成功,最緊要比人接觸咗先.
對於廣東話呢個語言,「港語學」成員坦言佢地係反對陳雲對廣東話嘅睇法:「陳雲認為粵話係一樣優越嘅語言,本身係繼承華夏嘅優良傳統,正宗.但係粵話都有一定嘅蠻族嘅聲音,香港人捍衛廣東話唔需要表明自己係優越嘅語言.」而且陳雲亦都認為廣東話係唔可以入文,要以書面語,甚至係近似古文嘅方式書寫,不過「港語學」成員認為口語入文係世界潮流,亦係一個思想革命,同時亦係一個本土文化.既然係提倡本土思想,點解唔鼓勵以母語書寫呢?好似歐洲當時以拉丁文為主要書寫文字,但係英國作家沙士比亞當時都係用母語書寫,呢個情況同香港都幾相似.
英國後期有唔同嘅思想,文化創新,其實係同敢唔敢用自己語言書寫好有關係,如果自己所用嘅語言都唔敢書寫,要借用其他人嘅語言,又點可能有自己嘅創見呢?當我們敢於用廣東話入文,本土意識亦都可以透過呢種方法興起,而網絡嘅文化正正可以加快呢一個意識嘅興起.「港語學」成員表示將來會繼續跟進「普教中」嘅學校情況,同埋會留意「普教中」嘅教材會唔會有洗腦嘅成分,希望可以盡一分力減少「普教中」對下一化嘅禍害.


text:
六六事件
The Legend
呢度真係好靚呀 媽咪一早就同daddy拍拖出去行一陣
公公婆婆係度叫我起身 我梗係賴床啦
呢間高腳屋地板安左玻璃 可以睇到水度游緊嘅魚魚架
睇下我 我仲係訓緊覺 自己一個人訓咁大張床真係feel喇
我一覺訓到大天光 連daddy 媽咪都驚訝我唔驚生保床 一個人訓...
佢地搞住我訓覺 最後我都係屈服起身喇
好靚呀 外面風景好靚 聽住海浪聲 嗅著海水味 好開心嘅一日新開始
換好衫衫 我係咁踎喺地下睇魚 有好多魚呀!
出門口 突然之間灑左一場雨 為左個早餐 daddy媽咪濕晒
今朝最有特色係呢塊斑蘭方飽 好香嘅斑蘭葉味 daddy仲幫我烘底 細心嘅daddy~
飽飽返去影下相先 個resort都幾大架喎有d仲有私人泳池tim
daddy濕晒唔影相 等我地兩姐妹影一張先
沖澡方面 我同媽咪都試埋呢個露天企缸 但一路沖一路驚
驚有bird bird c跌落嚟嘛 呵呵
沖埋澡 沙龍時間開始...
大家打開左門 見到對面屋嘅公公婆婆所以咁開心
好喇 要走喇 望多兩眼先...
呢度除左泳池之外 仲有好多野啱d塞豆隆玩架
喺我臨走之前 酒店哥哥送左個波波比我 係紅色架 ...
可惜 唔夠幾分鐘吹走左 於是哥哥再送多個藍色嘅比我 哈哈哈


text:
今日算係產假既最後一日 亦都係喺產假獨自照顧titi既last day啦
雖然聖誔節仲有七日大假 (哈哈 即係返一個月工 放半個月咁放滯)
但個心係有d唔捨得呀
我係唔捨得titi? 唔捨得放完假? 我都唔知呀
只知道心情很複雜
好想返工呀 (我唔想咁後生就做少奶奶 老實講呢個產假係有d悶 有d似黃面婆
我要趁後生為titi打算 賺多d錢比佢 所以ti爸唔洗諗我會放棄份工呀
我情願放工時間比晒titi呀 咁先更加珍惜 )
但另一方面 啱啱小ti先認得我 我有d驚第日淨係夜晚見到佢
佢會唔會唔再好似依家咁窩心架?
依家佢真係好窩心呀 日日都嗲住我 同佢傾計又會好sweet咁笑 殺死我啦
如果返工既話 我一定會掛住佢 (雖然係咁 但我都係揀返工 呵呵)
諗番未生嗰陣 日日都叫救命想快d生
生左啦 日日都叫救命唔知小ti喊咩 身體又未復元 好辛苦哩
到依家咩都settle晒 小ti鐘意mami mami又有體力照顧佢
依家先話就黎返工 實係有d唔捨得啦 (好彩奶奶照顀佢 我唔洗擔心 仲日日都見到佢)
我諗mami既心情好快平伏既
titi放心 mami答應你 日日都準時六點前接你 好冇?
mami今日同titi既打扮係 史力仔呀 哈哈 (mami今個月淨係買衫比你都買左好多錢
有四位數呀 好彩產假係有pay架啫 唔係titi就冇靚衫衫著啦)
最後....................... 史力仔戰勝唔到睡魔 大字型咁訓左啦 哈哈


text:
阿ti應某雜誌的編輯邀請 到迪士尼黑色世界開幕禮作介紹拍照
下午坐迪士尼尃車到達迪士尼 原來當天全港的傳媒都作採訪
我們還是第一次 看到傳媒工作的情況呢
今次同行的還有平時成日拍廣告嘅饅頭姐姐 佢好識擺pose架 真係名副其實的廣告天后 哈哈
今日識左佢之後 先發現平日好多廣告都見到佢呢
掛上傳媒pass 可以有特別嘅招待
交下貨先 小小model開始影相喇
哇 雖然仲有半個鐘先開幕 但已經推滿晒記者咯
等邊個? 就係古天樂喇 仲有陳嘉桓tim
森美同小儀就做司儀
阿ti得到迪士尼贊助free halloween make up
佢一知道有得玩化妝就開心到大叫大跳喇
自選造型
充滿期待嘅小ti
同饅頭姐姐一起化
tima"引導"阿ti唔好揀塊臉白晒嗰個造型 驚一陣好難抹呀
化化下 有人訪問阿ti呀 阿ti好型咁一邊接受訪問 一邊比姐姐化妝
好淡定咁喎 (其實佢係好驚 冇咩點答到 哈哈哈)
差唔多化好 開始嚇人呀
阿ti化緊期問 tima去左買野食 其中見到阿jack burger 好好味 又好得意呀
化好喇 原來仲有free假髮 個假髮勁靚呀!!!
好多人搵佢地去拍照 阿ti來者不拒 大家開心嘛
化好就幫雜誌影相喇
兩個孖妹好可愛呀 沿途好多人向佢地行注目禮
去到呢度 兩伷小妮子嘅妝都融融地...更加恐佈
差唔多八點 大家都散band咯 幫阿ti落少少妝就去shopping
結果咩都冇買 哈哈 disney嘅halloween 系列未夠吸引
見到煙花 阿ti嚇到彈起 tima啱啱影得切 好搞笑
雜誌出左街喇 d相好靚呀 仲有好多迪士尼人物tim
其實之前有人搵過阿ti拍野架 但因學校嘅關係 tima覺得學業緊要d 所以冇答應casting
呢次雜誌相可以比阿ti有好好嘅回憶之餘 第日大個都可以叫做留個念啦
多謝編輯姐姐嘅邀請 我地嗰晚玩得好開心呀!


text:
2012年11月25日下午6:22公開累積瀏覽 1021 6
7 - 11 - 2012
To day 起身就更係去嘆吓呢間酒店嘅 早餐 buffet 啦
餐廳環境 & 食物款式都唔錯 有中式粥 麵 日式壽司 , 泰式粉麵 & 西式 + 新鮮生果
*因為日日都好多人食早餐 , 所以埋唔倒去影啲食物相 *
我就至 Like 佢嘅 奄列 同埋粉麵檔 碗叉燒粉 ( 我食咗兩碗呀 )
食完早餐返房 hea 咗一陣又再出發 ~
今日坐 MRT 過咗去 Rama 9 嘅 Certral Plaza Grand 行街
* 呢個場好少遊客會專登過嚟行 多數都係本地人 , 所賣嘅同食嘅都冇乜驚喜 *
我哋行咁一個 RUN 又搵唔倒我想要嘅就即閃 ~
坐番 MRT去下一站 > Terminal 21
呢個商場去年先開幕 仲孖住有一間新酒店
其實08 年都曾經住過呢區 , 不過當時都仲未有呢個商場 ( BKK嘅變化真係又快又大呢 )
* 聽好友講話呢間酒店都唔錯 * 下次一於book 呢間住吓先 !
呢個商場都幾多名店 同餐廳 特式店舖又多 (因為我唔記得帶相機 , 電話又唔夠電要留番嚟影好嘢 , 所以冇影到商場嘅特式 ) 行街真係可以令人忘形 , 又係要 老細 提先知差不多3 點仲未食晏
拿拿聲睇水牌 睇吓有咩特式餐廳先 . 發現呢間 Fish Market 好似唔錯 喎
即刻入去坐低揀嘢食 . 老細 揀咗呢個 > Grilled flaming lobsted platter
等咗廿分鐘倒個飯終於出場喇 , 不過未上得枱住 , 因為要表演火燒龍蝦先
服務員要用支火槍嚟燒溶龍蝦面上嘅芝士先可以上枱
( 後面個鬼佬仲睇到拍哂手掌tim 呀)
隻龍蝦雖然一般( 肉唔夠爽 ) 因為曼谷主供河鮮 , 所以海鮮會比較少同貴 ( 唔似hk , 唔可以要求太高囉 )
不過啲炸魚柳 & 魷魚圈都好味 加埋溶咗嘅芝士同醬汁流哂落啲飯倒 , 撈埋食好正呢
再加埋呢個餐後甜品 > Manhattan mud pie
係雪糕包住朱古力蛋糕 , 再淋上朱古力醬 + 碎果仁 ~ 真係 巧巧味哦 !
嘆完呢餐原來已經成 5 點喇 又拿拿聲埋單趕去下一站 >
Asiatique 水上夜市場
我哋坐 BTS 去 Saphan Taksin 站落車 再轉免費接駁船
開船後唔使10分鐘已經見倒燈光通明佈置得好靚嘅 Asiatique 碼頭
上岸後發覺成個夜市場已經佈置哂聖誕裝飾 , 好有氣氛 好靚呀
跟住就係去睇地區分佈圖 ( 用手機影低keep嚟睇住行 )
我哋沿大直路殺入去行冇耐 , 就見倒有架載客嘅觀光小火車
如果懶唔想行嘅可以跳上去坐 ~ 1 分鐘咁多啦 * 因為架火車嘅路軌好短 ga 咋 , 只係適宜貪過癮坐上去影吓相 du 一 du *
夜市分咗10個區 1 - 6 係 shopping 區 , 全部都係啲小店鋪 , 同以前舊夜市賣嘅貨品大至一樣 都係啲精品 , 衫 褲 , 食物 & 小玩意 .
7 - 10 就係餐飲區 . 中 泰 日 西式都有 , 有舒適嘅餐廳 又有類似 food court 嘅小食區 , 任君選擇 ~
呢個夜市都幾大又靚要行"暈"哂 睇"暈"哂 影吓相 食吓嘢 冇兩 三粒鐘以上真係唔夠架
因為嚟之前我哋食咗餐勁嘢 飽到上心口仲未消化 , 所以冇喺呢度搵食 , 只係遊遊蕩蕩咁睇吓嘢 , 影吓相 , 買咗兩隻靚靚碗 就坐番船 打度回酒店 !
今晚嘅宵夜有 > 炸雞肉丸 , 雞腿 , 朱古力醬麵包 & 粟米雪條


text:
同Minicorgie約咗好多好多次都約唔到
次次唔係我撞quiz撞返學, 就係佢唔得閒~
到終於大家都mark到期
又撞啱陳圓圓約咗Vanlily + 飛E
咁就一於一齊食大佢啦~~
由於大姨媽第2日到訪
肚痛頭痛x痺心情煩躁樣樣齊
不過一見到佢地成班人, 真係咩都唔記得哂啦
雖然今日係第一次見3個大美人 (除咗滾滾圓美人)
我地就好似已經好熟咁不停癲不停笑....
而佢地亦都好唔俾俾面係咁寸我嘅"傑作", 哼!
陳圓圓亦不忘偷我攞番黎嘅食物
換咗我碟喼汁, 仲掉蝦殼俾我, 哼!
不過時間真係太少喇, 下次唔好食buffet
咁就唔係走黎走去, 可以坐定定係咁癲啦!
雖然有好多甜品, 但係唔覺得吸引
唔知係唔係肚仔唔多舒服,
其他咸點都覺得唔係太好食~
Minicorgie
只有個車仔檔嘅金菇生菜係好味!
TO:
多謝你份生日禮物, 好啱我依d正想買起酥油嘅人!!!
你個樣真係好似見過咁架~
唔知係唔係之前撞過你, 定係同你爭枱鬧過交?!
下次入開黎煮飯記得加開雙筷呀~
TO: 飛E
多謝你嘅心思, 好開心你咁"欣賞"我份多士
下次有機會你一定要試吓, 真係好好味架~
TO: Vanlily
首先多謝你份靚靚禮物
下次去旅行我可以帶埋去而唔會俾龍少話吔位喇
你好衰架, 連你都蝦我~~~
我唔制呀, 下次你一定要整個大蛋糕"tum"番我架.... 呵呵呵


text:
尋晚個酒店VIEW就係呢度,行去都只係10分鐘
白山洞門
雖然地圖顯示由白山洞門行去足摺岬大概20分鐘, 但係我地都係番酒店攞車揸過去(好懶), 這裡就是四國最南端--足摺岬
天狗之鼻
由於夏天關係, 到處都可以見到呢d小花
完成足摺岬, 我地準備上松山市, 上松山市必須返回土佐清水市, 而之前個日經SKYLINER去足摺岬,我老公話揸車揸到頭暈,我地特登唔行SKYLINER, 選左條沿海既路行, 點知...... 條路中途會有D單線雙程行車既路(即係會有對頭車), 對於我地外地人黎講, 行呢D路真係好驚同埋要打醒12分精神, 原本諗住上番四万十川經宿毛上松山, 正確黎講應該係行國道321,去到四万十川,再轉國道56經宇和島上松山.
雖則話租過咁多次車, 我最叻都係搵有料同無料道路, 而GPS通常係幫你選最短路程, 但個D路未必好行, 我成日同老公講行到四万十川見到宿毛指示就行過去, 但點知都係MISS左, 結果...... 行左國道441..... 好幣呀, 幾乎2/3路程都係我所講既單線雙程行車路..... 不過.... 個天都對我地唔錯, 話說我地係441初段有架大貨車係咁貼住我地行, 已經好大壓力, 突然仲"BOOT"我地, 咁我即刻叫我老公讓佢行先啦...... HORHOR.... 結果成程有呢架大貨車幫我地開路, 所有對頭車都怕晒我地, 我地後面呢幾架車就好似麻鷹捉雞仔比母雞保護住, 有相為證, 我地一直追隨架大貨車去到宇和島, 就係呢架藍色大貨車, THANKYOU VERY MUCH!!!
去到宇和島終於食左拉麪, 呢度都幾有夏威夷FEEL
由宇和島上松山終於有HIGHWAY喇, 都係個零鐘, 由於時間尚早, 係松山市JUSCO行左一陣街, 先去酒店CHECK-IN, 去到松山, 感覺同四國其他地方好唔同, 就係好多車同埋比較城市化, 係酒店泊低架車就坐市電去道後
呢度坐車去道後都唔係10分鐘, 好方便
由於自駕, 好機會坐公共交通公具, 感覺好新鮮
一出車站就見到呢個鐘
每半小時放一次音樂
有名既道後溫泉
最平地下神之湯, 400YEN, 我地浸呢個
個度D人好似十年無沖過涼咁, 平時去溫泉側邊沖涼個D都唔洗排隊, 呢度D人個個都係咁卒, 係咁卒, 十世都未沖完, 攪到要排隊沖涼, 真誇張, 不過連鬼婆都要黎試, 咁我都唔執輸, 但係我自己又唔覺有D咩特別, 除左人特別多人之外
道後溫泉之所以咁出名除左歷史悠久之外, 相信同千與千尋呢套卡通都有D關係, 所以附近都有間專買宮崎峻作品既舖頭
夜晚返回車站見到呢架蒸汽火車, 其實佢間唔時會係路軌上行走, 真係好似回到幾十年前既世界
返去松山市食晚飯, 唔知係咪呢度多外籍遊客, D MENU都有圖畫, 同埋服務員都識英文, 我地該晚就食串燒, 好好味
呢間酒店好新, 都係7000YEN一晚, 四國D住宿真係好平


text:
2013年9月30日 星期一
29 sep 2013 827 群組考試模擬篇
謝謝 827 莎拉媽媽既安排
我地 827 小群組有個小小的考試模擬日
因為莎拉媽媽有朋友 "MS. LAM" 讀緊兒童心理
加上佢有少少朋友係幼稚園教師
係互惠互利既情況下就促成了這次的模擬日
當日去左朗朗家既 CLUB HOUSE 玩
BOOK 左一個面試室 (其實只係一個房仔)
我地抽到第 3 個面試
所以去遊戲室 WARM UP 下先
呢個遊戲室超多野玩
適合晒唔同年齡層既小朋友
羡.慕.中.....
我發現 JUJU 唔太合群
佢多數玩 D 人地唔玩既野
"定係...JU MA 唔合群呢?"
玩左一陣就到我地面試喇
我抱住 JUJU 坐低
佢都坐得定
MS. LAM 俾左一個波波 JUJU , 再叫 JUJU 俾返 MS. LAM
JUJU 竟然放係 MS. LAM 既手
然後再縮手
兩﹑三次都係咁
HAHAHAHA, 笑屎我地幾個
之後 MS. LAM 又會問下眼晴係邊
但其實佢仲未識 (因為我無好認真咁教過)
咁我就由得佢啦
係爸爸提下水咁
之後又俾本書仔 JUJU, 叫佢指喵喵係邊
當然 JU 仔又係未識啦
爸爸又會提下佢
最後成個面試完啦
MS. LAM 會同我地分析下
基本上每間學校都會用唔同既方式去面試
有 D 係單獨, 有 D 係群體
佢地問既野未必係想知小朋友識幾多
而係想睇家長 & 小朋友之間既溝通 / 互動
所以我,,,係唔合格
HAHAHA... 因為我覺得要俾小朋友自己去試
而唔係下下係側邊提佢
而我覺得下下提住佢, 佢好似唔係好獨立咁
原來呢個諗法係唔啱既
之後就出去玩
捐山窿
超鍾意 "SIR" 滑梯
婆婆有時都會帶佢落樓下公園玩
我都完全唔知佢識自己坐係度
再用手借力 "SIR" 落黎
仲識等我地數 1,2,3 先 SIR
好攪笑呀!!
各 bb 單獨面試完之後
就到群體喇
呢個 club house 真係超正呀
會有一個 for bb 玩既房
見果度比較小人
可以俾 ms. lam 觀察下各個小朋友既反應
我都話架啦
juju 又自己坐埋一邊喇
到最後家長們走左出房
我都未過到隔離房咋, juju 就爆喊喇
我勁想抱返佢走啦
一黎佢本身都無乜安全感
二黎唔想佢影響到其它人
雖然話呢個只係模擬試
但我都要好好考慮清楚係咪真係有需要咁早就要佢返學呢?
訂閱: 張貼留言 (Atom)


text:
[毒L出城] 完美居住小鎮Groningen
上集回顧:[毒L出城] 兩個毒拎歐洲遊
問10個香港人有9.99個都未聽過格羅寧根呢個城市,剩返果0.01個都係聽過荷甲隊波.今次就略略介紹下Groningen呢個城市,同埋我地住既地方.
講下地理位置先,Groningen完全係邊疆,位於荷蘭最東北,隔離已經係德國.
舞雷宮咁遠,搭火車去Amsterdam要兩個幾鐘
雖然離首都好遠,不過呢個城市其實歷史悠久,火車站同大學都超過四百年歷史.
Groningen火車站
Rijksuniversiteit Groningen,我去exchange既大學.Academic building超過400年歷史,不過其實唔會係到上堂,多數堂都係市外既campus上.
由於市區好細,直徑唔到一公里,所以好少用到交通工具,巴士入唔到市中心,亦唔會有地鐵的士,大部分市民都係以單車代步.
市內泊滿單車
寧靜既街道,多數時間都人煙稀少
逢星期二,五,六廣場都會有攤檔,全國基本上都係呢幾日開檔.唔好問我其他時候佢地係到做咩,我都唔知
Groningen同荷蘭其他城市一樣,都有條河係市入面.不過呢到唔會有觀光客,河上既船多數係民居
住黎講Groningen真係超完美,雖然係小城市不過咩都買到,主要都係原居民同學生,所以民風純樸好安全.除左太遠去旅行唔方便之外真係無敵.
講到我地住既地方喇,咁普通既緊係唔會特登講.為左體驗荷蘭人既生活,我地同第三個毒拎夾埋租左架船黎住.
船有兩廳四房,仲有廁所,沖涼房,開放式廚房同兩間儲物房.
租金比起普通民居同學生宿舍平,位置亦比較近市中心,不過當然都有好多唔方便既地方.
架船就泊左係市中心既河上面
我地既單車泊係船上面
一入門口係客廳,通常我地都係係到活動
行落樓下就係船艙
樓下都有梳化,不過用黎擺野多,右邊係開放式廚房
冬天必備暖爐,要放燃料入去燒
我間房,得兩張床同少少位擺野,燈光亦唔係好夠,所以除左訓覺都唔會留係到
住船好似好浪漫咁,其實真係好煩.船主每年夏天都會開架船出附近既小島度假,冬天就泊係河到,所以係船上面既時間好少.架船對上一次有人住已經係船主兩個仔仔幾年前住係到,所以好多野都日久失修,壞得既野都壞過晒,包括停電,停熱水,水缸無水,無石油氣,停暖爐,木門潮濕發漲閂唔到,壞雪櫃,放野係甲板比人偷左,收唔到信等等等等.好彩兩位仔仔好人成日黎幫我地手(雖然都係佢地既職責),我地已經識修理好多野,而家自己解決到好多問題,都算係體驗既一種.
下回預告: 風車國三日四城走馬看花之旅
食蕉唔洗咬
Related Articles
「越」境﹕越南中南部五天遊 (上)——芽莊,峴港
沒有預想中的朝濕悶熱,而是在香港的夏天很
羅馬遊記之三: 在許願池許下一生的願
但凡來到羅馬,沒有人會錯過許願池. 許願
闖盪以約之 Day 8 – 粉紅色的約旦古城
上一日行程:闖盪以約之 Day 7 &#
No commentsWrite a comment
Only registered users can comment.


text:
由當初寫blog諗住記低結婚時D濕星嘢,到有咗燒腩仔開始寫關於佢嘅嘢,慢慢喺到識到好多志同道合嘅媽媽,其中一個blogger媽咪叫做Mrs Wu,人在美國但心繫我哋一班香港blogger媽咪,記得幾個月前佢話會返來香港,艾菲知道之後係勁興奮,不過由於時間好接近BB豆豬出世嘅日子,所以都唔知自己有無緣同佢見一面,好彩最後天時地利人和都好配合,喺小檬媽嘅安排吓我哋一班blog blog BB一齊同Mrs Wu搞咗個歡迎會﹗
其實出發前見到又大驟雨又得自己一個單拖帶住燒腩仔,都有諗過打退堂鼓縮沙㗎,但為咗Mrs Wu真係豁出去,今次唔見唔知幾時有得見,而且燒腩仔都好想同小朋友玩(早兩星期妹豬媽喺放學時同佢提過後,佢就不停話自己星期日約咗妹豬同小檬出來玩 :P),來緊BB豆豬出世後都要一段時間先可以同佢出去玩,所以要好好珍惜宜家只得我哋兩母子拍拖嘅時光.
由於預錯咗時間,結果我哋遲咗少少先到,去到燒腩仔有D未warm up唔知點咁,又唔叫人又唔願玩唔願食,好彩有小檬媽第一時間幫艾菲帶咗佢去搵食同玩,之後仲同佢玩鬥唔笑同整古靈精怪樣,佢先好返DD,重點係鬥唔笑呢個game超work,當佢返到屋企扭食糖時,艾菲就同佢玩呢個game,輪咗畀艾菲就要佢做完功課先准食同換咗做DHA軟糖,呵呵呵...
見燒腩仔OK之後,艾菲就好放心咁由佢自己四圍玩,媽媽有媽媽四圍傾偈同撩小朋友玩,燒腩仔就同車迷南瓜仔同一仔一齊玩車自成一角.
後來見差唔多人齊,Miss Wong(小檬媽)又出動帶集體活動,呢個拋毛巾遊戲成功令燒腩仔放低架車一陣,佢返來都好記得呢個game,米高問佢玩咗咩時第一時間就答拋餅餅(因為我哋將毛巾變咗做包餅),kakaka...
玩完集體遊戲就同主角Mrs Wu影返張大合照,不過呢個時候嘅燒腩仔已經唔太受控,第一張係專登拎住包餅遮住自己個樣,第二張係用手檔,第三張直情走咗佬... >.<
影完相,我哋就齊齊過咗去隔離playroom玩,左邊條滑梯勁滑勁快,燒腩仔玩咗肯定唔止二十次,多得大家幫忙喺到維持秩序,小朋友先唔使撞埋一堆,而艾菲亦趁機同主角Mrs Wu傾咗一陣,艾菲真心覺得Hannah同Emma兩姊妹好乖好有禮貎,仲要兩個都好靚女添,只可惜燒腩仔呢日狀態一般又唔願影相,所以唔記得同你哋單獨影返張相來留念呀﹗
艾菲亦想喺到感謝埋每個幫忙睇住燒腩仔嘅姨姨叔叔,因為佢行動迅速到艾菲唔太睇到佢去咗邊到玩,連佢同南瓜仔一齊擒咗上呢個架到艾菲都完全唔知,多謝南瓜仔媽幫忙影低罪證﹗:P
玩到咁上下我哋就返去活動室繼續gathering,可能係放完電開始見肚餓,燒腩仔返來之後係狂食菠蘿腸仔同蛋糕,最後仲掃多個包同成包餅落肚,艾菲亦趁呢個位幫佢同其他小朋友影吓相(唔理得佢個食相衰唔衰啦,hehe...),艾菲想話巨鳳真人比上鏡更cute,完全唔似一個只有一歲嘅小朋友(話佢兩歲都信),搞到艾菲勁想見埋二哥巨鵰呀﹗
食飽叫佢同小朋友影吓相又開始扭扭擰擰,咁艾菲唯有叫佢企喺妹豬姊妹後面攝鏡啦,哈...有得搞事佢實合作.
臨走前終於肯同妹妹豬影返張相,妹妹豬雖然已經有咗新歡,都好畀面咁聽燒腩仔指望吓鏡頭.
呢日真係玩得好開心好盡興,睇住大家嘅小朋友一齊大一齊進步(今次最開心係見到肚B講嘢叻咗好多,有問有答好叻女),感覺真係好神奇,希望我哋下次再有機會一齊出來玩啦﹗


text:
星期日返左青衣同阿婆食生日飯,第一時間梗係同晉晉玩啦
話說公司星期一改制度咁我尼幾日起身都早左,
但點知屯門公路塞車,兩日都有人撞車
星期一個日早左兩班車去到開叉橋個度開始慢駛,
今日放工返到黎屋企睇下缸魚,魚缸白冒冒一片D水奶白色,好似去左大冒山咁,原來係世伯無野做幫佢地換水,佢見到個泥底好污糟就搞下佢,結果泥底D污糟野浮晒出黎,跟住再睇下D BB魚唔見晒嘅,原來佢用左個超大玻璃杯裝住放左一窗台...唉!!!
星期四個日放工唔想做運動,出荃灣百老匯買飛睇戲,因為我用信用咭D分換左百老匯卷,咁以前係APM係百老匯嘛,以家最近屯門嘅百老匯就係荃灣,Pong放左工沖埋涼就出黎搵我,行左吉之島都無野好行嘅,8點幾去左泰國人海南雞飯度食野,麻麻地啫,食完仲有一個鐘,睇下貓貓狗狗,見到我小學同學,佢係寵物店做,SAY左個HI就走啦
公司前幾日出左張通告7月27號要改制度,
取消15分鐘遲到,即係以家9點01分返到公司就叫遲到要扣錢,
以後9點後就唔可以再食早餐,
今日林海峰talk show我願意優先訂票啦
我由9點打到12點終於比我打到,
真係打到想死
死啦, 個缸生菁苔, 仲一日比一日嚴重...點算好???


text:
今次英國之旅小王子有機會去到世界出名嘅牛津大學度參觀,嘩!靚到呢~真係5怪之得連Harry Potter都要o係o個度拍la.我覺得成個城市都好似係為間大學而存在咁,小王子同我講話好鍾意呢個地方,我同佢講.......
"如果你第時真係好想o係呢度讀書而你又真係讀到書嘅話,媽媽賣左間屋嚟供你,但係你真係要比心機讀書呀!"
聽個導遊講,要o係牛津度讀書一dd都5平,學費固然之係貴,重要計埋食宿費~所以若然小王子真係要去呢度讀書嘅話,到時我可能5只係賣屋,可能連身都要賣埋呀!但係又擔心賣身都無人要喎~喂!問定先o勒,有無人要請廚師呀?請我day day有cake食gar!hahaha......
不過做父母係咁gar la,5通見個仔讀到書,就係為左貪圖自己生活要過得舒服5供佢去讀咩?如果咁樣我真係會覺得自己好對5住個仔gar!話哂個仔嘅人生嚟gar喎,第時佢係做律師定老師,醫生定待應生,就算小王子真係要讀音樂,所有o野都係影晌到佢嘅一生,我當然要行事小心la~你地話係米先?
不過小王子一心去參觀牛津大學個圖書館,原來牛津真係有好多圖書館gar喎,點知人地淨係準學生入,其他人一慨不得內進,攪到小王子對住我o都哂咀~hahaha......我同佢講如果你真係想入去佢地d圖書館度睇書就要比心機讀書至得na,o係度讀書米入得去law!hahaha....
到底我將來會5會要瞓街呢?咁就要適目以待o勒!
PS. 呢個木糠芝直餅係米好靚呢?7月買我本新書就有得學o勒~敬請期待.


text:
MS倉庫試辦(一)
**最後倉庫色彩設定**
2008年8月24日
戊子年七月廿四
夜
〈模型〉
自月初我老Blue轉咗新嘅工作崗位後,
經過一輪地獄式訓練後,
近日總算將心情平復落嚟,
可以抽時間攪下持續咗好耐嘅「MS倉庫」嘞!
噚日開始為試辦上色,
今次我老Blue棄用咗沿用開嘅西班牙模型油「VJ Color」,
而改用日本「孖星﹣TAMIYA」模型油,
因為成組倉庫差唔多十幾個咁多,
如果用VJ Color都幾重皮下!!
上色方面自己都諗咗好耐,
究竟呢個倉庫用乜嘢色調好呢?
之前亦都參考過好多有關軍事雜誌,
發覺好多現代真實軍事倉庫大多偏向淺色調,
於是牆壁選用咗XF-54 Dark Sea Grey,
而地台就用XF-69 NATO Black.
不過,上色之後發覺色調比想像中深咗....,
於是今日繼續上過色,
今次就用淺色少少嘅XF-19 Sky Grey代替咗,
而地台就轉用XF-24 Dark Grey.
完成之後發覺效果唔錯,
好接近心目中嘅色調!
不過上完色之後,
跟住落嚟係做埋後期上高色調警示線及一啲上黑線,舊化工序先叫完全完成,
又一番工夫等住做,
希望自己會抽到時間啦!!
Blueman


text:
由於我影Wabi-Sabi係因為有一輯相本身喺日本影的Pre-wedding因311地震被迫取消左,間不良公司(金都Pxxxxxx)迫我地俾全數改喺香港/澳門/上海影,我地最終放棄左訂金,因為覺得冇理由要用二萬幾蚊喺呢D地方影,同埋覺得間公司好唔老實,所以唔屈服!
因為有唔好經歷,到我地搵Karen嗰陣我地問得好仔細,Package包乜唔包乜!
佢個Package包化妝,set頭,30張retouched相,同埋所有digital files!
租衫,相簿,油畫,全部要additional charges.
其實我覺得咁嘅Package好好,我其實唔多鍾意坊間的相簿同油畫,一早已經想自己DIY,所以我覺得要返哂d digital files 仲實際!個package睇落比其他公司貴少少,但係其實你可以慳左一張張相咁再買返,其實真係差唔多!
同埋我覺得衫可以自己預備都幾好,之前報名的其他公司pre-wedding sample相入面嗰d婚紗好似好靚咁,但到你揀衫嗰陣,呢件又話冇,嗰件啱啱到地又叫拖尾要加錢,指住佢地sample相入面嘅裙又話要加一萬蚊!同埋我又可以著埋件White By Vera Wang 的WG影相,件gown就好似抵d,呵呵!
再講佢地化妝同set頭,試妝要俾多$1000,有少少貴,不過真係好professional,係好自然同好型的造型,唔係坊間嗰d藍綠眼妝,想set咩頭,睇左相就幫你set到!亦都因為咁我搵左髮型師Green@Chin G Salon幫我Big Day set頭,其實個化妝師都好好,但係我一早已經搵左Kinki@GAB!
佢地會同你開會傾下輯相點影,你俾左d ideas佢,佢會做定功課俾d類似風格嘅相你睇,確認係咪你想要嘅嘢!
不過有少少unexpected的charges出現左,因為我喺影樓影,佢要搵Props,其實佢都寫明Props要additional charges,不過佢最初quote我三千蚊,我覺得好貴!其實如果唔係撻左另一間訂金,成個package咁睇就唔係貴嘅,不過好似覺得props之後完全冇用,就好唔捨得!不過由於影相前幾日先知d props要咁貴,我做廣告的朋友仔都實在幫唔切手,所以我最尾自己淘寶,而佢亦都只係quote左我一千蚊Props!不過其實佢最尾俾我用的Props真係好專業嘅!真係好多謝佢地!
講返d相,係好美式的engagement photo,唔似香港千篇一律的婚照,同我另外兩輯真係好唔同,同埋唔駛chok樣,真係好好多!真係誠意推介的Pre-wedding公司!


text:
执行省内森林植物检疫工作的单位名单
发布时间:2013-08-18 00:00:00 来源:style='width: 阅读:
赣县森防检疫站 于都县森防检疫站 崇义县森防检疫站
上犹县森防检疫站 兴国县森防检疫站 宁都县森防检疫站
石城县森防检疫站 瑞金市森防检疫站 会昌县森防检疫站
寻邬县森防检疫站 安远县森防检疫站 信丰县森防检疫站
龙南县森防检疫站 定南县森防检疫站 全南县森防检疫站
南康市森防检疫站 大余县森防检疫站 吉安市森防检疫站
峡江县森防检疫站 吉水县森防检疫站 吉安县森防检疫站
永新县森防检疫站 井冈山市森防检疫站 万安县森防检疫站
新干县森防检疫站 永丰县森防检疫站 吉州区森防检疫站
安福县森防检疫站 青原区森防检疫站 泰和县森防检疫站
遂川县森防检疫站 上饶市森防检疫站 万年县森防检疫站
余干县森防检疫站 德兴市森防检疫站 婺源县森防检疫站
信州区森防检疫站 上饶县森防检疫站 广丰县森防检疫站
横峰县森防检疫站 玉山县森防检疫站 弋阳县森防检疫站
铅山县森防检疫站 波阳县森防检疫站 宜春市森防检疫站
袁州区森防检疫站 铜鼓县森防检疫站 万载县森防检疫站
靖安县森防检疫站 奉新县森防检疫站 高安市森防检疫站
樟树市森防检疫站 丰城市森防检疫站 宜丰县森防检疫站
上高县森防检疫站 九江市森防检疫站 共青城森防检疫站
修水县森防检疫站 武宁县森防检疫站 瑞昌市森防检疫站
永修县森防检疫站 德安县森防检疫站 九江县森防检疫站
星子县森防检疫站 都昌县森防检疫站 湖口县森防检疫站
彭泽县森防检疫站 庐山区森防检疫站 抚州市森防检疫站
南城县森防检疫站 乐安县森防检疫站 黎川县森防检疫站
宜黄县森防检疫站 金溪县森防检疫站 临川区森防检疫站
崇仁县森防检疫站 南丰县森防检疫站 广昌县森防检疫站
东乡县森防检疫站 资溪县森防检疫站 南昌市森防检疫站
青山湖区森防检疫站 南昌县森防检疫站 进贤县森防检疫站
安义县森防检疫站 湾里区森防检疫站 新建县森防检疫站
萍乡市森防检疫站 莲花县森防检疫站 安源区森防检疫站
湘东区森防检疫站 芦溪县森防检疫站 上栗县森防检疫站
景德镇市森防检疫站 昌江区森防检疫站 乐平市森防检疫站
枫树山林场森防检疫站 浮梁县森防检疫站 鹰潭市森防检疫站
余江县森防检疫站 贵溪县森防检疫站 新余市森防检疫站
分宜县森防检疫站 渝水区森防检疫站
上一篇:第一页
下一篇:植物检疫的概念及其目的
阅读排行
- 14调运植物检疫及检疫检验方法
- 25产地植物检疫
- 34执行省内森林植物检疫工作的单位名单
- 42植物检疫的基本属性
- 54植物检疫的重要性
- 68植物检疫的概念及其目的


text:
行程: 糖村 - 動物園 - 機場
最後一日要出發去機場返香港啦﹗真是好唔捨得台灣,我仲有好多地方未去﹗好唔捨得我個假期,又好唔捨得大頭妹,返到香港,我就無得 24小時霸住大頭妹啦﹗
去完動物園,我地就返酒店攞行李,阿旺就要去糖村攞返箱糖啦﹗係 LOBBY等阿旺的時候,就沖定奶比大頭妹飲﹗問咗酒店,我地可以坐的士去忠孝復興站,坐長榮巴士/ 飛狗﹗佢地仲好好人幫得同的士司機講埋我地要去邊,不過我都預咗上得的士,個司機一定唔會放過我地,佢游說我地以 $900直接去機場,又話我地多行李,又話我地帶住 BB﹗OK啦﹗其實都唔大所謂﹗我見旅遊書都話坐的士大約 $900-1200,咁佢都算老實啦﹗我地就直接坐的士去機場啦﹗咁早之唔洗咁早去啦﹗
去到機場仲有大把時間,今次終於記得去 STARBUCKS買隻 CITY杯啦﹗台北的機場仲有個遊戲室,帶咗大頭妹入去玩一陣﹗點知...HEHEHE...大家自己睇啦﹗有 VIDEO睇﹗
EHEHEHE...我地 4日3夜的台灣之旅終於完滿結束啦﹗下次唔知幾時先會再去台灣啦﹗應該都唔會短時間內再去啦﹗可能等我生埋第 2個先再去啦﹗因為台灣真係一個帶 BB去旅行的好地方﹗樣樣都好方便﹗


text:
2013濟州釜山賞櫻遊Day8下
釜山賞櫻遊 南川洞櫻花路
Day 8 - 2013年4月2日 星期二 晴
龍頭山公園 - 扎嘎其市場 - 南浦樂天百貨 - 南川洞櫻花路 - 廣安大橋
住宿: 東橫INN 釜山站1 (Package包的酒店, 包早餐及WiFi)
在酒店休息咗一陣先至出發去南川洞櫻花路, 它位於廣安里的海景住宅區內, 結果攪到四點幾先去到, 坐地鐵到2號線的南川站後, 由1號出口離開, 向前行就見到Harley電單車行, 轉入這個路口行十分鐘左右就可到達
見到這座住宅大廈就差不到喇, 今日下午天氣非常好, 但估唔到之後會刮起大風及落驟雨
再向前行已經開始有櫻花
轉入住宅區內就仲多
嘩! 個停車場入面周地都係櫻花瓣
所有櫻花樹都滿開咁滯
啲花瓣多到....
樹下面都一樣
跟著就行入住宅區內的第一條馬路(在下面地圖以藍線表示), 兩旁馬路種咗好多櫻花樹, 可惜馬路有好多車來來往往
呢段時間嘅陽光好柔和, 影相一流
等咗好耐都無乜機會可以走出去馬路中心, 影下成條櫻花路
行到馬路盡頭再折返, 呢邊影一樣咁靚
跟著再行入多一條街(在下面地圖以紅線表示), 呢條內街就係南川洞櫻花路, 馬路兩旁都種咗好多櫻花樹, 不過啲櫻花樹就茂盛到遮晒條馬路, 亦一樣係車來車往
稍為有風吹過, 就落櫻花雨, 唔怪得周地都係花瓣啦!
住喺到真係正
下圖是以上櫻花路的位置
之後再行去住宅區外的海邊, 原來有條散步小路及單車徑, 好多人散步及踏單車
仲對住條廣安大橋, 個景仲好過由廣安海水浴場(沙灘)嗰邊睇
原本打算行完就坐的士去疑似金井山櫻花路(即蓮堤區蓮山洞山一帶), 可能因為唔太再想幫襯的士, 加上見呢到都幾舒服, 坐落又唔想郁, 就決定再坐下, 等夜少少影下廣安大橋嘅夜景, 再繼續行去廣安沙灘, 不過坐坐下, 天氣開始變差, 又大風又開始落雨, 咁就拿拿淋走人返去地鐵站先, 沿途啲風吹到周圍都係櫻花瓣, 好正呀, 都要攞部相機仔出來影下
入咗地鐵站之後, 正猶豫究竟返酒店好, 定係坐一個站去廣安站再算, 最後決定去廣安站睇下再諗, 橫掂都係用一日票, 去到廣安站, 見啲雨細返咗, 咁就繼續行去廣安沙灘, 沙灘周圍有好多咖啡店, 環境都幾好, 可以對住個沙灘飲咖啡
我們先去附近搵下有乜好食, 正無頭緒之際, 又見到同機的老夫婦正從一間海鮮燒烤店出來, 之前見佢地啲資料好似好齊全, 相信佢地做足資料才選擇這店, 咁就決定跟佢食, 有咗決定後就落去沙灘影下橋景
見個天仲未黑晒, 就去買返罐熱咖啡, 邊飲邊等
個天黑晒之後, 影多一陣就去食飯
食晚飯嘅海鮮燒烤店
店內
點了一個貝殼類套餐, 有2隻巨型帶子, 10隻扇貝, 五花腩, 一條香腸, 一盆芝士年糕之類, 及一包八爪魚, 個餐要40000韓元, 都幾好味及抵食
隻巨型帶子最好味, 個size同個錫紙盆(Size類似焗豬飯咁大)有得揮
餐廳內有個女侍應, 在外國住過, 所以英文好好, 佢教我地加芝士同海鮮一齊燒來吃, 咁食又真係好味啲喎
食完後再追加, 蝦(本來想叫龍蝦, 不過無貨)及鰻魚(原本以為係釜山出名的盲鰻魚), 雖然味道唔錯, 但就唔抵食, 早知就唔追加, 搵另一間食多餐消夜仲好
最後埋單要80000韓元
沿路欄杆
食店資料及位置


text:
2014年11月13日 星期四
嘉嘉的為食路上,飛機餐
重記得果間餐廳喺旺角,入面黑矇矇,好似好high class咁,去到我就坐低等食,飛機餐唔係我叫嘅,係阿媽叫嘅,如果俾我叫,就一定係baked Alaska火焰雪山喇!好喇,個飛機餐到,係一個銻盤,上面已經啤定左唔同間格,就好似而家尐小朋友餐具咁,每格放有唔同嘅食物,咁究竟上面放左尐乜嘢食物,我真係唔記得左,我只係記得有一格係啫哩,震下震下咁好得意,而且佢俾好多花奶,食得我好開心,雖然記憶已經好淡,但係我反而記得個餐幾多錢喎,係$5.5.
之後有機會搭飛機出外旅行,就知道原來飛機餐唔係尐好嘢,雖然都有沙律,頭盤,主菜,甜品,但係一盤過只係方便飛機上有限嘅空間俾餐飯你食咁解,而飛機上嘅飛機餐嘅托盤亦都冇間格,反而係每樣食物都有個盤或者杯呀咁裝住,而尐刀叉匙羹亦都好骨子,於是我地果個年代尐人搭飛機,就好興順手袋埋尐刀叉匙羹喇,我亦見過人連杯同小托盤都獵埋,淨番個大托盤同食剩果尐嘢!
你唔好以為尐空姐會叫你交番尐貨出泥喎,我地果個年代,生意可能真係比較易做,所以尐航空公司都將呢尐計左入成本,冇人會出聲,亦冇人會叫你俾錢去買.就當係一種宣傳工具.係呀,我地果個年代叫做80年代,一切都好美好,空中小姐幾咁高高在上,點似空中服務員咁實幹,我見而家尐空中服務員真係由起飛做到落機,就算飛長途,明明係瞓覺時份,頭頂果𥵃紅燈都時時有人㩒,好似驚佢地太得閒咁!
講遠左,講番飛機餐先.咁之後出泥打工就有好多機會用公數坐飛機,所以坐嘅位都闊尐而飛機餐亦都感覺上好食左尐,咁點解係感覺上呢?因為佢只係將尐食物幫你放落個碟度,好似叫做食得冇咁迫夾,但實際食緊嘅都係番熱食物,好食極有個譜.
咁多年泥,我都對飛機餐上面果尐餐具冇興趣,早期雖然係鐵匙羹,無論款式質地都唔錯,但係我屋企都有餐具喇,駛乜用人地用過嘅餐具喎,但係有一次,又係因為公幹,並且係長途夜機,食晚餐嘅時候,當空姐幫我將食物放在碟上嘅時候,我見到傍邊放左一對好骨子嘅胡椒同鹽樽,一灰一白,好簡單好靚,我當時連飯都冇食,即時玀起泥係咁把玩,好鍾意.到收碟嘅時候我真係忍唔住,問空姐我可唔可以玀左佢,空中小姐話轉頭覆我.過左一陣,佢出泥,手上有一對胡椒鹽樽!
當時真係好開心,而事後知道因為太多乘客想留呢對樽仔做記念,航空公司開始收錢時,我重開心,因為我果對係無價寶!
不過,咁多年之後,對無價寶都唔知俾我塞左去邊!但係諗番轉頭,果個感覺依然係開心.
今日如果你話請我去食飛機餐,我當然多謝你喇,因為你要買張機票請我上機我至有得食,但係我會自己食飽左至上機,瞓醒一大覺之後,請空中服務員請我食番杯雪糕,對我泥講,呢個至係最美味嘅飛機餐呀!
1 則留言:


text:
第七日喇, 開始會玩好多野, 今日一早起身, 係酒店食個早餐, 就去門口等sampo既巴士黎接我地了!
原來都幾多人係rovaniemi出發, 大家都唔想專登去kemi住一晚! 車程大約個幾鐘, 沿途經過好多樹林, 會見到d鹿出沒注意既牌, 仲會見到d鹿係度食梗野架, 好得意呢!!
我地第一站係去snow castle, 呢度一年開三個月左右架咋, 年年都唔同主題, 夏天就會變返平地, 其實都幾慘啊!!
snow castle有教堂, 餐廳, 房間等等, 不過真係好凍呀, 係度過夜真係唔易呢, 都係到此一遊就算了!
影左好多相, 今年有angry bird呀, 影完仲有得玩, 呢度有雪兜玩, 我地好似小朋友咁玩埋一份, 大約一個鐘就離開了!!
第二站, 亦即係主菜, 就係sampo破冰船喇!! 其實我驚左好耐架, 因為我好驚水, 今日仲會落冰水, 真係好擔心, 件衫會唔會唔夠浮? 會唔會穿洞搞到我沉架? 但俾左咁多錢冇理由唔落水嘛!!
上船點名時, 我問佢有冇其他香港人, 佢望左陣話得中國人, 我地好失望, 咁多日行程都冇乜見過香港人, 如果船上有, 可以幫大家影相嘛! 上到船見到中國人係有一pair同另一個單身男, 聽到個pair人係講國語的, 咁我地就冇理啦!
我地係度參觀晒成隻船, 會有不同語言既分組, 我地係跟英文團, tour guide帶我地周圍參觀同講解船既結構, 點樣破冰等等, 真係成架船每一層都去晒架, 參觀完就lunch了, 訂位時已經要揀埋飲乜湯, 有三文魚同鹿湯, 鹿好腥呀, 我真係唔得, 同埋覺得太殘忍, 真係試一啖就夠了!!
lunch後我地周圍行, 見到有人已經開始落水了, 其中包括單身既中國男, 我用英文問佢好冇玩, 點知佢用廣東話回我話: 好好玩呀! 哈, 原來佢係香港人黎架, 佢話聽到我地講廣東話, 但費事無端端聊我地講野, 佢係自己一個人黎玩架, 好勁!! 之後我地就搵左佢幫我地影相, 好開心呀, 可以同老公一齊落水喇!!
件龍蝦衣其實比想像中舒服, 除左頭部位置, 佢話我個頭太細喎, 所以唔太o岩, 唯有將就一下! 工作人員推我地落水, 一落水就會浮, 但本身唔識游水既我, 連控制轉左轉右都有問題, 又唔夠力, 同埋好驚添, 影左幾張相, 其實都幾無聊, 只係係度浮下浮下, 由於太驚, 所以我好快叫人拉返我上岸, 老公就玩多陣先上返黎!
之後又係不停影相, 同個香港人傾計, 大約四點就各散東西了!
六點返到酒店拎行李, 再搭尾班既8號巴士去聖誕老人村, 今晚我地係度住呀, 好期待!
8號巴士原來都搭好耐, 行左去好多住宅地方, 天光去到天黑, 終於去到聖誕老人村, checkin後就出返去買postcard同手信, 呢度收十點架, 真係好彩, 同埋住客買野有折, 呢度d野都幾平, 老公買左頂husky既冷帽, 平過出面好多呢!
買完野返屋仔煮野食同寫postcard, 呢度有獨立sauna, 老公好鍾意, 但我不好sauna, 所以好努力寫postcard, 成17張咁多呀, 寫到手軟!!
夜晚冇野做, 我地出左去夜遊, 原來夜晚都有燈開住同音樂播住, 仲要冇人既添, 得我地兩個係度周圍玩, 好好笑, 不過呢度好凍呀, 零下十幾度, 玩左一個鐘左右就返去了!


text:
足球當然係技術,身體質素,意志力等多方面既比拼,但運氣亦係足球比賽中唔可以或缺既一部分.即使係最頂尖既球員,亦難免希望獲得幸運女神既歡迎,係場上場下會有各種各樣奇怪既“迷信”.呢d奇特既習慣鬧出過唔少優惠資訊
趣聞,亦俾球迷提供左好多茶餘飯後既話題.球員進出更衣室並冇順序既規定,但有d球員偏偏就鍾意最後一個走出更衣室,就好似科特迪瓦後衛Kolo Touré.其實呢個習慣並冇唔妥,不過係一場歐冠比賽中就發生了令人哭笑唔不既一幕:隊友Gallas因為受傷,係中場休息時接受治療.Touré唔可以破壞呢個習慣,於是佢堅持要係Gallas之後走出更衣室著韓國 情侶襪
.結果2人都遲到,係下半場開場幾十秒之後先入場.急急忙忙試圖上場既Touré,仲因為未經主裁允許就入場而食黃牌.Touré本人對呢張黃牌冇所謂:“我又學左項新既出租 住宅
規則,都係好事黎嘛.”葡萄牙球星C Ronaldo既髮型一直引人關注,而佢係比賽前乃至比賽中換髮型既故事亦為人津津樂道.佢曾經表示咁樣做係為左“唔打亂入球節奏”,而係2010同2014年世界杯上,佢都嚴格執行比賽當日去體育場之前換個新髮型既做法. 《MARCA》係2012年歐洲杯期間則總結左C Ronaldo既7個怪癖,包括係更衣室傾計時腳下必須有球,總係右腳先踩上草地,最遲係巴士上落黎等等.


text:
中學生心聲
school suckaz歌詞
**呢間學校無可否認好似一個狗竇
入面癲狗喪狗餓狗林狗乜狗都有
個個都想咬住我唔放 我真係睬你都拾岸
又話用心去教好d學生 轉過頭又對住我地聲大夾惡
你地做到野咩? 唔好意思我正情唔覺
我真係唔明點解d 人對你地寄予厚望
你地班友咁鬼老套 留耐d 都驚你地教壞我個腦**
呢間爛鬼學校起係一撻爛鬼地方 我有好多野想同你地e 班所謂既miss阿sir講
見到你條白頭老鬼 我真係反晒胃 係度扮到自己爛有權威(你真係好有淫威)
唔該你搵督尿照下自己 成日係度排除異己 我有性格 你又話我有書唔讀冇成就
好似一舊垃圾 問我乜野態度搶晒你d 對白 噴到你一面屁 你又話我串你
話我咁大個都唔知乜野叫做不分尊卑 喂 你話牙 每次我想變番乖
你又話我整古做怪 你鬧人都冇得解 真係乜都俾你講晒 不過我想話你知
係呢間學校裡面你唔係大晒 唔好諗住個個都當你係神咁拜 我只係當你
當你係一條廢柴 你口水多過嗲 我理得你咩 我鍾意做 乜就做
你理得我行正路定歪路 你俾我係咁數 但係你又捉唔到我條路 對事對人都只係得果一套
(喂 你好土呀) 而家我地間學校衰到水浸眼眉 你仲係度掛住自己
你班廢柴幾時先識得蘇醒過離 仲想問我老幾 唔該你收皮 我發誓
第日一定發圍 將你地班蛋散砌低
repeat****
另一邊廂 我想講下一條粉腸 佢個樣 真係咸咸濕濕 對住d 男學生永遠都唔會有半斤八兩
呢回事 反而 對住d 女miss 佢就拾熟狗頭即刻扯起佢條小dee dee 人地上緊pe
佢仲要拎住杯茶睇人沐浴更衣 我真係唔係好明 佢只係做過一個爛鬼輔警 就以為自己好醒
你呀 你個屎忽精 真係有假都俾你丟清 成日都話有野同我傾 (我真係廢事睬你)
昅人裙底性騷擾女仔 呢d 罪名真係唔野少 但係你就無一不曉 都係因為你
呢間學校先會有d 咁既風氣 不如你快d 番屋企 come住張被 廢事行過都聞到你陣古龍水味
長時間咁落去 真係索壞我個鼻 人做訓導你做訓導 我地只係學生唔係差佬
你唔好當我地好似差佬咁操 做差佬果個唔係我地而係你 俾人炒果個亦都唔係我地(又係你)
食飯冇屎屙唔係搵學生黎隊 就係同人吹水 仲要唔抹咀 你正一冇品
學校d 領袖生都有成百九幾人(走去打仗咩) 教出黎d學生唔係核核凸凸 就係唔知自己做緊d乜
你條契弟 真係不知所謂 我真係冇眼睇 你簡直誤人子弟
你地成班訓導 成日教人乜野道德觀念 但係我唔覺你地有品得去邊
所謂凡事留一線 日後好相見 但係你地對住我就一定心存有偏見
話我嘈到拆天 成日搞到你地冇面 唔好意思我就係咁賤(你吹咩)
起碼我敢認 但係你地就俾人串到眼瓊瓊 果條爛鬼校長 日日係度行行企企
成個打雜咁樣 睇你呢份工都一定做得唔方長 仲有你條8婆 你乜都係針對住我
日日塊面搽到勁似馬嬲屎忽 講書講野又luck luck咳咳 你9成食左忽得
我同人打交? 唔駛拗 錯果個一定係我 係你地眼中我幾時有岩過
repeat****
勁想放係中華傳道會安柱監獄度播, 激死梁sir miss poon


text: 今日係第一次去瀝源間健康院做檢查呀! 唉!約咗下午2:15,上午公司又係超多嘢做,但無辦法,做唔晒都照走,好彩上司好人,幫我執埋D手尾咋!我2:00去到健康院,已經好多人,由於上次都嚟過,所以好熟識佢哋的操作,都預咗要成個下午留响度o架喇!先係去登記處填form-à等…à姑娘俾試紙驗尿à等…à度高磅重量血壓à等…à姑娘問症à等…à見醫生à等…à攞番覆疹咭同飲糖水預約紙à離開時間是下午5:00當中等的時間係佔咗3/4,今年真係好多人生BB,不過又唔係好多大陸人咋喎!可能去晒私家生啦!由於媽媽有糖尿,所以縱使我生嗰時未夠35歲都要做糖水測試,姑娘已經約埋期,6月23日做,早知唔講阿媽有糖尿啦!不過事後同老公講番,佢話check多樣好好嘅.不過今日最慘係無得抽血,姑娘話今日送唔切去化驗所喎!之後又幾日假期,佢話D血唔可以放喺雪柜咁多日,所以要我下星期二一早再回去抽血,希望到時預到個高手啦!今日檢查都算順利,最好彩的係唔知係咪我週數已經大,竟然不用用鴨咀鉗做陰道檢查,真係好好彩呢!當我見到那筐鴨咀鉗時真係心都寒埋,醫生淨係摸吓個肚,同用胎心機聽吓心跳就OK喇!之後如果無特別嘢,我見覆疹都係見姑娘就可以了,我估應該會快好多.